title: লকেট চট্টোপাধ্যায়

text: লকেট চট্টোপাধ্যায়ের জন্ম শ্রীরামকৃষ্ণের পরিবারে৷ শৈশব কেটেছে কলকাতার নিকটবর্তী দক্ষিণেশ্বরে৷ পিতা প্রয়াত অনিল চট্টোপাধ্যায় দক্ষিণেশ্বরের কালী মন্দিরের পুরোহিত ছিলেন ৷ ১৬ বছর বয়সে সমন্ধ করে বিবাহ হয় প্রসেনজিৎ ভট্টাচার্যের সাথে ৷ বিয়ের পর যোগমায়া কলেজে জীববিদ্যায় স্নাতক ডিগ্রী অর্জন করেন ৷ তার এক পুত্র বর্তমান ৷


title: লকেট চট্টোপাধ্যায়

text: লকেট চট্টোপাধ্যায়, ২০১৫ সাল থেকে পশ্চিমবঙ্গ রাজ্য ভারতীয় জনতা পার্টির একজন সদস্য৷


title: মধ্য রেল

text: মধ্য রেল ভারতীয় রেলের ষোলোটি অঞ্চল বা জোনের মধ্যে অন্যতম। এটি ভারতের বৃহত্তম রেলওয়ে অঞ্চলগুলির মধ্যে অন্যতমও বটে। মধ্য রেলের প্রধান কার্যালয় মুম্বইয়ের ছত্রপতি শিবাজী টার্মিনাস (পূর্বতন ভিক্টোরিয়া টার্মিনাস)। ১৮৫৩ সালের ১৬ এপ্রিল তৎকালীন বোম্বাই থেকে থানের মধ্যে চালু হওয়া ভারতের প্রথম যাত্রীবাহী রেললাইনটি এই অঞ্চলের অন্তর্গত।


title: মধ্য রেল

text: মধ্য রেলের কার্যক্ষেত্র হল মহারাষ্ট্র রাজ্যের অধিকাংশ অঞ্চল এবং উত্তর-পূর্ব কর্ণাটক ও দক্ষিণ মধ্যপ্রদেশের কিয়দংশ।


title: মধ্য রেল

text: ১৯৫১ সালের ৫ নভেম্বর কয়েকটি সরকারি রেলওয়ে সংস্থাকে একত্রীভূত করে মধ্য রেল অঞ্চলটি গঠিত হয়। উক্ত রেলওয়ে সংস্থাগুলির মধ্যে উল্লেখযোগ্য গ্রেট ইন্ডিয়ান পেনিনসুলার রেলওয়ে, পূর্বতন দেশীয় রাজ্য গোয়ালিয়রের "সিন্ধিয়া রাজ্য রেলওয়ে" ও ধোলপুর রেলওয়ে।


title: মধ্য রেল

text: ইতিপূর্বে উত্তর মধ্যপ্রদেশ ও ছত্তীসগঢ় রাজ্য এবং দক্ষিণ উত্তরপ্রদেশের কিয়দংশও মধ্য রেলের অন্তর্গত ছিল। এই সময় আয়তন, ট্র্যাকদৈর্ঘ্য ও কর্মীসংখ্যার বিচারে মধ্য রেলই ছিল দেশের বৃহত্তম রেলওয়ে অঞ্চল। ২০০৩ সালের এপ্রিল মাসে উক্ত অঞ্চলগুলি নিয়ে গঠিত হয় পশ্চিম মধ্য রেল।নিম্নলিখিত রেলওয়ে জংশনগুলির মাধ্যমে মধ্য রেল ভারতীয় রেলের অন্যান্য অঞ্চলের সঙ্গে যুক্ত হয়েছে:ন্যারোগেজ মাথেরান লাইনটি নির্মিত হয় ১৯০৭ সালে। এই লাইন মুম্বই-পুনে মেন লাইনের নেরালের সঙ্গে মুম্বইয়ের পূর্ব দিকে অবস্থিত পশ্চিমঘাট পর্বতমালার মাথেরান শৈলশহরটিকে যুক্ত করেছে। নেরাল মুম্বইয়ের ছত্রপতি শিবাজী টার্মিনাসের সঙ্গে অসংখ্য শহরতলি বৈদ্যুতিক ট্রেনের মাধ্যমে যুক্ত। বর্তমানে বাষ্পচালিত ইঞ্জিনের বদলে ডিজেল ইঞ্জিন চালু হলেও রেলযাত্রা একই প্রকার সুখপ্রদ রয়েছে। এই পথে অনেক তীক্ষ্ণ বাঁক রয়েছে।


title: মধ্য রেল

text: মধ্য রেলে মোট চারটি রেল বিভাগ রয়েছে: মুম্বই ছত্রপতি শিবাজী টার্মিনাস, নাগপুর, সোলাপুর, পুনে। নিচে মধ্য রেলের বিভাগভিত্তিক বর্ণনা দেওয়া হল।


title: রেল বোর্ড (ভারত)

text: রেল বোর্ড ভারতীয় রেলের সর্বোচ্চ পরিচালন পরিষদ। এই সংস্থা ভারতীয় রেল মন্ত্রকের নিকট রিপোর্ট পেশ করে। বর্তমানে রেল বোর্ডের চেয়ারম্যান এস. এস. খুরানা।


title: রেল বোর্ড (ভারত)

text: ১৯০৫ সালে লর্ড কার্জন প্রথম ভারত সরকারে রেলওয়ে বোর্ড নিযুক্ত করেন। এই বোর্ডের সদস্যরা ছিলেন একজন সরকারি রেলওয়ে আধিকারিক, ইংল্যান্ডের একজন রেলওয়ে ম্যানেজার এবং কোম্পানি রেলওয়ের একজন এজেন্ট। এর মধ্যে সরকারি রেলওয়ে আধিকারিক ছিলেন বোর্ডের চেয়ারম্যান। এই বোর্ডটি ব্রিটিশ ভারত সরকারের বাণিজ্য ও শিল্প দফতরের অধীনস্থ ছিল। ১৯২২ সালে রেল বোর্ডের সাংগাঠনিক পরিবর্তন সাধিত হয়। রেলওয়ের একজন মুখ্য কমিশনার নিযুক্ত হন। ইনি প্রযুক্তির ক্ষেত্রে সরকারি সিদ্ধান্ত এবং নীতিনির্ধারণের ক্ষেত্রে সরকারকে উপদেশ দানের দায়িত্বে ছিলেন। ১৯২৪ সালের ১ এপ্রিল এই পুনর্গঠিত রেল বোর্ড কার্যকর হয়। পুনর্গঠিত রেল বোর্ডের সদস্যরা ছিলেন মুখ্য কমিশনার, একজন অর্থ কমিশনার ও দুই জন সদস্যকে নিয়ে। এই দুই সদস্যের একজন থাকতেন রেলপথ, কাজ ও স্টোরের দায়িত্বে; অপর জন ছিলেন সাধারণ প্রশাসনের দায়িত্বে। ১৯২৯ সালে কর্মচারী-সংক্রান্ত বিষয়গুলির তত্ত্বাবধানের জন্য অপর এক সদস্যের পদ সৃষ্টি করা হয় যাতে ট্রাফিকের দায়িত্বে নিযুক্ত সদস্য ঐকান্তিকভাবে পরিবহণ ও বাণিজ্যিক বিষয়গুলিতে মনোনিবেশ করতে পারেন। ১৯৫১ সালের এপ্রিল মাসে মুখ্য কমিশনারের পদটি নিযুক্ত হয়। এই সময় থেকে বোর্ডের বয়োজ্যেষ্ঠ কার্যকর সদস্য বোর্ডের চেয়ারম্যান নিযুক্ত হতে থাকেন। ফলে বোর্ডের সদস্য সংখ্যা কমে হয় চার। ১৯৫৪ সালের অক্টোবরে বোর্ডের চেয়ারম্যানকে প্রযুক্তিগত ও নীতিসংক্রান্ত সিদ্ধান্ত গ্রহণের দায়িত্ব দেওয়া হয়। বোর্ড চেয়ারম্যানের পদমর্যাদা হয় ভারতীয় রেল মন্ত্রকের সচিবের তুল্য। এর সঙ্গে একজন অতিরিক্ত সদস্য নিযুক্তও হন। ফলে বোর্ডের সদস্য সংখ্যা হয় পাঁচ।


title: পূর্ব মধ্য রেল

text: পূর্ব মধ্য রেল ভারতের ষোলোটি রেল অঞ্চলের অন্যতম। পূর্ব মধ্য রেলের প্রধান কার্যালয় হাজিপুরে অবস্থিত। ১৯৯৬ সালের ৮ সেপ্টেম্বর এই অঞ্চলটি গঠিত হয়। পূর্বতন উত্তর পূর্ব রেলের সোনপুর ও সমস্তিপুর বিভাগ এবং পূর্বতন পূর্ব রেলের দানাপুর, মুঘলসরাই ও ধানবাদ বিভাগগুলি বর্তমানে পূর্ব মধ্য রেলের অন্তর্গত।


title: মুম্বই রেল বিকাশ নিগম

text: মুম্বই রেল বিকাশ নিগম ভারতীয় রেলের একটি সহকারী সংস্থা। এই সংস্থা মুম্বই শহরতলি রেল ব্যবস্থার পরিকাঠামো উন্নয়নের দায়িত্বে নিযুক্ত।


title: দুরন্ত এক্সপ্রেস

text: দুরন্ত এক্সপ্রেস ট্রেন পরিষেবা রাজধানী বা শতাব্দী এক্সপ্রেসের মতোই ভারতীয় রেলের একটি বিশেষায়িত এক্সপ্রেস ট্রেন পরিষেবা। দুরন্ত একটি বাংলা শব্দ যার অর্থ 'বিরামহীন'। এটি একটি “নন-স্টপ পয়েন্ট টু পয়েন্ট” রেল পরিষেবা। অর্থাৎ, এই পরিষেবায় ট্রেন কেবলমাত্র দুটি নির্দিষ্ট স্টেশনের মধ্যে চলাচল করে; মাঝে কোনো স্টেশনে এর বাণিজ্যিক স্টপ নেই। উল্লেখ্য, এই ধরনের রেল পরিষেবা ভারতের রেল পরিবহণের ইতিহাসে প্রথম।


title: দুরন্ত এক্সপ্রেস

text: দুরন্ত রেল পরিষেবা ভারতের মহানগর ও প্রধান প্রধান রাজ্য-রাজধানীগুলিকে সংযুক্ত করেছে। ২০০৯-১০ সালের ভারতের কেন্দ্রীয় রেল বাজেটে এই পরিষেবা চালুর কথা প্রথম ঘোষণা করা হয়। তবে কোনো বাণিজ্যিক স্টপ না থাকলেও এই ট্রেনের কয়েকটি টেকনিক্যাল ও ক্রিউ হল্ট রয়েছে। দুরন্ত এক্সপ্রেস পরিষেবাকে দেশের দ্রুততম রেল পরিষেবায় পরিণত করার পরিকল্পনা গৃহীত হয়েছে।


title: দুরন্ত এক্সপ্রেস

text: ভারতের দ্রুততম রেল পরিষেবাটি ছিল শতাব্দী এক্সপ্রেস। এই ট্রেনের সর্বোচ্চ গতি ১৫০ কিলোমিটার/ঘণ্টা। কিন্তু ভারতীয় রেল মন্ত্রক দেশে একটি দ্রুতগতির রেল পরিষেবা চালু করার পরিকল্পনা করেন। ২০০৭ সালে দিল্লি ও অমৃতসরের মধ্যবর্তী একটি ৫০০ কিলোমিটার পথ এই সংক্রান্ত পরীক্ষানিরীক্ষার জন্য বেছে নেওয়া হয়। দিল্লি-অমৃতসর করিডোরটি নির্মাণ করতে খরচ হয় ২৫,০০০ কোটি টাকা। ২০০৯ সালের ১৯ জানুয়ারি, তৎকালীন রেলমন্ত্রী লালুপ্রসাদ যাদব ঘোষণা করেন যে কয়েকটি রুটে দ্রুতগতির রেল পরিষেবা চালু করার লক্ষ্যে তাঁর মন্ত্রক আন্তর্জাতিক পরামর্শদাতা নিয়োগ করতে চলেছে। দিল্লি-অমৃতসর রুট ছাড়াও অন্যান্য যেসকল রুটে এই দ্রুতগতির রেল চালানোর কথা ছিল সেগুলি হল পুনে-মুম্বই-আহমদাবাদ, হায়দরাবাদ-ডোরনাকল-বিজয়ওয়াড়া-চেন্নাই, চেন্নাই-বেঙ্গালুরু-কোয়েম্বাটোর-এর্নাকুলাম ও হাওড়া-হলদিয়া রুট। তবে ভারতে সম্পূর্ণ দ্রুতগতির রেল পরিষেবা চালু করা ছিল সময় ও চেষ্টাসাপেক্ষ ব্যাপার। তাই ভারতীয় রেলযাত্রীদের এই ব্যাপারে আগ্রহী করে তোলার লক্ষ্যে ভারতের কেন্দ্রীয় রেলমন্ত্রী মমতা বন্দ্যোপাধ্যায় ২০০৯-১০ সালের কেন্দ্রীয় রেল বাজেটে যথাসাধ্য দ্রুতগতিসম্পন্ন রেল পরিষেবা "দুরন্ত" চালু করার কথা ঘোষণা করেন।


title: দুরন্ত এক্সপ্রেস

text: দুরন্ত রেল পরিষেবা চালু হয়েছে ভারতের সর্বাধিক ঘনজনবহুল শহরগুলির মধ্যে। ২০০৯ সালের ৩ জুলাই, ২০০৯-১০ সালের কেন্দ্রীয় রেল বাজেট পেশের সময় এই প্রকল্পের প্রাথমিক ঘোষণাপত্রে ১২টি সাপ্তাহিক, দ্বি-সাপ্তাহিক (সপ্তাহে দুইবার) ও ত্রি-সাপ্তাহিক (সপ্তাহে তিনবার) দুরন্ত ট্রেন চালু করার কথা ঘোষণা করা হয়েছিল। এছাড়াও ঘোষণা করা হয়েছিল যে এক বছরের মধ্যেই এই ট্রেনগুলি চালু করা হবে। এই ট্রেনগুলি হল:


title: দুরন্ত এক্সপ্রেস

text: অন্ধ্রপ্রদেশ রাজ্যের সাংসদরা অভিযোগ করেন যে তাঁদের রাজ্যকে দুরন্ত পরিষেবা প্রদানের ব্যাপারে অবহেলা করা হয়েছে। এর পরই কেন্দ্রীয় রেল মন্ত্রী মমতা বন্দ্যোপাধ্যায় নিম্নোক্ত আরও দুটি দুরন্ত ট্রেনের কথা ঘোষণা করেন:


title: দুরন্ত এক্সপ্রেস

text: ভারতীয় রেলের যেকোনো ট্রেন পরিষেবার তুলনায় দুরন্ত এক্সপ্রেসে যাত্রী সুযোগ-সুবিধা বেশি। এই ট্রেনে চারটি শ্রেণি রয়েছে। ট্রেনের দেওয়াল নানা রঙে রঞ্জিত। ট্রেনে একটি প্যান্ট্রি কারও দেওয়া হয়ে থাকে।


title: দুরন্ত এক্সপ্রেস

text:
রাজধানী এক্সপ্রেস ইত্যাদি একই গন্তব্যের ট্রেনগুলি তুলনায় দুরন্ত এক্সপ্রেসে যাত্রীভাড়া অপেক্ষাকৃত কম। গরিব রথ এক্সপ্রেসের মতো নতুন "ইকোনমি" বাতানুকূল থ্রি-টিয়ার শ্রেণির ভাড়া রাজধানী এক্সপ্রেসের তুলনায় ২০০ টাকা কম।
খাবার ও ক্যাটারিং-এর দাম ভাড়ার মধ্যে গণ্য করা হয় না।


title: দুরন্ত এক্সপ্রেস

text: দুরন্ত এক্সপ্রেস ভারতীয় রেলের অন্যতম দ্রুতগতির রেল পরিষেবা। এই ট্রেনগুলি রাজধানী এক্সপ্রেসের থেকেও দ্রুতগামী। উল্লেখ্য, ভারতে দ্রুততম দুরপাল্লার ট্রেনের রেকর্ড ছিল রাজধানী এক্সপ্রেসেরই। রাজধানী এক্সপ্রেস ও দুরন্ত এক্সপ্রেসের গতি মোটামুটি একরকম হলেও, মাঝে কোনো স্টপ না থাকায় দুরন্ত সময়ের দিক থেকে রাজধানীর তুলনায় এগিয়ে থাকে। উদাহরণ স্বরূপ, নতুন নন-স্টপ নতুন দিল্লি স্টেশন-শিয়ালদহ দুরন্ত এক্সপ্রেস যাত্রা সম্পূর্ণ করতে সময় নিয়েছে ষোলো ঘণ্টা। একই পথে যাত্রা করতে রাজধানীর সময় লাগে সতেরো ঘণ্টা। দুরন্তে যদিও ইঞ্জিন ও কর্মী পরিবর্তনের জন্য কয়েকটি টেকনিক্যাল স্টপ রয়েছে। কিন্তু এই পরিবর্তনের কাজ অত্যন্ত দ্রুত করা হয়। ট্রেনের সর্বোচ্চ গতি ১১০ কিলোমিটার/ঘণ্টা। চেন্নাই দুরন্ত ট্রেনটি অবশ্য ১৩০ কিলোমিটার/ঘণ্টায় চালানোর পরিকল্পনা নেওয়া হয়েছে।


title: দুরন্ত এক্সপ্রেস

text: দুরন্তে চারটি শ্রেণি রয়েছে। এগুলি হল: বাতানুকূল প্রথম শ্রেণী, বাতানুকূল টু-টিয়ার শ্রেণি, বাতানুকূল থ্রি-টিয়ার শ্রেণি এবং বাতানুকূল ইকোনমি শ্রেণি (গরিব রথ এক্সপ্রেসের সমরূপ)। এর আগে রাজধানী ও গরিব রথে ব্যবহৃত আইসিএফ কোচ নিয়ে দুরন্তের রেকগুলি গঠিত। প্রতিটি দুরন্ত কোচের দৈর্ঘ্য ২৪ মিটার। উল্লেখ্য, সাধারণ কোচের দৈর্ঘ্য হয় ২২.৩ মিটার। দুটি কোচের মধ্যে দুরত্বও কম – মাত্র ৪৬০ মিলিমিটার। সাধারণত দুটি কোচের মধ্যে ৯৬০ মিলিমিটার দুরত্ব থাকে।


title: দুরন্ত এক্সপ্রেস

text: এছাড়াও রয়েছে ডাস্টবিন ও অগ্নিনির্বাপক ব্যবস্থার মতো স্বাস্থ্য ও নিরাপত্তা সংক্রান্ত সুবিধা। কোচগুলিতে রয়েছে বটল হোল্ডার, সুইচ, মোবাইল চার্জিং পয়েন্ট, দুই কোচের মধ্যে স্বচ্ছ স্লাইডিং দরজা, সাধারণ ফ্লুরোসেন্ট বাতির বদলে এলইডি নাইট ল্যাম্পের অত্যাধুনিক ব্যবস্থা।


title: দুরন্ত এক্সপ্রেস

text: সাধারণ রেল কোচ নির্মিত “কটন স্টিল”-এ। কিন্তু দুরন্ত তৈরি হয়েছে স্টেনলেস স্টিলে। এর ফলে প্রতিটি কোচের ওজন দুই টনের মতো কম হয়। কোচ আরও টেকসই হয় এবং দুর্ঘটনার সম্ভাবনাও কম থাকে। এই ট্রেনের অপর একটি নিরাপত্তামূলক ব্যবস্থা হল সেন্ট্রাল বাফার কাপলার। এর পরিবর্তিত ভারবহণ ক্ষমতা ট্রেনকে লাইনচ্যুত হওয়া থেকে রক্ষা করে।


title: ব্যাটামবং

text: ব্যাটামবং (ইংরেজি: Battambang) (উচ্চারণ: /bɐtdəmbɒ:ŋ/) (ফ্রাটাবং-এর সিয়ামিজ নাম) এর উৎপত্তি ১১ শতকে খ্‌মের সাম্রাজ্যের মধ্য দিয়ে। এটি বর্তমানে কম্বোডিয়ার দ্বিতীয় বৃহত্তম শহর, এবং ব্যাটামবং প্রদেশের রাজধানী, এবং ব্যাটামবং-এর পল্লী অঞ্চলের অন্তর্গত একটি জেলা। থাই সৈন্যবাহিনীর অনুপ্রবেশের পর এটি সিয়ামের পূর্বাঞ্চলীয় প্রদেশের মূল বাণিজ্যিক এলাকায় পরিণত হয়, যদিও কম্বোডীয় জাতিগোষ্ঠীর মানুষেরাই এখানকার মূল বাসিন্দা ছিলেন। পরবর্তীতে ফরাসীদের চাপে পড়ে ১৯০৯ সালে থাইরা সরে আসতে বাধ্য হয়। ফরাসিরা এখানে থাইদের কাছ থেকে শহরটির উদ্ধারকারী হিসেবে মূলত এই কাজটি করে। দ্বিতীয় বিশ্বযুদ্ধের সময় জাপানের সাথে হওয়া এক চুক্তির মাধ্যমে থাইরা এই স্থানটি আবার ফিরে পাওয়ার চেষ্টা করে, কিন্তু যুদ্ধের শেষে জাপানের পরাজয়ের ফলে থাইদের আবার পিছু হটতে হয়, এবং ফরাসীরাই এই স্থান শাসন করতে থাকে। অবশেষে ১৯৫৩ সালে আনুষ্ঠানিকভাবে এই অঞ্চলটির ভার কম্বোডিয়ার হাতে ন্যস্ত করা হয়। এই শহরটি মন্টন ক্‌মের সাবেক রাজধানী হিসেবেও পরিচিত।


title: পূর্ব উপকূলীয় রেল

text: পূর্ব উপকূলীয় রেল ভারতীয় রেলের ষোলোটি রেল অঞ্চল বা জোনের একটি। ২০০৩ সালের ১ এপ্রিল এই রেল অঞ্চলটি স্থাপিত হয়।


title: পূর্ব উপকূলীয় রেল

text: ওড়িশা রাজ্যের সমগ্র অংশ, উত্তর-পূর্ব অন্ধ্রপ্রদেশ রাজ্যের শ্রীকাকুলাম, বিজয়নগরম ও বিশাখাপত্তনম জেলা এবং ছত্তীসগঢ় রাজ্যের বাস্তার ও দান্তেওয়াড়া জেলা এই রেল অঞ্চলের অন্তর্গত। ওড়িশার ভুবনেশ্বরে এই রেল কর্তৃপক্ষের প্রধান কার্যালয় অবস্থিত।


title: পূর্ব উপকূলীয় রেল

text: পূর্ব উপকূলীয় রেলের তিনটি বিভাগ হল: খুরদা রোড, সম্বলপুর ও ওয়ালটেয়ার।


title: পূর্ব উপকূলীয় রেল

text: বর্তমান পূর্ব উপকূলীয় রেল অঞ্চলটি ১৮৮৮ সালের ১ নভেম্বর চালু হওয়া পূর্বতন ইস্ট কোস্ট রেলওয়ের একটি সংক্ষেপিত রূপ। ১৯৫৫ সালের ১ অগস্ট অবিভক্ত পূর্বাঞ্চল থেকে বেঙ্গল-নাগপুর রেলওয়েকে পৃথক করে নিয়ে প্রতিষ্ঠিত হয় দক্ষিণ পূর্ব রেল। এই সময় দক্ষিণ পূর্ব রেল ছয়টি বিভাগে বিভক্ত ছিল: নাগপুর, বিলাসপুর, চক্রধরপুর, খড়গপুর, আর্দ্রা এবং খুরদা রোড। ১৯৬২ সালের অক্টোবরে ওয়ালটেয়ার বিভাগটি এই অঞ্চলের এক্তিয়ারভুক্ত হয়।


title: পূর্ব উপকূলীয় রেল

text: ১৯৯৬ সালের ৮ অগস্ট প্রাক্তন প্রধানমন্ত্রী এইচ. ডি. দেবেগৌড়া কর্তৃক যে সাতটি নতুন রেল অঞ্চল উদ্বোধন করেন তার মধ্যে অন্যতম পূর্ব উপকূলীয় রেল। প্রথমে শুধুমাত্র খুরদা রোড বিভাগটিই এই রেলের সঙ্গে যুক্ত করা হয়। ২০০৩ সালের ১ এপ্রিল এই রেল অঞ্চলটি সম্পূর্ণরূপে কার্যকর হয়। প্রকৃতপক্ষে, দক্ষিণ পূর্ব রেলের খুরদা রোড, সম্বলপুর ও ওয়ালটেয়ার বিভাগ তিনটি নিয়েই গঠিত হয় পূর্ব উপকূলীয় রেল।


title: পূর্ব উপকূলীয় রেল

text: ৪,৬০০ কিলোমিটার রেল ট্র্যাক ও ৪২,৫১২ রুট কিলোমিটার দীর্ঘ পূর্ব উপকূলীয় রেলের কর্মীসংখ্যা প্রায় ৪৪,০০০। ২,২০০ কিলোমিটার পথ বিদ্যুদায়িত। এই রেল অঞ্চলে ১৮৪টি রেল স্টেশন আছে।


ইন্ডিয়ান রেলওয়ে ইনস্টিটিউট অফ ট্রান্সপোর্টেশন ম্যানেজমেন্ট (ইংরেজি আদ্যক্ষরে আইআরআইটিএম; বাংলা অর্থ "ভারতীয় রেল পরিবহন ব্যবস্থাপনা ইন্সটিটিউট") ভারতীয় রেল পরিচালিত একটি কারিগরি শিক্ষাপ্রতিষ্ঠান। ২০০৩ সালে নবনিযুক্ত ইন্ডিয়ান রেলওয়ে ট্র্যাফিক সার্ভিস (আইআরটিএস) আধিকারিকদের প্রশিক্ষণ এবং কর্মরত আধিকারিকদের সরবরাহ শৃঙ্খল ব্যবস্থাপনা (এসসিএম), পণ্য স্থানান্তর বিদ্যা, বিমান, বন্দর ও জাহাজ, সড়ক ও রেলপথের ব্যাপারে অবহিত করে তোলার জন্য এই প্রতিষ্ঠানটি ভারতের লখনউ শহরে প্রতিষ্ঠিত হয় ।


title: ইন্ডিয়ান রেলওয়ে ইনস্টিটিউট অফ ট্রান্সপোর্টেশন ম্যানেজমেন্ট

text: এই প্রতিষ্ঠানে কর্মরত রেল আধিকারিকদের যেসকল পাঠ্যক্রম শিক্ষা দেওয়া হয় সেগুলি হল: পণ্য স্থানান্তর বিদ্যা, সরবরাহ শৃঙ্খল ব্যবস্থাপনা, তথ্যপ্রযুক্তি, বিপণন, বিক্রয় ও পরিবহন অর্থনীতি, দুর্ঘটনা ও নিরাপত্তা ব্যবস্থাপনা এবং বেসরকারী-সরকারী অংশীদারিত্ব।


title: অভ্র

text: মাইকা(অভ্র) বলতে একদল খনিজকে বুঝায়। এদের রাসায়নিক উপাদান ভিন্ন হলেও চারিত্রিক বৈশিষ্ট্যের দিক দিয়ে এরা মোটামুটি এক ও অভিন্ন। এদের স্ফটিকের আকার ষটকৌণিক। পাতলা এবং স্তরযুক্ত পিণ্ড আকারে মাইকা পাওয়া যায়।


title: অভ্র

text: প্রাক-ইতিহাস যুগ হতে মানুষ মাইকা ব্যবহার করে আসছে। প্রাচীন মিশরীয়, গ্রিক এবং প্রাচীন রোমান সভ্যতা থেকে বর্তমান সভ্যতায় অ্যাজটেকরা মাইকার ব্যবহার করত।


title: অভ্র

text: সবচেয়ে প্রাচীন কালের মাইকার ব্যবহার দেখতে পাওয়া যায় গুহা চিত্রে। প্যালিওলিথিক যুগে (খ্রী: পূর্ব ৪০০০০ হতে খ্রী: পূর্ব১০০০০) এ সময়ের গুহা চিত্রে মাইকার ব্যবহার হতো।


title: সাইরাস এসআর২২

text: এসআর২২ (ইংরেজি: SR22), সাইরাস নকশায় নির্মিত এক ইঞ্জিন ও চার আসন বিশিষ্ট একটি কম্পোজিট বিমান। এই মূলত বিশিষ্ট সাইরাস এসআর২০-এর একটি উন্নত সংস্করণ। পূর্বের সাথে এটির পার্থক্য এই যে, এটি পাখার বিস্তার ও তেল ধারণ ক্ষমতা আগেরটির চেয়ে বেশি। এছাড়া এটির ইঞ্জিন ৩১০ অশ্ব ক্ষমতা বিশিষ্ট (২৩১ কিলো ওয়াট)। ব্যক্তিগত বিমান হিসেবে এটি ক্রেতাদের কাছে যথেষ্ট জনপ্রিয়, এবং এক ইঞ্জিন বিশিষ্ট চার সিটের বিমান গুলোর মধ্যে অনেক দিন ধরে এটি বিশ্বে সর্বাধিক বিক্রিত বিমান। যার সাথে তুলনা করা যায় সেসনা ৪০০ বিমানটির, কিন্তু এই শ্রেণীর বিমানগুলোর মধ্যে এটিই সেরা হিসেবে বিবেচিত।


title: সাইরাস এসআর২২

text: সম্ভবত এই বিমানটি সবচেয়ে বেশি পরিচিত এর সাইরাস এয়ারক্রাফট প্যারাশুট সিস্টেমের জন্য। এটি একটি বিশেষ প্যারাশুট ব্যবস্থা যেখানে শুধু বিমানের আরোহীকে প্যারাশুটের সুবিধা না দিয়ে পুরো বিমানটিকেই প্যারাশুটের মাধ্যমে জরুরী ক্ষেত্রে ভূমিতে অবতরণ করানো যায়।


title: এমটিভি

text: এমটিভি (ইংরেজি: MTV) বা মিউজিক টেলিভিশন (Music Television) মার্কিন যুক্তরাষ্ট্রের নিউ ইয়র্ক সিটি কেন্দ্রিক একটি কেবল টেলিভিশন নেটওয়ার্ক, যার কার্যক্রম শুরু হয় ১৯৮১ সালের ১ আগস্ট। এই টেলিভিশন চ্যানেলটি তৈরির মূল উদ্দেশ্য ছিলো অন এয়ারে দিতে ইচ্ছুকদের মিউজিক ভিডিওগুলো প্রচার করা। বর্তমানে, এমটিভি সীমিত পরিসরে নির্বাচিত মিউজিক ভিডিও প্রদর্শন করে, কিন্তু প্রাথমিক ভাব এটি দর্শক-শ্রোতাদের মাঝে জনসাংষ্কৃতিক ও বাস্তবধর্মী টেলিভিশন অনুষ্ঠান প্রচার করে, যার মূল দর্শক হচ্ছেন সদ্য পরিণত এবং কিশোর-কিশোরীরা।উল্লেখ্য এই চ্যানেলটি প্রসারে মাইকেল জ্যাকসন এর মিউজিক ভিডিও ব্যাপক অবদান রাখে,বিশেষ করে থ্রিলারের ভিডিও গুলি।


title: এমটিভি

text: কার্যক্রমের শুরু থেকেই এমটিভি সঙ্গীত শিল্প ও জনসংস্কৃতিতে একটি প্রভাব বিস্তার করে আসছে। "আমার এমটিভি চাই" বা "I want my MTV" ধরনের স্লোগান মানুষের ভেতরে ঢুকে গিয়েছিলো। এছাড়া এমটিভিই সর্বপ্রথম ভিজে-এর মতো ধারণাকে মানুষের মধ্যে প্রচার ও জনপ্রিয় করে তোলে। এছাড়াও যে ব্যাপারগুলো এমটিভি জনপ্রিয় করে তোলে তার মধ্যে আছে, ভিডিও ভিত্তিক সঙ্গীত, সঙ্গীত বিষয়ক অনুষ্ঠানে সংঙ্গীতশিল্পী ও সঙ্গীতপ্রেমী উভয়কেই একত্রিত করা, বিভিন্ন সঙ্গীত বিষয়ক খবরাদি প্রচার, এবং প্রচারণা চালানো। এছাড়া সঙ্গীতশিল্পী, টিভি চ্যানেল, চিভি অনুষ্ঠান, চলচ্চিত্র, ও বইয়ের মাধ্যমে সঙ্গীত বিষয়ক বিভিন্ন সূত্র পরিবেশন করাতেও এমটিভি ভূমিকা রাখে।


title: ইরোকয়

text: ইরোকয় (ইংরেজি: Iroquois — উচ্চারণ: "ইরোকয়্"), যা হয়ডেইনেসসেইনি (ইংরেজি: Haudenosaunee) নামেও পরিচিত। হয়ডেইনেসসেইনি-এর বাংলা করলে দাড়ায় "লংহাউজের মানুষেরা" বা "People of the Longhouse"; যা দ্বারা বোঝানো হয় উত্তর আমেরিকার দেশীয় জনগোষ্ঠীদেরকে। ১৬ শতক বা তারও পূর্বে ইরোকয়রা ইরোকয় লীগ বা শক্তি ও শান্তির লীগ নামক একটি সংগঠনের মাধ্যমে আমেরিকায় তাঁদের আগমন ঘটে। মূল ইরোকয় লীগটি পাঁচ জাতি নামে পরিচিত, এবং এই পাঁচটি জাতি হচ্ছে মোহাক, ওনেডিয়া, ওনোনডাগা, কায়ুগা, এবং সেনেকা জাতি। ১৮ শতকে টুসকারোরা জাতি এ লীগে যোগ দেওয়ার পর থেকে এরা ছয় জাতি নামেও পরিচিত।


title: ইরোকয়

text: যখন ইউরোপীয়রা প্রথম উত্তর আমেরিকায় এসে পৌঁছায়, তখন ইরোকয়রা উত্তরপূর্ব যুক্তরাষ্ট্রে বসবাস করতো, যা বর্তমানের নিয় ইয়র্ক অঙ্গরাজ্য। বর্তমানে মূলত যুক্তরাস্ট্র ও কানাডায় ইরোকয় জনগোষ্ঠীকে দেখতে পাওয় যায়।


title: নর্ডীয় রাষ্ট্রসমূহ

text: নর্ডীয় রাষ্ট্রসমূহ উত্তর ইউরোপ ও উত্তর আটলান্টিক মহাসাগরের অংশবিশেষ নিয়ে একটি অঞ্চল গঠন করেছে। দেশগুলি হল ডেনমার্ক, ফিনল্যান্ড, আইসল্যান্ড, নরওয়ে এবং সুইডেন। এছাড়া ফারো দ্বীপপুঞ্জ, গ্রিনল্যান্ড, সভালবার্দ এবং অলান্দ দ্বীপপুঞ্জও এর আওতায় পড়েছে।


title: বৈষ্ণবধর্ম

text: বৈষ্ণবধর্ম (সংস্কৃত: वैष्णव धर्म) হিন্দুধর্মের একটি শাখাসম্প্রদায়। এই সম্প্রদায়ে বিষ্ণু বা তাঁর অবতারগণ (মুখ্যত রাম ও কৃষ্ণ) আদি তথা সর্বোচ্চ ঈশ্বর রূপে পূজিত হন। ধর্মবিশ্বাস ও ধর্মানুশীলনের ক্ষেত্রে, বিশেষত ভক্তি ও ভক্তিযোগ প্রসঙ্গে, বৈষ্ণব ধর্মমতের প্রধান তাত্ত্বিক ভিত্তি উপনিষদ ও তৎসংশ্লিষ্ট বেদ ও অন্যান্য পৌরাণিক শাস্ত্র। যথা – ভগবদ্গীতা, পদ্মপুরাণ, বিষ্ণুপুরাণ ও ভাগবত পুরাণ।


title: বৈষ্ণবধর্ম

text: বৈষ্ণবধর্মের অনুগামীদের "বৈষ্ণব" নামে অভিহিত করা হয়। বৈষ্ণবরা হিন্দু সমাজের অন্যতম বৃহৎ অংশ। এঁদের সংখ্যাগরিষ্ঠের বাস ভারতে। তবে সাম্প্রতিককালে ধর্মসচেতনতা, স্বীকৃতি ও ধর্মপ্রসারের সঙ্গে সঙ্গে ভারতের বাইরেও বৈষ্ণবদের সংখ্যা উল্লেখযোগ্যভাবে বৃদ্ধি পেয়েছে। ১৯৯০-এর দশকের মাঝামাঝি সময় থেকে আন্তর্জাতিক স্তরে বৈষ্ণবধর্মের প্রসারে বিশেষ ভূমিকা নিয়ে আসছে গৌড়ীয় বৈষ্ণব শাখাটি। মুখ্যত ইসকন হরে কৃষ্ণ আন্দোলনের প্রচারগত ও ভৌগোলিক প্রসার ঘটিয়ে এই কাজটি সম্পাদন করছে। এছাড়াও অতি সম্প্রতি অন্যান্য বৈষ্ণব সংগঠনও পাশ্চাত্যে ধর্মপ্রচারের কাজ শুরু করেছে।


title: বৈষ্ণবধর্ম

text: ভাগবতধর্ম, আদি রামধর্ম ও কৃষ্ণধর্মের মিলন ঘটেছে ঐতিহাসিক বিষ্ণুধর্মে। ঐতিহাসিক বিষ্ণুধর্ম আবার ঐতিহাসিক বৈদিকধর্মের একটি অঙ্গ। বিষ্ণু পূজার প্রাধান্য অন্যান্য ধর্মীয় ঐতিহ্যগুলি থেকে পৃথক করেছিল ঐতিহাসিক বিষ্ণুধর্মকে। বিষ্ণুধর্মের আকারেই ভারতে সর্বপ্রথম বৈষ্ণব ধর্মমতের চর্চা শুরু হয়। এককথায় বিষ্ণুধর্ম ছিল ভারতের প্রথম দেশজ সম্প্রদায়গত ধর্মমত। এই ধর্মমতে বিষ্ণুকে সকল অবতারের উৎসস্বরূপ বলে স্বীকার করে নেওয়া হলেও, বিষ্ণু নামটি কেবলমাত্র সর্বোচ্চ দেবতা অনেকগুলি নামের মধ্যে অন্যতম বলে পরিগণিত হয়। তাঁর অন্যান্য নামগুলি হল নারায়ণ, বাসুদেব ও কৃষ্ণ। প্রত্যেকটি নামের সঙ্গে স্বকীয় দিব্য বৈশিষ্ট্য ও শ্রেষ্ঠত্ব আরোপিত হয়; যেগুলিকে বৈষ্ণব ধর্মের সংশ্লিষ্ট উপসম্প্রদায়সমূহ পরস্পরের থেকে সম্পূর্ণ পৃথক মনে করে। উদাহরণস্বরূপ, কৃষ্ণধর্ম বৈষ্ণবধর্মেরই একটি শাখা। গৌড়ীয় বৈষ্ণব, নিম্বার্ক ও বল্লভাচার্য সম্প্রদায় কৃষ্ণকে সর্বোচ্চ ঈশ্বর বা স্বয়ং ভগবান মনে করে। কিন্তু বিষ্ণু মতের অনুগামীরা তা স্বীকার করেন না।


title: বৈষ্ণবধর্ম

text: বৈষ্ণবধর্মের বিষ্ণুকেন্দ্রিক সম্প্রদায়গুলি বিষ্ণু বা নারায়ণকে সর্বোচ্চ দেবতা মনে করে। আবার বল্লভ সম্প্রদায় বা গৌড়ীয় বৈষ্ণব সম্প্রদায়ের মতো কৃষ্ণকেন্দ্রিক সম্প্রদায়গুলি কৃষ্ণকেই সর্বোচ্চ দেবতা তথা সকল অবতারের উৎস মনে করে। বিষ্ণুর শ্রেষ্ঠত্বের বিশ্বাসটির মূল ভিত্তি পুরাণে বর্ণিত বিষ্ণুর নানা অবতারের উপাখ্যান। এই সকল উপাখ্যানে তাঁর সঙ্গে গণেশ, সূর্য, দুর্গা প্রমুখ দেবতার পার্থক্য প্রতিপাদন করে তাঁদের উপদেবতার পর্যায়ে পর্যবসিত করা হয়েছে। বৈষ্ণব বিশ্বাস অনুসারে, হিন্দু ত্রিমূর্তির অন্যতম দেবতা শিব হলেন বিষ্ণুর অনুগত ভক্ত এবং স্বয়ং এক বৈষ্ণব। স্বামীনারায়ণ হিন্দুধর্মের প্রতিষ্ঠাতা স্বামীনারায়ণ এই মতের বিরোধী। তাঁর মতে, শিব ও বিষ্ণু একই ঈশ্বরের দুই পৃথক সত্ত্বা। তবে উল্লেখ্য, স্বামীনারায়ণের মতবাদ বৈষ্ণবদের একটি সংখ্যালঘু অংশের মত।


title: বৈষ্ণবধর্ম

text: বৈষ্ণবদের অপর একটি সংখ্যালঘু অংশ আব্রাহামিক ধর্মের সর্বোচ্চ ঈশ্বরের সঙ্গে বিষ্ণুকে একীভূত করার চেষ্টা করেছেন। কিন্তু এই মতটির বিশ্বাসযোগ্যতা নেই। কারণ, আব্রাহামিক ধর্মের জিহোবা বা আল্লাহকে একেশ্বরবাদী দৃষ্টিকোণ থেকে দেখা হয়; তিনি একক চিরন্তন সত্ত্বা এবং তাঁর সৃষ্ট জগতের বাইরে পৃথকভাবে অবস্থান করেন। অন্যদিকে বিষ্ণুকে হিন্দুধর্মের বহুদেববাদী দৃষ্টিকোণ থেকে দেখা হয়। এখানে সকল সত্ত্বাই ঈশ্বরে সমাহিত, এবং ঈশ্বর সকল সত্ত্বার মধ্যেই অস্তিত্বমান। বৈষ্ণব ধর্মমতে একটি বিশিষ্ট বক্তব্য হল, ঈশ্বর (বিষ্ণু এবং/অথবা কৃষ্ণ) "সত্য ব্যক্তিত্ব এবং তার বহুবর্ণময় সৃষ্টিও সত্য"।


title: বৈষ্ণবধর্ম

text: বৈষ্ণব দর্শনের মূলভিত্তি হিন্দুধর্মের কয়েকটি কেন্দ্রীয় ধর্মমত; যথা: বহুদেববাদ, পুনর্জন্ম, সংসার, কর্ম এবং বিভিন্ন যোগশাস্ত্র। তবে ভক্তিযোগের পথে বিষ্ণুর প্রতি ভক্তির প্রতিই এই ধর্মে সর্বাধিক গুরুত্ব আরোপ করা হয়। এই ভক্তির অঙ্গ হল বিষ্ণুর নামগান (ভজন ও কীর্তন), তাঁর রূপচিন্তন (ধারণা) এবং দেবপূজা। দেবপূজার তত্ত্ব ও পদ্ধতি বর্ণিত হয়েছে পঞ্চরাত্র ও বিভিন্ন সংহিতায়।


title: বৈষ্ণবধর্ম

text: পূজার মাধ্যমে বৈষ্ণবগণ বিষ্ণুকে তাঁদের অন্তরে অধিষ্ঠিতরূপে কল্পনা করেন। এই রূপে তাঁরা তাঁদের সত্ত্বার উৎস ঈশ্বরকে অন্তর্যামী নামে অভিহিত করেন। এই নামটি নারায়ণ নামের সংজ্ঞার একটি অংশ। হিন্দুধর্মের অন্যান্য শাখাসম্প্রদায়ের জীবনের উদ্দেশ্য যেখানে মোক্ষ লাভ বা পরমব্রহ্মের সঙ্গে মিলন, সেখানে বৈষ্ণবদের জীবনের উদ্দেশ্য বিষ্ণু বা তাঁর কোনো অবতারের সেবায় মায়াময় জগতের বাইরে 'বৈকুণ্ঠধামে' অনন্ত আনন্দময় এক জীবনযাপন। ভাগবত পুরাণ অনুসারে বৈষ্ণবদের সর্বোচ্চ সত্ত্বার তিন বৈশিষ্ট্য – ব্রহ্মণ, পরমাত্মা ও ভগবান – অর্থাৎ, যথাক্রমে, "বিশ্বময় বিষ্ণু", "হৃদয়যামী বিষ্ণু" ও "ব্যক্তিরূপী বিষ্ণু"।


title: বৈষ্ণবধর্ম

text: বৈষ্ণবগণ সাধারণত দীক্ষানুষ্ঠান প্রক্রিয়াটি অনুসরণ করেন। গুরু কর্তৃক দীক্ষিত হয়ে তাঁরা গুরুর অধীনেই বৈষ্ণব ধর্মানুষ্ঠান শিক্ষা করেন। দীক্ষার সময় শিষ্যকে কোনো নির্দিষ্ট মন্ত্র দান করা হয়। এই মন্ত্রটিকে পূজার অঙ্গ রূপে সোচ্চারে বা অনুচ্চারে বারংবার আবৃত্তি করতে হয়। এই বারংবার মন্ত্র আবৃত্তিকে জপ বলা হয়। বিভিন্ন বৈষ্ণব শাস্ত্রে দীক্ষা ও গুরুর অধীনে ধর্মানুশীলনের নির্দেশ দেওয়া হয়েছে:


title: বৈষ্ণবধর্ম

text: গৌড়ীয় বৈষ্ণব সম্প্রদায়ের ধর্মশাস্ত্রগুলিতেও বলা হয়েছে যে যিনি বিষ্ণু বা কৃষ্ণের নামজপমাত্র পূজা করেন, তিনিই ধর্মানুশীলনের প্রশ্নে বৈষ্ণব বলে পরিগণিত হন:


title: বৈষ্ণবধর্ম

text: বৈষ্ণব সম্প্রদায়গুলি নিজস্ব ঐতিহ্য অনুসারে তাঁদের পূর্বতন আচার্যদের রচনাকেই প্রামাণ্য শাস্ত্র রূপে গ্রহণ করেন। স্মার্তবাদ ও অদ্বৈতবাদী দর্শনে কথিত "মুখ্যবৃত্তি"-র আক্ষরিক অর্থ এই ধর্মে প্রধান আলোচ্য। এর পরই "গৌণবৃত্তি"-র পরোক্ষ অর্থটির স্থান: "সাক্ষাৎ উপদেশস্তু শ্রুতিঃ" (শ্রুতিশাস্ত্রকে আক্ষরিক অর্থে গ্রহণ করো, এর অন্তর্নিহিত অর্থটিকে গ্রহণ করার প্রয়োজন নেই)।


title: বৈষ্ণবধর্ম

text:
বৈষ্ণবধর্মাবলম্বীগণ চারটি প্রধান উপশাখায় বিভক্ত। এই উপশাখাগুলিকে বলা হয় সম্প্রদায়। প্রত্যেক সম্প্রদায়ের আদর্শ কোনো নির্দিষ্ট বৈদিক চরিত্র। জীবাত্মা ও পরমাত্মা (বিষ্ণু বা কৃষ্ণ) সম্পর্কে এই চার সম্পর্কের মতের সূক্ষ্ম পার্থক্য রয়েছে। যদিও অধিকাংশ বৈষ্ণব সম্প্রদায়ের মূল মতবাদ একই প্রকারের।
বৈষ্ণবদের মধ্যে কপালে তিলক অঙ্কণ করার রীতি রয়েছে। কেউ কেউ দৈনিক উপাসনার অঙ্গ হিসেবে তিলক আঁকেন, কেউ কেউ তিলক কাটেন বিশেষ অনুষ্ঠান বা উৎসব উপলক্ষে। বিভিন্ন বৈষ্ণব সম্প্রদায়গুলির নিজস্ব তিলক অঙ্কণশৈলী রয়েছে। এগুলি সংশ্লিষ্ট সম্প্রদায়ের সিদ্ধান্তের প্রতীক। সাধারণত তিলকের আকার ইংরেজি Y অক্ষরটির মতো। দুই বা ততোধিক লম্বরেখা এবং নাকের উপর অপর একটি রেখা বিশিষ্ট এই তিলক বিষ্ণুর পদ ও পদ্মের প্রতীক।


title: বৈষ্ণবধর্ম

text: ভারতে মহাকাব্য বা "ইতিহাস"-এর যুগ থেকেই বিষ্ণুর পূজা প্রচলিত। হপকিনসের মতে, "এককথায় বিষ্ণুধর্ম ছিল ভারতে প্রচলিত একমাত্র স্থানীয় ধর্মসম্প্রদায়।" ("Vishnuism, in a word, is the only cultivated native sectarian native religion of India.") ভগবদ্গীতা নামে পরিচিত মহাভারতের একটি অংশে বৈষ্ণবধর্মের ধারণাটি পাওয়া যায়। উক্ত অংশটি কৃষ্ণ ও অর্জুনের মধ্যে কথোপকথনের আকারে বিধৃত রয়েছে। কৃষ্ণ বিষ্ণু অন্যতম অবতার এবং উক্ত অংশে অর্জুনের রথের সারথি।


title: বৈষ্ণবধর্ম

text: দ্বিতীয় চন্দ্রগুপ্ত ও তাঁর পরবর্তীকালের বহু রাজাই পরমভাগবত বা ভাগবত বৈষ্ণব নামে পরিচিত ছিলেন।


title: বৈষ্ণবধর্ম

text: শৈবধর্ম প্রভাবিত দক্ষিণ ভারতে খ্রিষ্টীয় সপ্তম থেকে দশম শতাব্দীর মধ্যবর্তী সময়কালে বৈষ্ণবধর্মের প্রসার ঘটে। এই অঞ্চলে বৈষ্ণবধর্ম আজও প্রচলিত। তামিলনাড়ুতে বারোজন অলভর সন্ত ভক্তিমূলক স্তোত্ররচনার মাধ্যমে সাধারণ মানুষের মধ্যে বৈষ্ণবধর্মকে ছড়িয়ে দেন। অলভরেরা যেসকল মন্দিরে গমন করেছিলেন বা যে মন্দিরগুলি প্রতিষ্ঠা করেন সেগুলি দিব্য দেশম নামে পরিচিত। তামিল ভাষায় রচিত তাঁদের বিষ্ণু বা কৃষ্ণের স্তোত্রকবিতাগুলি "নালয়িরা" বা দিব্য প্রবন্ধ নামে পরিচিত। তামিলনাড়ুতে বৈষ্ণবধর্মের জনপ্রিয়তার মূলেও তাঁরাই রয়েছেন।


title: বৈষ্ণবধর্ম

text: পরবর্তীকালে রামানুজাচার্য, মাধবাচার্য, মানবল মামুনিগল, বেদান্ত দেসিকা, সুরদাস, তুলসীদাস, ত্যাগরাজ প্রমুখ আচার্যগণের প্রভাবে বৈষ্ণবধর্ম ব্যাপক জনপ্রিয়তা লাভ করে।


title: বৈষ্ণবধর্ম

text: এডওয়ার্ড ওয়াসবার্ন হপকিনস তাঁর "দ্য রিলিজিয়ন অফ ইন্ডিয়া" গ্রন্থে বলেছেন, বিষ্ণুধর্ম বৈদিক ব্রাহ্মণ্যধর্মের সঙ্গে সম্পর্কযুক্ত ছিল। এই ধর্ম ছিল ব্রাহ্মণ্যধর্মেরই একটি অংশ। কৃষ্ণধর্মের উদ্ভব হয় অপেক্ষাকৃত পরবর্তীকালে। এর কারণ এই যে আধ্যাত্মিক বা নৈতিক চরিত্রের অনুপস্থিতি সত্ত্বেও ব্রাহ্মণদের কাছে কৃষ্ণের তুলনায় শিব অধিক গ্রহণযোগ্য হয়ে ওঠেন। পরে বিষ্ণুধর্মই কৃষ্ণধর্মের সঙ্গে মিশে যায়। হপকিনসের মতটি বর্তমানে সর্বজনগ্রাহ্য।


title: বৈষ্ণবধর্ম

text: সমগ্র ভারতেই আজ এক বিরাট সংখ্যক বৈষ্ণব ধর্মাবলম্বীদের দেখা পাওয়া যায়। পশ্চিম মধ্যপ্রদেশ, রাজস্থান ও গুজরাটের মত পশ্চিম ভারতীয় রাজ্যগুলিতে এঁদের সংখ্যা অধিক। বৈষ্ণবদের প্রধান প্রধান তীর্থগুলি হল: গুরুভায়ুর মন্দির, শ্রীরঙ্গম, বৃন্দাবন, মথুরা, অযোধ্যা, তিরুপতি, পুরী, মায়াপুর ও দ্বারকা।


title: বৈষ্ণবধর্ম

text: বিংশ শতাব্দীতে ভারতের বাইরে উত্তর ও দক্ষিণ আমেরিকা, ইউরোপ, আফ্রিকা ও রাশিয়ায় বৈষ্ণবধর্ম প্রসারিত হয়। এই প্রসার সম্ভব হয়েছিল ১৯৬৬ সালে অভয়চরণারবিন্দ ভক্তিবেদান্ত স্বামী প্রভুপাদ প্রতিষ্ঠিত ইসকন আন্দোলনের ফলে।


title: বৈষ্ণবধর্ম

text: দুটি প্রসিদ্ধ ভারতীয় মহাকাব্য রামায়ণ ও মহাভারত বৈষ্ণব দর্শন, ধর্মতত্ত্ব ও সংস্কৃতির গুরুত্বপূর্ণ অংশ।


title: বৈষ্ণবধর্ম

text: রামায়ণ বিষ্ণুর অবতার রামের উপাখ্যান। ধর্মনীতি, নৈতিকতা ও মূল্যবোধের বিচারে ইতিহাসে তাঁকে ‘আদর্শ রাজা’ বলে উল্লেখ করা হয়েছে। রামের স্ত্রী সীতা, ভাই লক্ষ্মণ ও ভক্ত হনুমানের আচরণও বৈষ্ণবদের নিকট আদর্শ। মহাকাব্যের খলনায়ক রাবণ এক দুষ্ট রাজা। বৈষ্ণবদের কী করা উচিত নয় তার উদাহরণ রাবণ।


title: বৈষ্ণবধর্ম

text: মহাভারতের কেন্দ্রীয় চরিত্র বিষ্ণুর অপর অবতার কৃষ্ণ। এই মহাকাব্যের মূল উপজীব্য একটি পারিবারিক গৃহযুদ্ধ। এই যুদ্ধে কৃষ্ণ ধার্মিক পাণ্ডব ভাতৃগণের পক্ষাবলম্বন করেন। কুরুক্ষেত্র যুদ্ধের প্রাগমুহুর্তে কৃষ্ণ ও অর্জুনের যে কথোপকথন হয় তা ভারতীয় দর্শনের একটি মূল্যবান উপাদান। এই অধ্যায়টি ভগবদ্গীতা নামে হিন্দুদের একটি স্বতন্ত্র ধর্মগ্রন্থের মর্যাদাপ্রাপ্ত। হিন্দু দর্শনের উপর এই গ্রন্থটির ব্যাপক প্রভাব রয়েছে। তবে বৈষ্ণবদের কাছে এটি আরো বেশি মূল্যবান। কারণ তাঁরা মনে করেন, এই গ্রন্থের প্রতিটি বক্তব্যই কৃষ্ণের নিজের মুখ থেকে উৎসারিত হয়েছে। বৈষ্ণব সম্প্রদায়গুলিতে কৃষ্ণের মর্যাদা অত্যন্ত সম্মানজনক। কোনো কোনো সম্প্রদায় তাঁকে বিষ্ণুর পূর্ণ অবতার মনে করেন। আবার গৌড়ীয় ও নিম্বার্ক সম্প্রদায় তাঁকেই বিষ্ণুসহ সকল অবতারের উৎস মনে করেন।


title: বৈষ্ণবধর্ম

text: বৈষ্ণব ধর্মাবলম্বীগণ এই দুই মহাকাব্যের নানা অংশ অবলম্বনে নাট্য রচনা করে থাকেন। এই নাটকগুলি সংশ্লিষ্ট অবতারের উৎসবে অভিনীত হয়। ধর্মগ্রন্থ হিসেবে ভগবদ্গীতা বহুপঠিত। ইংরেজি সহ বিশ্বের একাধিক ভাষায় এই গ্রন্থ অনূদিত হয়েছে।


title: বৈষ্ণবধর্ম

text: ভারতে কয়েক শতাব্দীকাল বৈষ্ণব ধর্মতত্ত্ব ছিল ভক্ত, দার্শনিক ও পণ্ডিতদের গবেষণা ও তর্কবিতর্কের বিষয়। সাম্প্রতিক কয়েক দশকে ইউরোপে অক্সফোর্ড সেন্টার ফর হিন্দু স্টাডিজ ও ভক্তিবেদান্ত কলেজের মতো কিছু শিক্ষাপ্রতিষ্ঠানে এই ধর্মতত্ত্ব নিয়ে গবেষণা শুরু হয়েছে। যেসকল বিশেষজ্ঞ এই বিষয়টিকে পাশ্চাত্য বিদ্বজ্জন সমাজে তুলে ধরতে মুখ্য ভূমিকা নিয়েছেন তাঁরা হলেন তমালকৃষ্ণ গোস্বামী, হৃদয়ানন্দ দাস গোস্বামী, গ্রাহাম শেউইগ, কেনেথ আর. ভ্যালপেই, গাই বেক ও স্টিভেন আর. রোসেন প্রমুখ।


title: বৈষ্ণবধর্ম

text: ১৯৯২ সালে স্টিভেন রোসেন "দ্য জার্নাল অফ বৈষ্ণব স্টাডিজ" নামক হিন্দু গবেষণা পত্রিকাটি চালু করেন। এই পত্রিকায় বৈষ্ণবধর্ম, বিশেষত গৌড়ীয় বৈষ্ণবধর্মের উপর অধিক গুরুত্ব আরোপ করা হয়।


title: ইউএসসি স্কুল অফ সিনেম্যাটিক আর্টস

text: ইউএসসি স্কুল অফ সিনেম্যাটিক আর্টস (ইংরেজি: USC School of Cinematic Arts), ২০০৬ সালের আগ পর্যন্ত যার নাম ছিলো স্কুল অফ সিনেমা-টেলিভিশন (ইংরেজি: School of Cinema-Television) বা (সিএনটিভি) হচ্ছে ক্যালিফোর্নিয়ার লস অ্যাঞ্জেলসে অবস্থিত ইউনিভার্সিটি অফ সাউদার্ন ক্যালিফোর্নিয়ার অন্তর্গত একটি চলচ্চিত্র স্কুল। এটি যুক্তরাষ্ট্রের অন্যতম পুরোনো বিদ্যালয়, যা প্রতিষ্ঠিত হয়েছিলে ১৯২৯ সালে অ্যাকাডেমি অফ মোশন পিকচার আর্টস অ্যান্ড সায়েন্সেসের সাথে একটি যৌথ উদ্যোগের মাধ্যমে। এই স্কুলের দেওয়া বিভিন্ন বিষয়ে স্নাতক ও স্নাতোকত্তর পর্যায়ের শিক্ষাদান করা হয়। ২০০৬-২০০৭ শিক্ষাবছরে এই ৮৬৫ জন স্নাতক ও ৬৫৩ জন স্নাতোকত্তর পর্যায়ের শিক্ষার্থীকে শিক্ষাদান করেছে।


title: ইউএসসি স্কুল অফ সিনেম্যাটিক আর্টস

text: এপ্রিল ২০০৬-এ ইউএসসি বোর্ড অফ ট্রাস্টিজ স্কুলটির নাম ইউএসসি স্কুল অফ সিনেম্যাটিক আর্টস করার পক্ষে ভোট দেয়।


title: অ্যাকসেস হলিউড

text: অ্যাকসেস হলিউড (ইংরেজি: "Access Hollywood") হচ্ছে একটি সাপ্তাহিক মার্কিন টেলিভিশন সংবাদ অণুষ্ঠান, যা বিনোদন শিল্পের বিভিন্ন ঘটনা ও সেলিব্রেটিদের নিয়ে আলোচনা ও খবরাদি প্রকাশ করা হয়। প্রাপ্তন "এন্টারটেইনমেন্ট টুনাইট" অণুষ্ঠানের নির্বাহী প্রযোজক জিম ভ্যান মেসেল এটির প্রতিষ্ঠিতা, এবং বর্তমানে এটি পরিচালনা করছেন রবার্ট সিলভেরস্টেইন। "অ্যাকসেস হলিউড" প্রাথমিকভাবে সঙ্গীত, টেলিভিশন, এবং চলচ্চিত্র শিল্পের ওপর গুরুত্ব দিয়ে অণুষ্ঠান সাজায়।


title: অ্যাকসেস হলিউড

text: ৯ সেপ্টেম্বর, ১৯৯৬-এর কার্যক্রম শুরু হয়, এবং যুক্তরাষ্ট্রের জাতীয় সিন্ডিকেটের আওতায় তা শুরু হয়। ২০০৩ সালে এই অণুষ্ঠানের যুক্তরাজ্য সংস্করণ শুরু হয়, এবং আইরিশ সংস্করণ শুরু হয় ২০০৬ সালে। এই তিনটি একত্রে ৩ই বা 3e নামে পরিচিত। কানাডাতে সিটিভি ১ সেপ্টেম্বর, ২০০৮ থেকে এই অণুষ্ঠানটি প্রচার করে আসছে।


title: জর্জ ওয়ালেস

text: জর্জ করলে ওয়ালেস, জুনিয়র (ইংরেজি: George Corley Wallace, Jr.) (২৫ আগস্ট, ১৯১৯ – ১৩ সেপ্টেম্বর, ১৯৯৮), ছিলেন যুক্তরাষ্ট্রের আলাবামা অঙ্গরাজ্যের চার বার নির্বাচিত (১৯৬৩–১৯৬৭, ১৯৭১–১৯৭৯ এবং ১৯৮৩–১৯৮৭) গভর্নর। ড্যান টি. কার্টার, এবং স্টিফেন লেশার রচিত জীবনীমূলক গ্রন্থানুসারে তাঁকে বিশ শতকের সবচেয়ে প্রভাবশালী কিন্তু পরাজিত রাজনীতিক হিসেবে বিবেচনা করা হয়। যুক্তরাষ্ট্রের রাষ্ট্রপতি পদে অভিষিক্ত হবার জন্য তিনি চার বার চেষ্টা করেছেন, এর মধ্যে ডেমোক্রেটিক পার্টির হয়ে তিনবার এবং আমেরিকান ইন্ডিপেন্ডেন্ট পার্টির পক্ষ থেকে একবার, যদিও তিনি কোনোবারই সাফল্য লাভ করেতে পারেন নি। ১৯৭২ সালে তাঁকে হত্যার একটি প্রচেষ্টা ব্যর্থ হলেও তা, তাঁকে হুইল চেয়ারের জীবনের দিকে ঠেলে দেয়। তাঁর সাউদার্ন পপুলিস্ট তত্ত্বের জন্য তিনি সর্বাধিক পরিচিত। আমেরিকার বর্ণবাদবিরোধী সময়গুলোতে তাঁর বর্ণবাদী আচরণ তাঁর বাকি রাজনৈতিক জীবনকে বিতর্কিত করে রেখেছলো।


title: ভ্যারাইটি (ম্যাগাজিন)

text: ভ্যারাইটি (ইংরেজি: "Variety") হচ্ছে একটি সাপ্তাহিক বিনোদন ম্যাগাজিন, যা প্রতিষ্ঠিত হয়েছিলো ১৯০৫ সালে যুক্তরাষ্ট্রের নিউ ইয়র্ক অঙ্গরাজ্যের নিউ ইয়র্ক সিটিতে। এটির প্রতিষ্ঠাতা ছিলেন সাইম সিলভারম্যান। চলচ্চিত্র শিল্পের জপ্রিয়তা ও গুরুত্ব বাড়ার সাথে সাথে ১৯৩৩ সালে সাইম সিলভারম্যান লস অ্যাঞ্জেলসে ম্যাগাজিনটির দৈনিক সংস্করণ প্রকাশ করা শুরু করেন। ১৯৯৮ সালে যোগ হয় ডেইলি ভ্যারাইটি গোথাম সংস্করণ, যা ছিলো মূলত নিউ ইয়র্ক কেন্দ্রিক। এই তিনটাই এখন পর্যন্ত ঠিকভাবে প্রকাশ হয়ে আসছে। রিড এলসভিয়ের-এর শাখা রিড বিজনেস ইনফরমেশন এই ম্যগাজিনটির তিনটি সংস্করণসহ এর ওয়েবসাইটটির স্বত্তাধিকারী।


title: ভ্যারাইটি (ম্যাগাজিন)

text: এই ম্যাগাজিনটির বিশ বছর ধরে প্রধান সম্পাদক ছিলেন পিটার বার্ট। এর আগে তিনি প্যারামাউন্ট পিকচার্স ও "দ্য নিউ ইয়র্ক টাইমস"-এর মতো সংস্থায় কাজ করেছেন। এপ্রিল ২০০৯-এ পত্রিকাটি ঘোষণা করে যে, বার্ট তাঁর পদ ছেড়ে "ভাইস প্রেসিডেন্ট এবং সম্পাদকীয় পরিচালক"-এর পদ গহণ করছেন। বর্তমানে পত্রিকাটির সম্পাদক হচ্ছেন টিমোথি এম. গ্রে।


title: ক্রোমা কি

text: ক্রোমা কি (ইংরেজি: Chroma key) হচ্ছে দুই ধরনের চিত্র বা ভিডিও ফ্রেমকে একত্রিত করার একটি কৌশল। এর মাধ্যমে চিত্র ধারণের সময় পিছনে থাকা একটি প্রেক্ষাপটকে সম্পূর্ণ পাল্টে নতুন তা স্বচ্ছ করা যায় এবং পরবর্তীতে নতুন একটি ব্যাকগ্রাউন্ড সেখানে সংযোজন করা যায়। এই কৌশলটি কালার কিইং (color keying), কালার-সেপারেশন ওভারলে (colour-separation overlay বা CSO), যা প্রাথমিকভাবে বিবিসি এই কৌশলটিকে সংজ্ঞায়িত করতে ব্যবহার করে। তাছাড়া এটি গ্রিনস্ক্রিন (greenscreen), এবং ব্লুস্ক্রিন (bluescreen) নামেও পরিচিত। এই কৌশলটি বহুল ব্যবহার হয়, আবহাওয়ার খবর প্রচারের সময়, যেখানে দেখা যায় আবহাওয়াবিদ একটি স্যাটেলাইট ম্যাপের সামনে অবস্থান করে আবহাওয়ার খবর বলতে থাকেন, কিন্তু প্রকৃতপক্ষে তিনি দাড়িয়ে থাকেন একটি বড় নীল ব্যাকগ্রাউন্ডের সামনে, এবং কম্পিউটারের মাধ্যমে নীল অংশটি মুছে দিয়ে ঠিক সেস্থানে ম্যাপটিকে প্রতিস্থাপন করা হয়। এখন যদি আবহাওয়াবিদ নীল রংয়ের পোশাক পরিহিত থাকেন, তবে তাঁর ছবিও প্রতিস্থাপিত হয়ে যাবে। এই কৌশলে রং হিসেবে নীলের সাথে সবুজও ব্যবহৃত হয়, কারণ নীল ও সবুজই শুধুমাত্র স্কিন টোন। এই কৌশল বিনোদন শিল্প, যেমন: চলচ্চিত্র ও টেলিভিশনে বহুল ব্যবহৃত হয়। উদাহরণস্বরূপ বলা যায় আইকনিক "মিস্টেরি সায়েন্সেস থিয়েটার ৩০০০"-এর কথা। এই ক্রোমা কি কৌশল ব্যবহারের আরেকটি কারণ হলো এটি তূলনামূলকভাবে অনুষ্ঠানের উৎপাদন খরচ কমিয়ে দেয়।


title: রাসনৃত্য

text:
রাসলীলায় যে নৃত্য পরিবেশন করা হয় সেটাই রাসনৃত্য নামে পরিচিতি। রাসপূর্ণিমা উৎসব বাংলাদেশের মনিপুরী আদিবাসীদের সবচেয়ে বড় ধর্মীয় ও সাংস্কৃতিক ঐতিহ্যবাহী উৎসব। প্রতি বছর কার্তিক পূর্ণিমা তিথিতে এই উৎসব পালন করা হয়। রাস উৎসব উপলক্ষে আয়োজন করা হয় রাসনৃত্যের। রাসনৃত্য মনিপুরী সাংস্কৃতিক ঐতিহ্যের ধ্রুপদী ধারার এক অপূর্ব শৈল্পিক সৃষ্টি। অদৃশ্য রসের দৃশ্যমান রূপই হলো রাস।
রাসনৃত্য পাঁচ ভাগে বিভক্ত ; যথাঃ "মহারাস", "বসন্ত রাস", "কুঞ্জরাস", "দিব্যরাস" ও "নিত্যরাস"। এর মধ্যে "মহারাস" জাঁকজমকপূর্ণ। ভগবত পুরাণের পঞ্চম অধ্যায়ে বর্ণিত কৃষ্ণ অভিসারে রাধা, গোষ্ঠী অভিসার, গোপীগণের রাগ আলাপ, কৃষ্ণর্তন, রাধানর্তন, গোপীদিগের নর্তন, শ্রীকৃষ্ণের অন্তর্ধান, প্রত্যাবর্তন, পুষ্পাঞ্জলি, গৃহগমন প্রভৃতি পর্যায়ে মহারাস অনুষ্ঠিত হয়। রাসনৃত্যে সাধারণত রাধা ও কৃষ্ণের ভূমিকা দেয়া হয় শিশুদের, যাদের বয়স পাঁচের কম। মনিপুরীদের বিশ্বাস, এই বয়সের পর শিশুদের দৈবশক্তি লোপ পেয়ে যায়। তবে প্রকৃত নাটনৃত্য ও গীত পরিবেশন করে তরুণীরা, যারা রাধার সহচরী হিসাবে মঞ্চে আসে। রাসনৃত্যের কেন্দ্রবিন্দু ভঙ্গি পরেং অর্থাৎ নৃত্যমালিকা। রাসলীলা শুরু হয় নট সঙ্কীর্তন দিয়ে। গোবিন্দজীর মন্দিরের বিশাল মণ্ডপে আরাধ্য দেবতার মূর্তির সামনে শিল্পীরা মৃদঙ্গ ও করতাল সহযোগে সঙ্কীর্তন করে। বিশেষ পোশাকে সাজেন শিল্পীরা। শ্রীকৃষ্ণচৈতন্য বন্দনা দিয়ে শুরু হয়ে দীর্ঘ প্রায় পাঁচ ঘণ্টা ব্যাপী রাসসঙ্গীত অনুষ্ঠিত হয়। রাসনৃত্যের মাধ্যমে ভক্ত-শিল্পীরা শ্রীকৃষ্ণের সাথে আবেগসূত্রে মিলিত হয়। বাংলা, মৈথিলী, ব্রজবুলি ও মৈতৈ কবিদের পদাবলি থেকে রাসনৃত্যের গীত গাওয়া হয়।
মনিপুরী নৃত্যকে বাইরের জগতের সাথে পরিচয় করে দেন কবি রবীন্দ্রনাথ ঠাকুর। তিনি ১৯২৬ খ্রিস্টাব্দে সিলেটে বেড়াতে এসে এ নাচের কোমল আঙ্গিক দেখে মুগ্ধ হয়েছিলেন। পরবর্তীতে এর বীজ তিনি তাঁর নৃত্যনাট্যে বপন করেন। মনিপুরী আদিবাসীরা নট সঙ্কীর্তন ও রাস আজও প্রতি বছর যথানিয়মে উৎসব ও ভক্তিসহকারে উদযাপন করে।


title: পাইলট তিমি

text: পাইলট তিমি আদৌ তিমি নয় ; বরং এরা সামুদ্রিক ডলফিন পরিবারের সদস্য। স্পেনীয় ভাষায় এদের বলা হয় "ক্যালডেরন", যার অর্থ "বড় কড়াই"। পাইলট তিমিকে সিটাসিয়ান বর্গের জলজ স্তন্যপায়ী প্রাণী হিসাবে শ্রেণীবিন্যাস করা হয়। এরা এবং ডলফিন পরিবারের অন্যান্য সদস্য কালো মাছ বা ব্ল্যাক ফিশ নামেও পরিচিত। দুই প্রজাতির পাইলট তিমি রয়েছে। এক প্রজাতি দীর্ঘ পাখনাবিশিষ্ট ও দ্বিতীয়টি হ্রস্ব পাখনাবিশিষ্ট। এ দুই প্রজাতির পাইলট তিমির মধ্যে সূক্ষ্ম পার্থক্য রয়েছে। সমুদ্রে বিচরণকালে এদের আলাদা করা কঠিন। ডাঙ্গায় এদের ফ্লিপারের দৈর্ঘ্য, দাঁতের সংখ্যা ও মাথার গঠনের ওপর ভিত্তি করে পার্থক্য করা হয়। পরিণত পুরুষ পাইলট তিমির দৈর্ঘ্য ২০ ফুট এবং ওজন তিন টন পর্যন্ত হয়ে থাকে। স্ত্রী পাইলট তিমির দৈর্ঘ্য ১৬ ফুট এবং ওজন এক দশমিক পাঁচ টন হয়। এদের শাবকের ওজন প্রায় ১০০ কেজি পর্যন্ত হয়। বসবাস ও বিচরণের জন্য গভীর পানিই এদের বেশি পছন্দ। পাইলট তিমির উভয় প্রজাতিই দল বেঁধে বসবাস করে। প্রতিটি দলে ১০ থেকে ৩০টি তিমি থাকে। কোনো কোনো দলে ১০০’র বেশি তিমি থাকে। এদের প্রধান খাদ্য স্কুইড। স্কুইড না-পাওয়া গেলে এরা হেরিং মাছ, অক্টুপাস ইত্যাদি খেয়ে থাকে। পুরুষ পাইলট তিমি ৪৫ বছর এবং স্ত্রী পাইলট তিমি প্রায় ৬০ বছর পর্যন্ত বেঁচে থাকে।দীর্ঘ পাখনাবিশিষ্ট পাইলট তিমি বসবাসের জন্য শীতল পানি পছন্দ করে। এ তিমি গোষ্ঠী দু’টি দলে বিভক্ত। এদের বড় দলটি দক্ষিণ মহাসাগরে দৃষ্ট হয়। এ দলে আনুমানিক ২ লক্ষ তিমি রয়েছে। এদের দ্বিতীয় দলটি বেশ ছোট। এদের বাসস্খান হচ্ছে উত্তর আটলান্টিক মহাসাগর। ভূমধ্যসাগরের পশ্চিম অংশেও এদের আবাস ও বিচরণ দেখা যায়। হ্রস্ব পাখনাবিশিষ্ট পাইলট তিমি গোষ্ঠীর বসবাস ভারত মহাসাগর, আটলান্টিক মহাসাগর ও প্রশান্ত মহাসাগরে। পূর্ব প্রশান্ত মহাসাগরে এদের সংখ্যা প্রায় দেড় লক্ষ। পশ্চিম প্রশান্ত মহাসাগরে, জাপানের উপকূলে প্রায় ৩০ হাজার হ্রস্ব পাখনাবিশিষ্ট পাইলট তিমি রয়েছে বলে অনুমান করা হয়। পাইলট তিমির অস্তিত্ব সম্পর্কে ধারণা করা হয় যে, যদিও এরা আন্তর্জাতিক প্রকৃতি সংরক্ষণ পরিষদের লাল তালিকায় অন্তর্ভক্ত, তথাপি এদের দীর্ঘ সময় পর্যন্ত টিকে থাকার ভালো সম্ভাবনা রয়েছে।


title: ব্রি ধান

text:
বাংলাদেশ ধান গবেষণা ইনস্টিটিউট(ব্রি) কর্তৃক উদ্ভাবিত উচ্চফলনশীল এবং হাইব্রিড জাতীয় ধানকে ব্রি ধান হিসাবে অভিহিত করা হয়। শুরুতে এগুলোকে বি আর ধান নামে আখ্যায়িত করা হতো। বিভিন্ন ব্রি ধানের বিভিন্ন বৈশিষ্ট্য রয়েছে।
এটি বোরো মৌসুমের আগাম জাত হিসেবে অনুমোদিত। এ ধানের ডিগপাতা হেলে যায় এবং শীষ উপরে থাকে। তদুপরি ফলনও ভাল। তাই কৃষকদের কাছে এটি জনপ্রিয়তা লাভ
করেছে


title: ব্রি ধান

text: এটি বাদামি গাছফড়িং প্রতিরোধশীল জাত হিসেবে চাষাবাদের জন্য অনুমোদিত।


title: ব্রি ধান

text: এটি রোপা আমন মৌসুমের উপযোগী একটি আলোক সংবেদনশীল ধান। এ ধান চারা ও থোড় অবস্থায় ৮ ডিএস/মিটার লবণাক্ততা প্রতিরোধ করতে পারে। দেশের উপকূলীয় অঞ্চলের যে জমিতে রাজাশাইল, কাজলশাইল, পাটনাই, মরিচশাইল ইত্যাদি স্থানীয় জাতের চাষাবাদ হচ্ছে ঐ সব জমিতে এ জাতের প্রতি হেক্টরে ফলন ৪.০-৪.৫ টন। এ জাতের গাছ মজবুত। প্রচলিত জাতের মতো এর ডিগপাতা একটু চওড়া, কিন' গাছ উচ্চতায় অনেকটা ছোট। এর জীবনকাল ব্রি ধান ৪০-এর চেয়ে এক সপ্তাহ নাবী। জাতটির চারা প্রয়োজনে ৩০-৫০ দিনের হলে এক হাঁটু পরিমাণ পানিতে সহজেই রোপণ করা যায়। ধানে কোন শুঙ নেই। আবার দেখতে বিআর ২৩ এর অনুরূপ, কিন' জীবনকাল ৮-১০ দিন আগাম।


title: প্রাইমটাইম এমি পুরস্কার

text: প্রাইমটাইম এমি পুরস্কার (ইংরেজি: Primetime Emmy Awards) হচ্ছে যুক্তরাষ্ট্রের একাডেমি অফ আর্টস অ্যান্ড সায়েন্সেসের প্রদানকৃত রাতের বেলা (রাত ৮:০০টা থেকে ১১:০০টা) টেলিভিশনে প্রচারিত অনুষ্ঠানের ওপর একটি পুরস্কার। ১৯৪৯ সালে এটি প্রথম দেওয়া হয়। প্রথমে এটির নাম ছিলো শুধু এমি পুরস্কার কিন্তু পরবর্তীকালে ডেটাইম এমি পুরস্কার নামে আরেকটি বিভাগ তৈরি হলে দ্বর্থ্যতা নীরসনকারী হিসেবে এই বিভাগটি তৈরি হয় ১৯৭০-এর দশকে। সাধারণত সেপ্টেম্বরের মধ্যভাগে, সরকারিভাবে বসন্তকালীন টেলিভিশন সূচি শুরু হবার আগের রবিবার এই পুরস্কার দেওয়া হয়


title: প্রাইমটাইম এমি পুরস্কার

text: এমি পুরস্কারগুলোকে টেলিভিশনের ক্ষেত্রে চলচ্চিত্রের একাডেমি পুরস্কারের সাদৃশ্য হিসেবে ধরা হয়। এছাড়া এটাকে যার যার সাথে সাদৃশ্যপূর্ণ মনে করা হয়, তার মাছে আছে, সঙ্গীতের গ্র্যামি পুরস্কার, ও মঞ্চের টনি পুরস্কার।


title: প্রাইমটাইম এমি পুরস্কার

text: বর্তমানে নিচের বিভাগ গুলোতে প্রাইমটাইম এমি পুরস্কার প্রদান করা হয়:


title: এমটিভি মুভি ও টিভি পুরস্কার

text: এমটিভি মুভি ও টিভি পুরস্কার (ইংরেজি: MTV Movie & TV Awards) হচ্ছে একটি বার্ষিক চলচ্চিত্র ও টেলিভিশন পুরস্কার, যা প্রদান করে টেলিভিশন চ্যানেল এমটিভি বা মিউজিক চ্যানেল। এটি পূর্বে এমটিভি মুভি পুরস্কার নামে পরিচিত ছিল। টেন্‌থ প্ল্যানেট প্রোডাকশন্সের একটি বিশেষ প্যানেল মনোনীতদের নির্বাচন করে। এমটিভি মুভি পুরস্কারের প্রতিষ্ঠাতা জোয়েল গ্যালেন এই প্রোডাকশন হাউজের প্রধান। পুরস্কার বিজয়ীরা নির্বাচিত হন সাধারণ মানুষের ভোটে। এমটিভি নিজস্ব ওয়েবসাইটের মাধ্যমে এই ভোটিং কার্যক্রম চলে।


title: ইন্ডিপেন্ডেন্ট স্পিরিট পুরস্কার

text: ইন্ডিপেন্ডেন্ট স্পিরিট পুরস্কার (ইংরেজি: Independent Spirit Awards) যা মূলত ফিন্‌ডি (FINDIE) বা Friends of Independents Awards (স্বাধীন পুরস্কারের বন্ধু) নামে পরিচিত, একটি মার্কিন চলচ্চিত্র পুরস্কার। ১৯৮৪ সালে এই পুরস্কারটি দেওয়া শুরু হয়। পুরস্কারটি স্বাধীন চলচ্চিত্র প্রতি উৎসর্গকৃত।.


title: ইন্ডিপেন্ডেন্ট স্পিরিট পুরস্কার

text: বিজয়ীদেরকে একটি অ্যাক্রিলিক কাচের তৈরি পিরামিড দেওয়ার মাধ্যমে পুরস্কৃত করা হতো, কিন্তু ২০০৬ সাল থেকে চূড়োয় বসে পাখা মেলে থাকা একটি পাখিকে ট্রফি হিসেবে প্রদান করা হচ্ছে। ১৯৮৬ সালে এই পুরস্কারটি পুনঃনামকরণ করা হয় "ইন্ডিপেন্ডেন্ট স্পিরিট পুরস্কার"। ফিল্ম ইন্ডিপেন্ডেন্ট নামক একটি অলাভজনক সংগঠনটি এই পুরস্কার প্রদান করে। সাধারণত ক্যালিফোর্নিয়ার সান্তা মনিকার সমুদ্র বালুতটে এই পুরস্কার প্রদান করা হয়। প্রথম দিকে এটি একাডেমি পুরস্কার প্রদানের আগের দিন প্রদান করা হতো, কিন্তু ১৯৯৯ সাল থেকে এটি একাডেমি পুরস্কার প্রদানের দিনটির আগের শনিবারে প্রদান করা হচ্ছে। পুরস্কার প্রদান অনুষ্ঠানটি ইন্ডিপেন্ডেন্ট ফিল্ম প্রতিষ্ঠানটির নিজস্ব টিভি চ্যানেল ইন্ডিপেন্ডেন্ট ফিল্ম চ্যানেল-এর মাধ্যমে সরাসরি প্রচার করা হয়।


title: ইন্ডিপেন্ডেন্ট স্পিরিট পুরস্কার

text: ২০০৯ সালের ইন্ডিপেন্ডেন্ট স্পিরিট পুরস্কারটি দেওয়া হয়েছে ২১ ফেব্রুয়ারি।


title: ন্যাশনাল বোর্ড অব রিভিউ অব মোশন পিকচার্স

text: ন্যাশনাল বোর্ড অফ রিভিউ অফ মোশন পিকচার্স () প্রতিষ্ঠিত হয় ১৯০৯ সালে যুক্তরাষ্ট্রের নিউ ইয়র্ক সিটিতে। চলচ্চিত্র আবিস্কারের মাত্র ১৩ বছর পর চলচ্চিত্র বিষয়ক এই সংস্থাটির জন্ম। সংস্থাটির জন্মের পেছনে কারণ হিসেবে ছিলো ১৯০৮ সালের বড়দিনের প্রাক্কালে তৎকালীন নিউ ইয়র্ক সিটির মেয়র জর্জ বি. ম্যাকলেল্যান, জুনিয়রের চলচ্চিত্র প্রদশর্নীর অনুমতি বাতিলের বিরুদ্ধে প্রতিবাদ করা। মেয়র, যিনি ছিলেন আমেরিকার গৃহযুদ্ধের যুদ্ধ করা এক জেনারেলের পুত্র, বিশ্বাস করতেন এই নতুন আবিস্কারটি সম্প্রদায়ের নীতির সাথে খাপ খায় না। নিজেদের মত প্রকাশের সাংবিধানিক অধিকার রক্ষায়, হল মালিক মারকাস লো, এবং চলচ্চিত্র পরিবেশকরা দ্য পিপল'স ইন্সটিটিউটের কুপার ইউনিয়নে একত্রিত হয়ে নিউ ইয়র্ক বোর্ড অফ মোশন পিকচার সেন্সরশিপ সংগঠনটির গোড়াপত্তন করেন। পরবর্তীকালে "সেন্সরশিপ" শব্দটি বাদ দিয়ে সংগঠনটির নতুন নামকরণ করা হয়, ন্যাশনাল বোর্ড অফ রিভিউ অফ মোশন পিকচার্স।


text: সদ্য সৃষ্ট এই শিল্পের বিভিন্ন কলাকুশলীদের স্বীকৃতি দেবার মাধ্যমে এটিকে উৎসাহিত করাই ছিলো এই সংগঠনের কাজ। সেই সাথে আমেরিকার সাংষ্কৃতিক জীবনে এই শিল্পকে ছড়িয়ে দেওয়া। আস্তে আস্তে এই সংগঠনটি মৌখিকভাবে নতুন চলচ্চিত্রের মুক্তি পাবার স্থান হিসেবে পরিণত হয়। ১৯১৬ থেকে ১৯৫০ এর দশক পর্যন্ত প্রায় ১০০০ চলচ্চিত্রে "Passed by the National Board of Review" বা "ন্যাশনাল বোর্ড অফ রিভিউ কর্তৃক অনুমোদিত" ট্যাগটি ব্যবহৃত হয়েছিলো।


title: অ্যানতোনেল্লো ভেনেডিত্তি

text: অ্যানতোনেল্লো ভেনেডিত্তি (ইংরেজি: Antonello Venditti) (জন্ম: ৮ মার্চ, ১৯৪৯) একজন ইতালীয় গায়ক ও গীতিকার, যিনি ১৯৭০-এর দশকে করা কিছু সামাজিক থিম সঙ্গীত গেয়ে প্রখ্যাতি লাভ করেন।


title: অ্যানতোনেল্লো ভেনেডিত্তি

text: অ্যানতোনেল্লো ভেনেডিত্তির জন্ম ইতালির রাজধানী রোমে। তাঁর বাবা ছিলেন পেশায় একজন পুলিশ কমিশনার, পরবর্তীতে পদন্নোতি প্রাপ্ত হয়ে তিনি রোমের পুলিশ বিভাগের ডেপুটি-চিফ অফিসার হয়েছিলেন।


title: অ্যানতোনেল্লো ভেনেডিত্তি

text: কিশোর বয়স থেকেই তিনি পিয়ানো বাজানো শেখা শুরু করেন, এবং ১৯৭০-এর দশকে ফ্রান্সিসকো ডি গ্রেগর ও জর্জিয় লো কাসিওর সাথে রোমের ফক স্টুডিওতে তাঁর সঙ্গীত জীবনের অভিষেক ঘটে। তাঁর প্রথম অ্যালবামটি ছিলো ১৯৭২ সালে মুক্তিপ্রাপ্ত; এবং নাম ছিলো এলপি। এটি ছিলো একটি মিশ্র অ্যালবাম। এটি ব্যাবসায়িকভাব স্বল্প সফলতা লাভ করে। ভেনেডিত্তি মূলত পরিচিত তাঁর সামাজিক বিভিন্ন ক্ষেত্রে তাঁর দৃঢ়তা, ও সুন্দর কণ্ঠের জন্য। তাঁর বিভিন্ন সামাজিক থিম সঙ্গীতের মধ্যে উদাহরণস্বরূপ বলা যায় "থিওরিয়াস ক্যাম্পাস" বা "নিজ শহরের জন্য ভালোবাসা"।


title: মিট লোফ

text: মাইকেল লি অ্যাডে (ইংরেজি: Michael Lee Aday) (জন্ম: ২৭ সেপ্টেম্বর, ১৯৪৭), যিনি মিট লোফ ও মিট লোফ অ্যাডে নামে বেশি পরিচিত, একজন মার্কিন রক গায়ক, এবং অভিনেতা। তাঁর জন্ম নাম ছিলো মারভিন লি অ্যাডে। তিনি বিখ্যাত তাঁর সৃষ্ট অ্যালবাম "ব্যাট আউট অফ হেল" ত্রয়ীর জন্য। এই অ্যালবাম ত্রয়ী বিশ্বব্যাপী ৪ কোটি কপি বিক্রি হয়েছে। অ্যালবাম মুক্তির ৩০ বছর পরেও এখনও প্রতি বছর এই অ্যালবামটি ২ লক্ষ কপি করে বিক্রি হচ্ছে, এবং নয় বছর ধরে এটি চার্টে অবস্থান করছে।


title: মিট লোফ

text: যদি "ব্যাট" "আউট অফ হেল" ত্রয়ীর প্রথম ও দ্বিতীয় অ্যালবামটির সাফল্য ঈর্ষণীয় এবং এ দুটি অ্যালবাম তাঁকে গ্র্যামি পুরস্কার এনে দেয়, তবুও যুক্তরাষ্ট্রে খ্যাতি বা জনপ্রিয়তা তৈরি করতে যথেষ্ট বেগ পেতে হয়। অন্যদিকে ইউরোপে মিট লোফের পরিচয় একজন আইকনিক সংস্কৃতিকর্মী রূপে, বিশেষ করে যুক্তরাজ্যে, যেখানে তাঁর র‌্যাঙ্কিং ২৩ নম্বর। এছাড়াও তিনি ভিএইচ১-এর ১০০ গ্রেটেস্ট আর্টিস্ট হার্ড রক-এ ৯৬তম অবস্থানে আছেন।


title: লেনি ক্রাভিট্‌জ

text: লিওনার্ড অ্যালবার্ট "লেনি" ক্রাভিট্‌জ (ইংরেজি: Leonard Albert "Lenny" Kravitz) (জন্ম: ২৬ মে, ১৯৬৪) একজন মার্কিন গায়ক-গীতিকার, যন্ত্রবাদক, রেকর্ড প্রযোজক। তাঁর সঙ্গীতক্ষেত্র মূলত রক সঙ্গীত প্রধান। এর মধ্যে আছে সোল মিউজিক, র‌্যাগে, ফাঙ্ক রক, হার্ড রক, সাইকেডেলিক রক। এছাড়াও তিনি ঐতিহ্যবাহী ফোক ও ব্যালাড সঙ্গীতও করে থাকেন।


title: লেনি ক্রাভিট্‌জ

text: রেকর্ডিং-এর সময় লিড ও ব্যকগ্রাউন্ড ভোকাল হিসেবে ক্রাভিট্‌স প্রায় সময়ই যে বাদ্যযন্ত্রগুলো বাজিয়ে থাকেন তা হচ্ছে গিটার, বেজ গিটার, ড্রামস, কিবোর্ডস, ও বিভিন্ন ঘাত বাদ্য। তাঁর বিভিন্ন স্টেজ পারফরমেন্স ও মিউজিক ভিডিওর জন্য তিনি বিশেষভাবে পরিচিত। যুক্তরাষ্ট্রের সিঙ্গেলস টপ চার্টে তাঁর একাধিক গান স্থান পেয়েছে, যদিও কোনোটিই হট ১০০-এ বা বিশ্বের কোথাও স্থান পায়নি। কিন্তু তারপরেও তিন সেরা পুরুষ ভোকাল পারফরমেন্স ক্যাটাগরিতে ১৯৯৯ থেকে ২০০২ পর্যন্ত টানা চারবার গ্র্যামি পুরস্কার জিতেছেন। এটা হচ্ছে এই ক্যাটাগরিতে কোনো শিল্পীর সবচেয়ে বেশিবার গ্র্যামি জেতার রেকর্ড। এছাড়া তিনি আমেরিকান মিউজিক পুরস্কার, এমটিভি ভিডিও পুরস্কার, ব্রিট পুরস্কার, ব্লকবাস্টার এন্টারটেইমেন্ট পুরস্কার জিতেছেন।


title: লেনি ক্রাভিট্‌জ

text: তিনি পড়াশোনা করেছেন যুক্তরাষ্ট্রের লস অ্যাঞ্জেলসের বেভারলি হিল্‌স হাই স্কুলে।


title: দ্য লেমনহেডস

text: দ্য লেমনহেডস (ইংরেজি: The Lemonheads) হচ্ছে অল্টারনেটিভ রক ভিত্তিক একটি মার্কিন রক ব্যান্ড। ১৯৮৬ সালে গিটারিস্ট ও গায়ক এভান ডান্ডো এটি প্রতিষ্ঠা করেন, যিনি এই ব্যান্ডের এখন পর্যন্ত একমাত্র স্থায়ী সদস্য।


title: দ্য লেমনহেডস

text: দ্য লেমনহেডস-এর জনপ্রিয়তা বৃদ্ধি পায় ১৯৯২ সালে "ইট'স আ শেইম অ্যাবাউট রয়" অ্যালবামের মাধ্যমে। অ্যালবামাটি প্রযোজন, প্রকৌশল ও মিক্সিং করেছিলেন প্রযোজক ব্রুস রব, ডো, এবং জো। এই অ্যালবামাটি ব্যান্ডের সবচেয়ে ব্যবসাসফল অ্যালবাম হিসেবে পরিচয় লাভ করে। এছাড়াও এটাকে ধরা হয় অল্টারনেটিভ রক সঙ্গীতের অ্যালবামগুলোর মধ্যে সবচেয়ে ভালো।


title: দত্তাত্রেয় রামচন্দ্র বেন্দ্রে

text: দত্তাত্রেয় রামচন্দ্র বেন্দ্রে (কন্নড়: ದತ್ತಾತ್ರೇಯ ರಾಮಚಂದ್ರ ಬೇಂದ್ರೆ; মারাঠি: दत्तात्रय रामचंद्र बेन्द्रे) ছিলেন কন্নড় সাহিত্যের নবোদয় পর্যায়ের অন্যতম শ্রেষ্ঠ কবি তথা মারাঠি সাহিত্যের জগতে এক গুরুত্বপূর্ণ অবদানকারী। কন্নড় ভাষায় সাহিত্য রচনার জন্য যে সাতজন জ্ঞানপীঠ পুরস্কারে ভূষিত হন তাঁদের মধ্যে দ্বিতীয় ব্যক্তি ছিলেন দত্তাত্রেয় রামচন্দ্র বেন্দ্রে। তিনি "অম্বিকাতনয়দত্ত" ছদ্মনামে লিখতেন। উডুপি আদামারু তাঁকে "কর্ণাটক কুল তিলক" উপাধিতে ভূষিত করেছিলেন। ভারত সরকার তাঁকে পদ্মশ্রী সম্মান প্রদান করেন।


title: দত্তাত্রেয় রামচন্দ্র বেন্দ্রে

text: দত্তাত্রেয় রামচন্দ্র বেন্দ্রের জন্ম কর্ণাটকের ধরওয়াড়ের একটি চিৎপবন ব্রাহ্মণ পরিবারে। তাঁর পিতামহ ছিলেন একজন "দশগ্রন্থী" (দশশাস্ত্রবিদ) ও ধ্রুপদি সংস্কৃত সাহিত্যে সুপণ্ডিত। দত্তাত্রেয়ের পিতাও ছিলেন এক সংস্কৃত পণ্ডিত। মাত্র বারো বছর বয়সে দত্তাত্রেয়ের পিতৃবিয়োগ হয়। তাঁর মা অম্বিকা একটি "খানাবলি" বা ভোজনালয়ে কাজ করে পরিবারের অন্নসংস্থান করতেন। মায়ের নামানুসারেই তিনি তাঁর "অম্বিকাতনয়দত্ত" ছদ্মনামটি গ্রহণ করেন। এই নামের অর্থ ছিল অম্বিকার পুত্র দত্ত। ধরওয়াড়েই তিনি তাঁর প্রাথমিক ও মাধ্যমিক শিক্ষা সমাপ্ত করেন। ১৯১৩ সালে কাকার অর্থসাহায্যে পাস করেন ম্যাট্রিক পরীক্ষাও। এরপর উচ্চশিক্ষার্থে তিনি ভর্তি হন পুনের ফার্গুসন কলেজে। ডিগ্রি অর্জনের পর বেন্দ্রে ধরওয়াড়ে ফিরে আসেন এবং সেখানকার ভিক্টোরিয়া হাইস্কুলে শিক্ষকতা শুরু করেন। ১৯১৯ সালে লক্ষ্মীবাই নাম্নী এক রমণীর সঙ্গে তাঁর বিবাহ হয়। ১৯৩৫ সালে তিনি এমএ ডিগ্রি অর্জন করেন।


title: দত্তাত্রেয় রামচন্দ্র বেন্দ্রে

text: ধরওয়াড়ে ভিক্টোরিয়া হাইস্কুলে শিক্ষকতার মধ্য দিয়ে শুরু হয় দত্তাত্রেয়ের কর্মজীবন। পরে ১৯৪৪ সাল থেকে ১৯৫৬ সাল পর্যন্ত সোলাপুরের ডিএভি কলেজে তিনি কন্নড় ভাষার অধ্যাপনাও করেন। ১৯৫৬ সালে তিনি অল ইন্ডিয়া রেডিওর ধরওয়াড় স্টেশনের উপদেষ্টা নিযুক্ত হন।


title: দত্তাত্রেয় রামচন্দ্র বেন্দ্রে

text: ১৯২২ সালে দত্তাত্রেয় "গেলেয়ারা গুম্পু" (বন্ধুগোষ্ঠী) গঠন করেন। সাহিত্য ও সংস্কৃতি নিয়ে আলাপ আলোচনার জন্য এই গোষ্ঠীর সদস্য ছিলেন বিশিষ্ট কন্নড় কবি ও সাহিত্যিকেরা। এঁদের মধ্যে উল্লেখযোগ্য আনন্দ কাণ্ড, শাম. বা. জোশী, সিদ্দবনহল্লি কৃষ্ণ শর্মা, এঙ্কে, জি. বি. জোশী, ভি. কে. গোকক ও আর. এস. মুগালি। ১৯২৬ সালে দত্তাত্রেয় "নাদ-হব্বা" নামে এক সাংস্কৃতিক আন্দোলন শুরু করেন। স্বদেশ ও সংস্কৃতির এই উৎসব আজও কর্ণাটকে নবরাত্রি উপলক্ষে পালিত হয়। ১৯৩২ সালে রাজদ্রোহমূলক "নরবলি" রচনার জন্য তিনি কারারুদ্ধ হন। পরে মুগাদ গ্রামে তাঁকে গৃহবন্দী করেও রাখা হয়। তাঁর নয় সন্তানের মধ্যে জীবিত ছিলেন কেবলমাত্র তাঁর দুই পুত্র পাণ্ডুরঙ্গ ও বামন এবং কন্যা মঙ্গলা। ১৯৪৩ সালে শিমোগায় আয়োজিত ২৭তম কন্নড় সাহিত্য সম্মেলনের পৌরহিত্য করেন। পরে তিনি কন্নড় সাহিত্য পরিষদের ফেলো নির্বাচিত হন। ১৯৭২ সালে কর্ণাটক সরকার তাঁর জীবন সম্পর্কিত একটি তথ্যচিত্র প্রযোজনাও করেন।


title: দত্তাত্রেয় রামচন্দ্র বেন্দ্রে

text: প্রথম দিকে বেন্দ্রে কথ্যভাষায় সাধারণ ও জাগতিক প্রেমমূলক কবিতা রচনা করতেন। তাঁর পরবর্তীকালের রচনাগুলির মধ্যে গভীর সামাজিক ও দার্শনিক বিষয়বস্তুর সন্ধান পাওয়া যায়। কন্নড় সাহিত্যের বিশিষ্ট সমালোচক জি. এস. আমুর মন্তব্য করেছেন, “অখণ্ড ব্যক্তিসত্ত্বায় বিশ্বাসী হলেও বেন্দ্রে নিজেকে একটি ত্রিমুখী সত্ত্বা হিসেবে মেলে ধরতেন: তাঁর দৈহিক সত্ত্বা দত্তাত্রেয় রামচন্দ্র বেন্দ্রে; তাঁর চিন্তাশীল সত্ত্বা অধ্যাপক বেন্দ্রে ও তাঁর সৃষ্টিশীল সত্ত্বা অম্বিকাতনয়দত্ত। তাঁর ধ্যানধারণাকে রূপদান করতে তিনি যে রূপকল্পগুলি ব্যবহার করতেন তা থেকেই স্পষ্ট যে মানসিকভাবে এই তিন সত্ত্বা ছিল পরস্পরের পরিপূরক। তিনি বলতেন অম্বিকাতনয়দত্ত ও অধ্যাপক বেন্দ্রে নদী ও তার দুই কূল অথবা উদর ও পৃষ্ঠদেশের মতোই পরস্পর সংযুক্ত। একটিকে ছাড়া অপরটির কোনো অস্তিত্ব নেই।”


title: দত্তাত্রেয় রামচন্দ্র বেন্দ্রে

text: দত্তাত্রেয়কে আধুনিক কন্নড় কবিতার পুরোধাপুরুষ মনে করা হয়। উপকথা, বচন ও "কীর্তনের" মাধ্যমে তাঁর কবিতা কন্নড় কাব্য ঐতিহ্যের সঙ্গে ওতোপ্রতোভাবে জড়িত। দেশীয় ছন্দের ব্যবহার ছাড়াও তিনি দেশীয় চিত্রকল্প, লোককথা, ভারতীয় পুরাণের উপমা ও সাধারণ লোকের কথ্যভাষায় প্রয়োগ ঘটান তাঁর কাব্যে। "নাদলীলা" সম্ভবত তাঁর সর্বাপেক্ষা গুরুত্বপূর্ণ কাব্য সংকলন। দেশাত্মবোধ, সংস্কারপন্থী আগ্রহ, ভারতীয় সংস্কৃতির প্রতি সমালোচনামূলক মনোভাব, ঐতিহ্যগত শক্তির সংহতি, অতিন্দ্রীয়বাদ, কবির ব্যক্তিসত্ত্বার আরোপণ প্রভৃতি নবোদয় কবিতার সকল বৈশিষ্ট্য তাঁর কাব্য সংকলনে বিদ্যমান ছিল।


title: দত্তাত্রেয় রামচন্দ্র বেন্দ্রে

text: আধ্যাত্মিক কবিতার জন্য দত্তাত্রেয় ব্যবহার করেছেন নানা কৌশল; সনেটের জন্য বেছে নিয়েছেন ধ্রুপদি শৈলী; আবার রাখালিয়া ও লৌকিক গীতিকবিতাগুলির জন্য ব্যবহার করেছেন লোকপ্রচলিত উপমাগুলি। প্রতীকবাদ তাঁর কাব্যের অন্যতম বৈশিষ্ট্য। তাঁর কবিতা "পাতারগিত্ত" (প্রজাপতি) প্রলোভনের রং সংক্রান্ত একটি শিশুপাঠ্য ছড়া। "মুদালমানিয়া" (প্রভাত) কবিতাটি সর্বত্রব্যাপী শান্তি বা সেই শান্তির প্রতি কবির আখাঙ্ক্ষার প্রতীক হয়ে উঠেছে। "কুনিয়োনু বারা" (নৃত্য চিরন্তন) কবিতাটিতে দেখানো হয়েছে কিভাবে নানা বিপরীতমুখী চিন্তার স্রোত একটি মহৎ সংগমে মিলিত হয়েছে। মনে হয় যেন, দত্তাত্রেয়ের সকল কবিতাতেই সুর বসানো যায়। এগুলি অনুপ্রাসে পরিপূর্ণ। কিন্তু এর মধ্যে এমন এক গোপন অর্থ নিহিত আছে যা কেবল বিদগ্ধ কবিমনই উদ্ধার করতে পারে।


title: দত্তাত্রেয় রামচন্দ্র বেন্দ্রে

text: ব্যক্তি হিসেবে দত্তাত্রেয় ছিলেন বন্ধুত্বপূর্ণ, বিনয়ী ও মিশুকে। তিনি সমানভাবে বিদ্বজ্জন ও গ্রামীণ অশিক্ষিত সাধারণের মধ্যে বিচরণ করেন। তিনি বহুবর্ণী জীবন ভালবাসতেন এবং তারই বর্ণনা দেন।


title: দত্তাত্রেয় রামচন্দ্র বেন্দ্রে

text: জীবনের শেষভাগে দত্তাত্রেয় সংখ্যাতত্ত্বে আগ্রহী হয়ে পড়েছিলেন। এই আগ্রহ তাঁর কাছে নতুন কিছু না হলেও এই সময়ে এটিই তাঁর চিন্তাভাবনার কেন্দ্রে উঠে আসে। ১৯৭৬ সালে ডোম মোরিস কর্ণাটক ভ্রমণে আসেন তখন তাঁকে সম্পূর্ণরূপে সংখ্যাতত্ত্বে নিমজ্জিত অবস্থায় দেখেন। "বিশ্বধারণসূত্র" ও "আ থিওরি অফ ইম্মর্টালিটি" গ্রন্থদ্বয়ে তিনি সকল জ্ঞানকে সংখ্যা রূপে অনুভব করার এক উচ্চাকাঙ্ক্ষী প্রচেষ্টায় রত হয়েছিলেন।


title: তালাক

text: তালাক শব্দের অর্থ 'বিচ্ছিন্ন', ত্যাগ করা ইত্যাদি। ইসলাম ধর্মে আনুষ্ঠানিক বিবাহ বিচ্ছেদকে তালাক বলা হয়। স্বামী সর্বাবস্থায় তালাক দিতে পারেন। স্ত্রী শুধুমাত্র তখনই তালাক দিতে পারবেন, যদি বিয়ের সময় এর লিখিত অনুমতি দেওয়া হয়।


title: তালাক

text:
জীবনে চুড়ান্ত বিপর্যয় থেকে স্বামী স্ত্রী উভয়কে রক্ষার জন্য ইসলামে তালাকের সুযোগ সৃষ্টি করা হয়েছে। স্বামী স্ত্রীর মধ্যে যখন চরমভাবে বিরোধ দেখা দেয়,পরস্পর মিলে মিশে স্বামী স্ত্রী হিসেবে শান্তিপূর্ণ ও মাধুর্য মন্ডিত জীবন যাপন যখন একেবারেই অসম্ভব হয়ে দাঁড়ায়,পারস্পারিক সম্পর্ক যখন হয়েপড়ে তিক্ত,বিষক্ত,একজনের মন যখন অপরজন থেকে এমন ভাবে বিমূখ হয়ে যায় যে,তাদের শুভ মিলনের আর কোন সম্ভাবনা থাকেনা; ঠিক তখনই এই চূড়ান্ত পন্থা অবলম্বনের নির্দেশ দেওয়া হয়েছে ইসলামে। তালাক হচ্ছে নিরুপায়ের উপায়। স্বামী স্ত্রী পরস্পরকে বেঁধে রাখার শেষ চেষ্টাও যখন ব্যর্থতায় পর্যবসিত হয় তখন বিবাহ নামকছে, সেখানে তালাক ঘোষণার কোন পদ্ধতি বলা হয়নি। মুসলিম পারিবারিক আইনে বলা হয়েছে- "কোন পুরুষ তাহার স্ত্রীকে তালাক দিতে চাহিলে তাহাকে মুসলিম আইনে অনুমোদিত যে কোন পদ্ধতিতে ঘোষণার পরই তিনি তাহার স্ত্রীকে তালাক দিয়েছেন এ মর্মে চেয়ারম্যানকে লিখিত ভাবে নোটিশ প্রদান করবেন এবং স্ত্রীকেও উহার নকল দিবেন" অর্থাৎ তালাক প্রদান বা ঘোষণার ক্ষেত্রে ইসলামী শরীয়তের প্রবর্তিত পদ্ধতিই হচ্ছে মুসলিম পারিবারিক আইনের পদ্ধতি। তাই শরীয়ত প্রবর্তিত তালাক সংক্রান্ত বিধানাবলি ভালভাবে জানা ও বুঝা খুবই জরুরী। বিশেষ করে নিকাহ রেজিস্ট্রারদের এ সম্পর্কে পরিষ্কার ধারণা থাকা অত্যন্ত জরুরী। এদিকে লক্ষ রেখে নিম্নে তালাকের সংঙ্গা,প্রকারভেদ,
আমাদের করণীয় ইত্যাদি বিষয় সংক্ষিপ্তভাবে উল্লেখ করা হল।


title: তালাক

text: তালাক প্রদানের উদ্দেশ্য হল অন্যায়,জুলুম ও নিদারুন কষ্ট,জ্বালাতন ও উৎপীড়ন ইত্যাদি অশান্তি হতে মুক্তি লাভ করা। প্রকৃতপক্ষে ইসলামে তালাক প্রদানের যে উদ্দেশ্য তা হল স্বামী স্ত্রী উভয়ের মধ্যে যে সকল অশান্তি সৃষ্টিকারী কারণ সমুহ রয়েছে তা হতে সংশোধনের চেষ্টা করা বা দুর করা।


title: তালাক

text: তালাক শরীয়তের একটি গুরুত্বপূর্ণ বিষয়। নবী (সাঃ) তালাক সম্পর্কে বলেছেন "তালাক অপেক্ষা ঘৃনার জিনিস আল্লাহ তায়ালা আর সৃষ্টি করেন নি" হযরত আলী (রাঃ) হতে বর্ণিত নিম্নোক্ত বাণী হতে তালাকের ভয়াভহতা উপলদ্ধি করা যায়।"তোমরা বিয়ে কর কিন্তু তালাক দিয়োনা কেননা, তালাক দিলে তার দরুন আল্লাহর আরশ কেঁপে উঠে।"


title: তালাক

text: দাম্পত্য জীবনে স্বামী স্ত্রী'র মধ্যে বিবাধ-বিরোধ মনোমালিন্য দেখা দিতেই পারে। স্বামী স্ত্রীর মাঝে এ ধরনের বিরোধ দেখা দিলে তাদের জন্য নসীহত রয়েছে যে "আর তাহলে প্রত্যেকেই যেন অপরের ব্যাপারে নিজের মধ্যে ধৈর্য্য ও সহ্য শক্তি রক্ষা করে অপরের কোন কিছু অপছন্দনীয় হলে তা ঘৃনা হলেও সে যেন দাম্পত্য জীবন রক্ষার সার্থে তা অকপটে বরদাশত করতে চেষ্টা করে। এর পরেও যদি দাম্পত্য জীবন সংরক্ষন করতে ব্যার্থ হয় তবে সে সম্পর্কে আল্লাহ তায়ালা বলেছেন "তোমরা স্বামী-স্ত্রীর মধ্যে কোন বিরোধ মনোমালিন্য হয়েছে বলে ভয় কর তাহলে তোমরা স্বামীর পরিবারের থেকে একজন বিচারক এবং স্ত্রীর পরিবার থেকে একজন বিচারক পাঠাও। তারা দু'জন যদি বাস্তবিকই অবস্থার সংশোধন করতে চায় তাহলে আল্লাহ তাদের সেজন্য তওফীক দান করবেন এবং তার সংশোধন করে স্বমী-স্ত্রী উভয়ের মধ্যে মিল মিশ করার চেষ্টা করবেন। আর যদি মিলমিশ অসম্ভব বলে মনে করেন তবে তাদের মধ্যেবিচ্ছেদের ব্যাবস্থা করবেন।"


title: তালাক

text:
মুসলিম পারিবারিক আইনে বিরোধ মিমাংসার জন্য এবং স্বামী স্ত্রীর মধ্যে আপোস করার দায়িত্ব দেওয়া হয়েছে চেয়ারম্যান বা সালিসী পরিষদের উপর। তিনি উভয় পক্ষকে নটিশের মাধ্যমে উপস্তিত করার জন্য বলবেন। কোন পক্ষ যদি হাজির না হয় তবে তাকে হাজির করার ক্ষমতা তার নেই। স্বামী-স্ত্রী উভয় পক্ষের মধ্যে আপোস মীমাংসা করার চেষ্টা করা ছাড়া চেয়ারম্যানের আর কোন দ্বায়িত্ব নেই। তালাক কার্যকর অথবা অকার্যকর কোনটাই করার এখতিয়ার চেয়ারম্যানের নেই।
 পদ্ধতিগত দিক দিয়ে তালাক তিন প্রকারঃ-


title: তালাক

text: (১)তালাকে সুন্নাত (২) তালাকে বাদী (৩)তালাকে তাফবীজ (৪)তালাকে মোবারত ও (৫)খোলা তালাক।


title: তালাক

text: (১) তালাকে রেজী ও (২)তালাকে বাইন


title: তালাক

text:
তালাকে বাইন আবার দুই প্রকারঃ-
(১)বাইনে সগির ও (২) বাইনে কবির।
মর্যাদা ও অবস্থানের দিক থেকে তালাক চার প্রকারঃ-
(১)হারাম (২)মাকরুহ (৩)মুস্তাহাব ও (৪)ওয়াজিব


title: তালাক

text: (ক)তালাকে হাসানঃ- তালাকে হাসানা তাকে বলে,যে তুহুরে স্বামী স্ত্রীর মধ্যে সহবাস,যায়েজ অবস্থা কিংবা গর্ভাবস্থা নেই। উলালেখিত অবস্থা সমুহ নেই এমন তুহুর অবস্থায় শুধু মাত্র এক তালাক দিয়ে ইদ্দত পূর্ণ হতে দেওয়া। অর্থাৎ তিন তুহুর অতিক্রম করলে তালাকটি কার্যকর হয়ে যায়। এমতাবস্থায় স্ত্রী ইচ্ছা করলে অন্য যে কোন পুরুষের সাথে বিবাহ বন্ধনে আবদ্ধ হতে পারে কিংবা তালাক প্রপ্তা স্ত্রী ইচ্ছা করলে এবং স্বামী চাইলে তারা পুনঃ বিবাহে আবদ্ধ হতে পারে। এই ধরনের তালককে বলা হয় তালাকে আহসান।


title: তালাক

text: "(খ) তালাকে হাসানঃ-" হাসান তালাক হলো প্রত্যেক তুহুরে একটি করে তালাক দিবে। এই নিয়মে তিন তুহুরে তিন তালাক দেওয়ার নিয়ম কে তালাকে হাসান বলে। তালাকে হাসান দিলে অর্থাৎ তিন তুহুরে তিন তালেক দিলে সেই স্ত্রী তার স্বামীর জন্য চিরতরে হারাম হয়ে যাবে। সে তার স্বামীর নিকট রেজাত বা পূন বিবাহে আসতে পারবেনা। তবে স্ত্রীর যদি অন্য কোন পুরুষের সাথে বিবাহ হয় এবং দ্বিতীয় স্বামী যদি কোন দৈবাত কারণে তালাক দেয় অধবা মৃত্যু বরণ করে তবে ইচ্ছা করলে পূর্বের স্বামীর সহিত বিবাহ বন্দনে আবদ্ধ হতে পারবে।


title: তালাক

text: "(গ) তালােক েবদীঃ-" বিদায়াত তালাক হলো কোন ব্যক্তি একসাথে তিন তালাক দিয়ে দেওয়া বা হায়েয অবস্থায় তিন তালাক দেওয়া অথবা যে তুহুরে সহবাস করেছে সেই তুহুরে তিন তালাক দেওয়া। উল্লেখিত যে কোন প্রকারে তালাক দেওয়া হউক না কেন তালাক দাতা গুনাহগার হবে গর্ভাবস্থা প্রকাশ পাইনি এমন সন্দেহ জনক অবস্থায় তিন তালাক প্রদান করাও বিদায়াত বা হারাম। বর্তমান সময়ে অধিকাংশ তালাক অনুষ্টিত হওয়ার ক্ষেত্রে প্রচলিত মুসলিম পারিবারিক আইন অথবা শরীয়ত প্রবর্তিত পদ্ধতি কোনটাই অনুসরণ করা হচ্ছেনা। স্বামী স্ত্রীর মধ্যে বিরোধ দেখা দিলে চেয়ারম্যান,মেম্বার বা কোন গণ্য মান্য ব্যক্তি তালাকের নোটিশ সহি বা স্বাক্ষর করলেই তালাক হয়ে গেছে বলে ধরে নেওয়া হয়। তারা তালাকের ঘোষণা দেন না, আবার কোন কোন ক্ষেত্রে দেখা যায় তালাকের নোটিশে লিখা হয় এক তালাক,দুই তালাক, তিন তালাক ও বাইন তালাক। এমন ধরনের তালাক প্রকাশ্য তালাকে বিদয়ীর মধ্যে অন্তর্ভুক্ত হবে এবং যারা এধরনের তালাক অনুষ্ঠিত করিয়া থাকেন তারা সবাই গুনাহ্গার হবেন।


title: তালাক

text: ইসলামে তালাকের পর একজন মহিলাকে ইদ্দত পালন করতে হয়।সেই (ইদ্দত কালীন) সময়ের মধ্যে একজন মুসলীম নারীর পুন:বিবাহ ইসলামে নিষিদ্ধ। একজন মুসলীম নারীর জন্য ইদ্দত দুই প্রকার বা ভাগে ভাগ করা সম্ভব।


title: তালাক

text:
১)তালাকের পর
২)স্বামীর মৃত্যুর পর


title: তালাক

text:
প্রথমত তালাকের পর,
একজন মুসলীম নারীকে তার তালাকের পর ৯০ দিন বা তিন চন্দ্রমাস অপেক্ষা করতে হবে ।এই ৯০ দিন হচ্ছে ইদ্দত কালীন সময়।


title: তালাক

text: ১৯৬১ সালের পূর্বে বাংলাদেশে নিয়ম ছিল যে, তালাকের পর স্বামী ও স্ত্রী পুনর্বার বিবাহ বন্ধনে আবদ্ধ হতে পারে তবে তা শর্তসাপেক্ষ। শর্তটি এই যে তালাকপ্রাপ্তা স্ত্রীকে অন্য কারো সঙ্গে শরিয়া অনুসরণপূর্বক যথাযথভাবে বিবাহবন্ধনে আবদ্ধ হতে হবে এবং নতুন স্বামী তালাক প্রদানের পর আগের স্বামীর সঙ্গে পুনর্বিবাহ বন্ধনে আবদ্ধ হতে পারবে। ১৯৬১ সালের মুসলিম পারিবারিক আইন অধ্যাদেশ দ্বারা উক্ত শর্তটি রহিত করে দেওয়া হয়েছে । অর্থাৎ তালাকের পর স্বামী ও স্ত্রী যদি পুনরায় একত্রে থাকতে চায় তবে তাদের নতুন করে বিবাহ বন্ধনে আবদ্ধ হতে হবে। তালাকপ্রাপ্তা স্ত্রীকে অন্য কারো সঙ্গে শরিয়া অনুসরণপূর্বক যথাযথভাবে বিবাহবন্ধনে আবদ্ধ হতে হবে না।


title: তালাক

text: ২০০৮ খ্রিস্টাব্দের হিসাবে দেখা যায় বাংলাদেশে পুরুষদের চেয়ে নারীদের মধ্যেই তালাক প্রবণতা বেশী।কারন পিতৃতান্ত্রিক সমাজে বর্তমানে নারী মুখবুজে সব অন্যায় অত্যাচার সহ্য করেন না। প্রতিবাদ করেন।


title: ড্যানি আয়েলো

text: ড্যানিয়েল লুইস "ড্যানি" আয়েলো, জুনিয়র (ইংরেজি: Daniel Louis "Danny" Aiello, Jr.) (জন্ম: ২০ জুন, ১৯৩৩) একজন মার্কিন অভিনেতা। তিনি অভিনয় করেছেন "ওয়ানস আপন আ টাইম ইন আমেরিকা", "রুবি", "", "হাডসন হক" এর মতো চলচ্চিত্রে। ১৯৮৯ নালে স্পাইক লিয়ের চলচ্চিত্র "ডু দ্য রাইট থিং"-এ অভিনয় করে তিনি সেরা পার্শ্ব অভিনেতা হিসেবে একাডেমি পুরস্কারের মনোনয়ন লাভ করেছিলেন।


title: ড্যানি আয়েলো

text: আয়েলো ছিলেন তাঁর মা-বাবার ছয় সন্তানের মধ্যে সবচেয়ে ছোট। তাঁর জন্ম হয় নিউ ইয়র্কের ম্যানহাটনে। তাঁর মা-বাবা জাতিতে ছিলেন ইতালীয় আমেরিকান। আয়েলোর মা ফ্রান্সেস-এর জন্ম ইতালির নেপল্‌স-এ, এবং বাবা ড্যানিয়েল লুইস আয়েলো, সিনিয়র, ছিলেন একজন শ্রমিক। আয়েলোর মা অন্ধ হয়ে যাবার পর তাঁর বাবাই সংসারটি চালিয়ে নিয়ে যাচ্ছিলেন। মাত্র ৭ বছর বয়সে আয়েলো ব্রনক্স ছেড়ে জেমস মনরো হাই স্কুলে পড়াশোনার উদ্দেশ্যে চলে যান।


title: ডেভিড ডুকভ্‌নি

text: ডেভিড উইলিয়াম ডুকভ্‌নি (ইংরেজি: David William Duchovny) (জন্ম: ৭ আগস্ট, ১৯৬০) একজন মার্কিন অভিনেতা। তিনি "দি এক্স-ফাইল্‌স"-এ এফবিআই স্পেশাল এজেন্ট ফক্স মাল্ডার চরিত্রে, এবং "ক্যালিফোর্নিকেশন"-এ হ্যাংক মুডি চরিত্র অভিনয় করে দুইবার গোল্ডেন গ্লোব পুরস্কার জয় করেন।


title: ডেভিড ডুকভ্‌নি

text: ডুকভ্‌নির জন্ম মার্কিন যুক্তরাষ্ট্রের নিউ ইয়র্ক অঙ্গরাজ্যের নিউ ইয়র্ক শহরে। তার মা মার্গারেট ছিলেন একজন স্কুল প্রশাসক ও শিক্ষক, এবং বাবা অ্যামরাম ডুকভ্‌নি (১৯৯৭-২০০৩) মার্কিন ইহুদী কমিটির হয়ে প্রচারকের কাজ করতেন। ডেভিড ডুকভ্‌নির দাদা-দাদী ছিলেন যথাক্রমে বেলারুশের মিনস্ক, এবং পোল্যান্ডের ওয়ারশ থেকে আসা ইহুদি। ডুকভ্‌নির মা স্কটল্যান্ড থেকে আমেরিকায় অভিবাসী হন।


title: ডেভিড ডুকভ্‌নি

text: ডুকভ্‌নি তাঁর স্নাতোকোত্তর ডিগ্রি লাভ করেন ইংরেজি সাহিত্যে, আমেরিকার ইয়েল ইউনিভার্সিটি থেকে, এবং এর পর পরই তিনি তাঁর পোস্ট ডক্টোরাল থিসিস পিএইচডি শুরু করেন, যা এখনো সম্পূর্ণ হয় নি। তাঁর গবেষণার বিষয় হচ্ছে "Magic and Technology in Contemporary Poetry and Prose" বা "তুলনামূলক কাব্য ও গদ্য সাহিত্যে যাদু ও প্রযুক্তি"।


title: ডেভিড ডুকভ্‌নি

text: , U.S.


title: দ্য ওয়াশিংটন পোস্ট

text: দ্য ওয়াশিংটন পোস্ট () মার্কিন যুক্তরাষ্ট্রের ওয়াশিংটন ডি.সি. শহরের সবচেয়ে পুরনো ও সর্বাধিক সার্কুলেশনবিশিষ্ট ইংরেজি দৈনিক পত্রিকা। ১৮৭৭ সাথে এটি প্রতিষ্ঠিত হয়। যুক্তরাষ্ট্রের রাজধানীতে অবস্থিত হওয়ায় মার্কিন রাজনীতি ও বৈদেশিক সম্পর্কের ব্যাপারে এই পত্রিকাটির যথেষ্ট প্রভাব বিদ্যমান। জাতীয় পর্যায়ে প্রকাশিত পত্রিকা না হলেও "ওয়াশিংটন পোস্ট"-কে একটি "প্রামাণিক সংবাদপত্র" (Newspaper of record হিসেবে গণ্য করা হয়। ওয়াশিংটন ডি.সি. অঞ্চল, এবং ম্যারিল্যান্ড ও ভার্জিনিয়া অঙ্গরাজ্যে পত্রিকাটির সংস্করণ বের হয়।


title: দ্য ওয়াশিংটন পোস্ট

text: পত্রিকাটির ফরম্যাট ব্রডশিট। এতে রঙিন ও সাদা-কালো উভয় ধরনের ছবিই প্রকাশিত হয়। পত্রিকাটির বিভিন্ন অংশগুলোর মধ্যে আছে প্রধান অংশ যা প্রথম পাতা নিয়ে গঠিত। এরপর আছে আন্তর্জাতিক, ব্যবসা-বাণিজ্য, রাজনীতি, এবং সম্পাদকীয় ও মতামত। এছাড়াও থাকে আঞ্চলিক সংবা, খেলাধূলা, ফ্যাশন, এবং সাংষ্কৃতিক খবরাদি। রবিবারের সংস্করণে আরো বর্ধিতভাবে বিভিন্ন অংশ সন্নিবেশিত হয়। যেমন: ট্রাভেল কমিক্‌স, টিভি সাপ্তাহিক, এবং "ওয়াশিংটন পোস্ট ম্যাগাজিন"। ওয়াশিংটন পোস্ট হচ্ছে দ্য ওয়াশিংটন পোস্ট কোম্পানির একটি অংশ, যার অধীনস্থ অন্যান্য কোম্পানিগুলোর মধ্যে আছে ওয়াশিংটন পোস্ট মিডিয়া, ওয়াশিংটন পোস্ট ডিজিটাল, এবং ওয়াশিংটন পোস্ট ডট কম।


title: দ্য ওয়াশিংটন পোস্ট

text: ১৯৯১ সালে লিওনার্ড ডাওনি জুনিয়রকে নির্বাহী সম্পাদক হিসেবে স্থলাভিষিক্ত করার পর থেকে পত্রিকাটি ২৫ বার পুলিৎজার পুরস্কার জয় করেছে। ২০০৮ সালে এটি ৮টি একক পুলিৎজার পুরস্কার লাভ করে, যা কোন পত্রিকার এক বছরে দ্বিতীয় সর্বোচ্চ সংখ্যক পুলিৎজার জয়ের উদাহরণ।


title: ফিনিক্স, অ্যারিজোনা

text: ফিনিক্স () হচ্ছে যুক্তরাষ্ট্রের অ্যারিজোনা অঙ্গরাজ্যের রাজধানী, ও সবচেয়ে বড় শহর। সেই সাথে এটি জনসংখ্যার দিক দিয়ে যুক্তরাষ্ট্রের পঞ্চম বৃহত্তম শহর। এখানে বাস করেন প্রায় ১৫,৬৭,৯২৪ জন মানুষ, যা ফিনিক্স মেট্রোপলিটান এলাকা, "দ্য ভ্যালি অফ দ্য সান" (বাংলা "সূর্য উপত্যকা") নামে পরিচিত। মেট্রোপলিটান শহর বা মহানগরীর ভিত্তিতে এটি যুক্তরাষ্ট্রের ১২তম বৃহৎ নগরাঞ্চল। এছাড়ও ভূমির দিক থেকে এটি যুক্তরাষ্ট্রের অন্যতম বৃহৎ একটি অঞ্চল।


title: ফিনিক্স, অ্যারিজোনা

text: ফিনিক্স শহরের গোড়াপত্তন ঘটে ১৮৬৮ সালে, অ্যারিজোনার সল্ট রিভার নদীর অববাহিকায়। ১৮৮১ সালে এটি শহরের মর্যাদা লাভ করে। এটি পরবর্তীকালে উত্তর আমেরিকার সাথে একটি প্রধান যোগসূত্র হিসেবে আত্মপ্রকাশ করে। এছাড়াও যুক্তরাষ্ট্রের দক্ষিণ পশ্চিমাঞ্চলীয় অঞ্চলগুলোর আর্থনৈতিক, সাংস্কৃতিক কেন্দ্র হিসেবেও এই শহরটি গুরুত্বপূর্ণ। এখান থেকে অনেক প্রভাবশালী মার্কিন রাজনীতিক দেশের রাজনীতি ও নীতিনির্ধারণী পর্যায়ে অবদান রেখেছেন। এর মধ্যে আছে, ব্যারি গোল্ডওয়াটার, উইলিয়াম রেনকুইস্ট, জন ম্যাককেইন, জ্যানেট নেপোলিটানো, ও কার্ল হেইডেন। এই শহরের বসবাসকারীদের ফিনিশিয়ান্‌স (Phoenicians) নামে অভিহিত করা হয়।


title: সিসিলি

text: সিসিলি ( ; , ) হল ভূমধ্যসাগরের সর্ববৃহৎ দ্বীপ। এটি পার্শ্ববর্তী ছোট ছোট দ্বীপসমূহ নিয়ে ইতালির একটি সাংবিধানিক স্বায়ত্তশাসিত অঞ্চল, যা সিসিলিয়ান অঞ্চল নামে পরিচিত।


title: সিসিলি

text: সিসিলি ইতালীয় উপদ্বীপের দক্ষিণে, ভূমধ্যসাগরের মাঝ বরাবর অবস্থিত, যা মূল ভূখণ্ড থেকে মেসিনার সংকীর্ণ স্ট্রেইট দ্বারা পৃথক হয়েছে। এর অধিকাংশ ভূমি মাউন্ট এটনের, যা ইউরোপের সবচেয়ে উচুঁ ও সক্রিয় আগ্নেয়গিরি এবং পৃথিবীর সর্বাধিক সক্রিয় আগ্নেয়গিরির একটি, বর্তমানে যার উচ্চতা হল ১০,২৯২ ফুট (৩,৩২৯ মিটার)। এ দ্বীপটিতে ভূমধ্যসাগরীয় আবহাওয়া ও জলবায়ু বিরাজমান।


title: সিসিলি

text: সিসিলির রয়েছে উন্নত ও সমৃদ্ধ সাংস্কৃতিক ঐতিহ্য বিশেষকরে স্থাপত্য, সঙ্গীত, সাহিত্য, রন্ধন বিষয়ে।


title: সিসিলি

text: সিসিলি প্রশাসনিকভাবে নয়টি প্রদেশে বিভক্ত, যেগুলোর নাম তাদের রাজধানীর নামে নামকরণ করা হয়েছে অর্থাৎ প্রদেশ ও প্রদেশের রাজধানীর নাম একই। পাশ্ববর্তী ছোট ছোট দ্বীপসমুহ এসব সিসিলীয় প্রদেশের অংশ;


title: পিরালী ব্রাহ্মণ

text: পিরালী ব্রাহ্মণ বা পীরালি ব্রাহ্মণ বাংলার ব্রাহ্মণ সমাজের একটি "থাক" বা উপসম্প্রদায়। ভারত ও বাংলাদেশ উভয় রাষ্ট্রেই এই থাকের ব্রাহ্মণদের দেখা যায়। উল্লেখ্য, রবীন্দ্রনাথ ঠাকুর সহ ঠাকুর পরিবারের সদস্যরা ছিলেন এই থাকভুক্ত ব্রাহ্মণ।


title: পিরালী ব্রাহ্মণ

text: ঐতিহাসিকভাবে এই "পিরালী" (বা "পীরালি") শব্দটি অপবাদমূলক ও নিন্দাসূচক অর্থদ্যোতক। নগেন্দ্রনাথ বসুর "বঙ্গের জাতীয় ইতিহাস" গ্রন্থের ব্রাহ্মণ কাণ্ডের তৃতীয় ভাগে ব্যোমকেশ মুস্তফী "পিরালী ব্রাহ্মণ বিবরণ" প্রথম খণ্ডে কুলাচার্য নীলমণি ভট্টের কারিকা অবলম্বনে পিরালী থাকের উৎপত্তির যে বিবরণটি দিয়েছেন তা নিম্নরূপ: যশোর জেলার চেঙ্গুটিয়া পরগণার গুড়-বংশীয় জমিদার দক্ষিণারঞ্জন রায়চৌধুরীর চার পুত্র কামদেব, জয়দেব, রতিদেব ও শুকদেবের মধ্যে প্রথম দুই জন স্থানীয় শাসক মামুদ তাহির বা পীর আলির প্রভাবে ইসলামে ধর্মান্তরিত হন। এর ফলে তাঁদের পুরো পরিবার, এমনকি যাঁরা ধর্মান্তরিত হননি তাঁরাও সমাজচ্যুত হন। ব্যোমকেশ মুস্তফীর অনুমান, এই ঘটনা ঘটে পঞ্চদশ শতাব্দীর মাঝামাঝি কোনো সময়ে। রবীন্দ্রনাথের পূর্বপুরুষ পিঠাভোগের জমিদার জগন্নাথ কুশারী শুকদেবের কন্যাকে বিবাহ করে পিরালী থাকভুক্ত হয়েছিলেন।


title: গুরুদেব

text: গুরুদেব কথাটি নিম্নোক্ত বিষয় বা ব্যক্তিনামের ক্ষেত্রে প্রযোজ্য হতে পারে:


title: শওকত আজিজ

text: শওকত আজিজ (উর্দু ভাষায়: شوکت عزیز), (জন্ম: ৬ মার্চ, ১৯৪৯) একজন পাকিস্তানী অর্থনীতিবিদ, পুঁজিপতি, রাজনীতিবিদ। তিনি ২০০৪ থেকে ২০০৭ সাল পর্যন্ত পাকিস্তানের প্রধানমন্ত্রী হিসেবে দায়িত্ব পালন করেছেন। ৬ নভেম্বর ১৯৯৯ সালে তিনি পাকিস্তান মুসলিম লিগ কর্তৃক অর্থমন্ত্রী নিসেবে নিয়োগ পান এবং ১৫ নভেম্বর ২০০৭ পর্যন্ত দায়িত্বে থাকেন। পরবর্তীকালে তৎকালীন প্রধানমন্ত্রী জাফরুল্লাহ খান জামালি পদত্যাগে বাধ্য হলে তিনি ৬ জুন, ২০০৪-এ পাকিস্তানের প্রধানমন্ত্রীর পদ গ্রহণ করেন। তিনি পাকিস্তানের সর্বপ্রথম প্রধানমন্ত্রী যিনি তাঁর এক মেয়াদকাল সম্পূর্ণ করতে পেরেছেন।


title: শওকত আজিজ

text: আজিজ পড়াশোনা করেছেন করাচির সেইন্ট প্যাট্রিক হাই স্কুলে। এছাড়া তিনি তাঁর উচ্চমাধ্যমিক সম্পূর্ণ করেন স্কুলের সাথের কলেজ সেইন্ট প্যাট্রিক কলেজ থেকে। ১৯৬৭ সালে তিনি রাওয়ালপিন্ডির গর্ডন কলেজ থেকে বিজ্ঞানে স্নাতক ডিগ্রি লাভ করেন। ১৯৬৯ সালে তিনি করাচির ইন্সটিটিউট অফ বিজনেস অ্যাডমিনিস্ট্রেশন (আইবিএ) থেকে ব্যবসায় প্রসাশন বিষয়ে স্নাতোকত্তর ডিগ্রি লাভ করেন। এই শিক্ষাপ্রতিষ্ঠানটি পাকিস্তানের অন্যতম খ্যাতনামা একটি শিক্ষাপ্রতিষ্ঠান হিসেবে বিবেচিত। আইবিএ-তে পড়াশোনাকালীন ইন্টার্নশিপ হিসেবে তিনি সিটিব্যাংকে যোগদান করেন, এবং এখান থেকেই তাঁর ব্যাংকিং পেশাজীবন শুরু হয়।


title: হ্যালো!

text: হ্যালো! () একটি সাপ্তাহিক ব্রিটিশ ম্যাগাজিন, যা মূলত সেলিব্রেটিদের খবর ও ব্যক্তিগত জীবন সম্পর্কে তথ্যাদি প্রকাশ। যুক্তরাজ্য, আয়ারল্যান্ড, ভারত, সংযুক্ত আরব আমিরাত, স্পেন, মেক্সিকো, তুরস্ক, রাশিয়া, গ্রিস, কানাডাতে ম্যাগাজিনটির সংস্করণ প্রকাশিত হয়। এছাড়া ২০০৭ সাল থেকে সার্বিয়াতেও এটি প্রকাশ পাচ্ছে।


title: হ্যালো!

text: ম্যাগাজিনটির মালিকানা স্বত্ব স্পেনীয় প্রকাশক এডোয়ার্ডো সানচেজ জুনকো। ১৯৮৮ সালে "হোলা" ("¡Hola!") নামে একটি স্পেনীয় ম্যাগাজিন রূপে এর যাত্রা শুরু হয়। ১৯৯৮ থেকে ২০০৪ সাল পর্যন্ত "ওলা !" ("Ohla !") নামে এর একটা ফরাসী সংষ্করণও প্রকাশিত হতো।


title: আবুল কাসেম ফজলুল হক

text: আবুল কাসেম ফজলুল হক (জন্মঃ ৩০ সেপ্টেম্বর ১৯৪৪) বাংলাদেশের একজন প্রখ্যাত প্রাবন্ধিক, লেখক, গবেষক, ঐতিহাসিক, অণুবাদক, সমাজবিশ্লেষক, সাহিত্য সমালোচক ও রাষ্ট্রচিন্তাবিদ। তিনি নিরপেক্ষ রাজনৈতিক চিন্তা ও তত্ত্বের জন্য বিশেষভাবে পরিচিত। তার রচনা স্বদেশ ভাবনা ও রাজনৈতিক চিন্তায় ঋদ্ধ। প্রগতিপ্রয়াসী মন নিয়ে তিনি জাতীয় ও আন্তর্জাতিক ঘটনাবলি সম্পর্কে মত প্রকাশ করেন।।


title: আবুল কাসেম ফজলুল হক

text: তিনি বাংলাদেশের কিশোরগঞ্জের পাকুন্দিয়ায় জন্মগ্রহণ করেন। তাঁর পিতা মুহাম্মদ আবদুল হাকিম, মা জাহানারা খাতুন এবং তার স্ত্রী ফরিদা প্রধান। তার একমাত্র সন্তানের নাম ফয়সল আরেফিন দীপন; যিনি জাগৃতি প্রকাশণীর স্বত্বাধিকারি ছিলেন। ২০১৫ সালের ৩১ অক্টোবর দীপনকে দুবৃত্তরা হত্যা করে।


title: আবুল কাসেম ফজলুল হক

text: আবুল কাসেম ফজলুল হক ১৯৫৯ খ্রিস্টাব্দে ময়মনসিংহ জিলা স্কুল থেকে প্রবেশিকা পরীক্ষায় উত্তীর্ণ হন। ১৯৬১ খ্রিস্টাব্দে আনন্দমোহন কলেজ থেকে বিজ্ঞানে উচ্চমাধ্যমিক পাস করেন। ঢাকা বিশ্ববিদ্যালয় থেকে ১৯৬৫ সালে তিনি স্নাতক (সম্মান) এবং ১৯৬৬ সালে একই বিশ্ববিদ্যালয় থেকে স্নাতকোত্তর পাশ করেন। শিক্ষাজীবনে ঢাকা বিশ্ববিদ্যালয়ের ছাত্র থাকাকালীন তিনি মুনির চৌধুরী, আহমদ শরীফ, হুমায়ুন আজাদ, নীলিমা ইব্রাহিমের সংস্পর্শে আসেন এবং প্রগতিশীল ভাবধারায় নিজেকে যুক্ত করেন।


title: আবুল কাসেম ফজলুল হক

text: আবুল কাসেম ফজলুল হক ঢাকা বিশ্ববিদ্যালয়ের বাংলা বিভাগে দীর্ঘ চার দশক শিক্ষকতা করেছেন। তিনি তার লেখা ও কথায় জনগণের মাঝে সৎ চিন্তা উসকে দিতে চান। তিনি মানুষের মধ্যে শুভবোধের জাগরণ কামনা করেন। তিনি জনগণকে শ্রদ্ধা করেন এবং তাদেরকে তুচ্ছ-তাচ্ছিল্য করেন না। তিনি এরকম মতপ্রকাশ করেন যে, যেহেতু দেশের অধিকাংশ সাধারণ মানুষই ধর্মানুগত, তাই তাদের বিশ্বাসে সরাসরি আঘাত দিলে তাদের কাছে নিজের গ্রহণযোগ্যতা হারাতে হয়, সমাজ পরিবর্তনের কাজ হয় বিঘ্নিত। তিনি সমাজ সংস্কারের ধারায় 'চার্বাক মতাবলম্বী' "লোকায়ত" নামক একটি মননশীল পত্রিকা ১৯৮২ খ্রিস্টাব্দ থেকে সম্পাদনা করছেন। তিনি ঢাকা বিশ্ববিদ্যালয়ের বাংলা ভাষা ও সাহিত্যের একজন অধ্যাপক এবং বাংলা বিভাগের সভাপতি হিসেবে দায়িত্ব পালন করেছেন। একুশটিরও অধিক গ্রন্থের প্রণেতা ফজলুল হক নজরুল রচনাবলীর সম্পাদনা পরিষদের সদস্য হিসাবেও দায়িত্ব পালন করেছেন। পত্র-পত্রিকায় তিনি নিয়মিত কলাম লিখে থাকেন। তিনি ২০০০ সাল থেকে ২০১৩ সাল পর্যন্ত স্বদেশ চিন্তা সংঘের সভাপতির দায়িত্ব পালন করেছেন। এই সংগঠনটিকে সৃষ্টি করেছিলেন বাংলাদেশের প্রধান মুক্তচিন্তক আহমদ শরীফ। এছাড়াও এ সংগঠনটি 'বাংলাদেশের মুক্তি ও উন্নতির কর্মনীতি আটাশ দফা' ১ জানুয়ারি, ২০০৫ থেকে প্রচার করে যেটির রচয়িতা ছিলেন তিনি। তিনি 'মানুষ' শিরোনামে একটি কবিতা লিখেছিলেন।


title: আবুল কাসেম ফজলুল হক

text: গবেষক আবুল কাসেম ফজলুল হকের কাজ পাঠকদের আশাবাদি করে। রাষ্ট্র, সমাজ, মানুষ, রাজনীতি, অর্থনীতি, দর্শন, মনোবিজ্ঞান, নীতিবিজ্ঞান, জ্ঞানতত্ত্ব, ইতিহাস প্রভৃতি বিষয়ে তাঁর যুক্তিগ্রাহ্য বুদ্ধিদীপ্ত গবেষণামূলক রচনা আমাদের চেতনা ও বিবেচনাবোধকে শাণিত ও সমৃদ্ধ করছে। তিনি দেশের শ্রমিক-কৃষক, গরিব মেহনতি মধ্যবিত্ত সাধারণ জনগণের একজন বিশ্বস্ত ও নির্ভরযোগ্য প্রথম সারির রাজনৈতিক সচেতন ব্যক্তিত্ব। তিনি বাংলাদেশের মানুষের মুক্তি, স্বাধীনতা, গণতন্ত্র ও উন্নতির জন্য লিখেন এবং তিনি দেশ ও সমাজের অগ্রগতির বিষয়ে চিন্তাশীল।


title: ২০০৫-এর কাশ্মীর ভূমিকম্প

text: কাশ্মির ভূমিকম্প ২০০৫ হচ্ছে পাকিস্তান নিয়ন্ত্রিত কাশ্মিরে এবং পাকিস্তানের উত্তর পশ্চিম সীমান্ত প্রদেশের মুজাফফরাবাদ শহরে সংঘটিত একটি ভূমিকম্প। ২০০৫ সালের ৮ অক্টোবর পাকিস্তানের স্থানীয় সময় ৮টা ৫২ মিনিট ও ৩৭ সেকেন্ডে (গ্রিনিচ মান সময়: ০৩:৫২:৩৭) ভূমিকম্পটি সংঘটিত হয়। রিখটার স্কেলে ভূমিকম্পটির মাত্রা ছিলো ৭.৬, যা ১৯০৬ সালে সান ফ্রান্সিসকো, ও ২০০১ সালে গুজরাটে সংঘটিত প্রলয়ংকারী ভূমিকম্পের সমান। এ বছরের ৮ নভেম্বর পর্যন্ত সরকারি হিসাব অনুসারে এ ভূমিকম্পে মৃতের সংখ্যা প্রায় ৭৯,০০০, ভারত নিয়ন্ত্রিত কাশ্মিরে মৃতের সংখ্যা আরো প্রায় ১,৪০০, এবং আফগানিস্তানে ৪ জন। এছাড়া হতাহতের ঘটনা ছাড়াও এই ভূমিকম্পের ফলে বিশাল পরিমাণ অবকাঠামো ধ্বংসপ্রাপ্ত হয়।


title: আল মুজাহিদী

text: আল মুজাহিদী (জন্মঃ ১ জানুয়ারি ১৯৪৩) বাংলাদেশের একজন কবি ও সাহিত্যিক। তিনি ষাট দশকের কবি হিসাবে চিহ্নিত। তিন দশকেরও অধিক সময় ধরে তিনি দৈনিক ইত্তেফাক পত্রিকার সাহিত্য সম্পাদক হিসাবে দায়িত্ব পালন করে চলেছেন। তিনি ১৯৭১ খ্রিস্টাব্দে বাংলাদেশের মুক্তিযুদ্ধে সক্রিয়ভাবে অংশগ্রহণ করেন। কবিতা ছাড়াও তিনি গল্প, উপন্যাস, সমালোচনা ইত্যাদি সাহিত্যের বিভিন্ন শাখায় অবদান রেখেছেন। শিশু সাহিত্যেও তাঁর অবদান উল্লেখযোঘ্য।


title: আল মুজাহিদী

text: জন্মস্থান ও জন্মতারিখ : টাঙ্গাইল, ১ জানুয়ারি ১৯৪৩। পিতা : আবদুল হালিম জামালী ও মাতা : সাখিনা খান। স্ত্রী : পলিন পারভীন। ১৯৫৮ খ্রিস্টাব্দে তিনি ভিক্টোরিয়া হাই স্কুল থেকে প্রবেশিকা পরীক্ষায় উত্তীর্ণ হন। ১৯৬০ খ্রিস্টাব্দে টাঙ্গাইলের করটীয়া সাদত কলেজ থেকে উচ্চ মাধ্যমিক পাস করেন্। স্নাতক (কলা) : জগন্নাথ কলেজ, ঢাকা (১৯৬৪); স্নাতকোত্তর (সমাজবিজ্ঞান) : ঢাকা বিশ্ববিদ্যালয় (১৯৬৬); স্নাতকোত্তর (বাংলা ভাষা ও সাহিত্য); ঢাকা বিশ্ববিদ্যালয় (১৯৬৭)। জীবনের শুরু থেকেই তিনি সাংবাদিকতায় নিযুক্ত। ২০১২ খ্রিস্টাব্দে তিনি যায়যিায় দিন পত্রিকায় সাহিত্য সম্পাদক হিসেবে যোগ দেন৤


title: লুডউইগ ফয়েরবাক

text: লুডউইগ ফয়েরবাক () (২৮ জুলাই, ১৮০৪ - ১৩ সেপ্টেম্বর, ১৮৭২) ছিলেন জার্মানীর একজন বস্তুবাদী দার্শনিক। হেগেলের ভাববাদের সমালোচনা এবং ধর্মের বস্তবাদী ব্যাখ্যার জন্য ফয়েরবাক ফ্রিডরিখ এঙ্গেলস, কার্ল মার্কস এবং সমসাময়িক অন্যান্য বস্তুবাদী চিন্তাবিদের ওপর বিশেষ প্রভাব বিস্তার করেন। ফয়েরবাক একজন নৃতত্ত্ববিদও বটে।


title: লুডউইগ ফয়েরবাক

text: কার্ল মার্কস "থিসিস অন ফয়েরবাখ" ("Thesis on Feuerbach") শিরোনামে যেসব প্রবন্ধ রচনা করেন (১৮৪৫) সেগুলি ১৮৮৮ খ্রিস্টাব্দে ফ্রিডরিখ এঙ্গেলসের "লুডইউগ ফয়েরবাক" নামক পুস্তকে প্রকাশিত হয়। ফয়েরবাক ধর্মের যে মনস্তাত্ত্বিক, সমাজতাত্ত্বিক ও নৃতাত্ত্বিক ব্যাখ্যা প্রদান করেন সেটিই ছিল মার্কস ও এঙ্গেলসের নিকট সর্বাধিক গুরুত্বপূর্ণ। এই ব্যাখ্যায় ফয়েরবাকের প্রতিপাদ্য বিষয় ছিল এই যে, অভিজ্ঞতা ও ইন্দ্রিয়ানুভূতি যদিও জ্ঞানের মূল উৎস তথাপি জ্ঞানের ক্ষেত্রে মনের ভূমিকা একেবারে নগণ্য নয়।


title: লুডউইগ ফয়েরবাক

text: ফয়েরবাক ধর্মের উৎপত্তি ও বিকাশ বিশ্লেষণ করে ভাববাদের সাথে ধর্মের সম্পর্ক দেখান। হেগেলের দ্বান্দিকতার মূল চরিত্র যে ভাববাদ তাও ফয়েরবাক বিশ্লেষণ করে দেখান। জ্ঞানতত্ত্বে তিনি অজ্ঞেয়বাদ এর বিরোধিতা করেন। তাঁর মতে, জ্ঞানের উৎস হচ্ছে অভিজ্ঞতা ও ইন্দ্রিয়ানুভূতি। কিন্তু অভিজ্ঞতা ও ইন্দ্রিয়ানুভুতির উপর গুরুত্ব আরোপ করতে গিয়ে তিনি জ্ঞানের ক্ষেত্রে মনের ভূমিকা অস্বীকার করেননি। মানুষের জ্ঞান ও চেতনা কেবল আত্মগত নয়। ফয়েরবাক মনে করতেন জ্ঞান এবং জ্ঞাতা, বিষয় ও বিষয়ীর পারস্পরিক ক্রিয়া প্রতিক্রিয়ার ভিত্তিতেই জ্ঞানের উদ্ভব। কাজেই জ্ঞান হচ্ছে সামাজিক প্রক্রিয়া


title: লি স্ট্র্যাসবার্গ

text: লি স্ট্র্যাসবার্গ () (জন্ম: ১৭ নভেম্বর, ১৯০১ – ১৭ ফেব্রুয়ারি, ১৯৮২) একজন মার্কিন চলচ্চিত্র অভিনেতা, পরিচালক, এবং অভিনয় শিক্ষক। ১৯৫১ সালে তিনি নিউ ইয়র্কে অলাভজনক অ্যাক্টরস স্টুডিও-এর পরিচালক হন, যা যুক্তরাষ্ট্রের অন্যতম একটি অভিনয় স্কুল। ১৯৬৯ সালে নিউ ইয়র্কে স্ট্র্যাসবার্গ নিজেই অভিনয় শেখার স্কুল লি স্ট্র্যাসবার্গ থিয়েটার ইন্সটিটিউট গড়ে তোলেন, যেখানে তিনি তাঁর শুরু করা অভিনয় কৌশলগুলো শিক্ষা দিতেন।


title: লি স্ট্র্যাসবার্গ

text: তাঁর প্রাক্তন ছাত্র এলিয়া কাজানের পরিচালিত চলচ্চিত্র "ইস্ট অফ এডেন"(১৯৫৫)-এর জন্য তিনি জেমস ডিনের সাথে যৌথভাবে একাডেমি পুরস্কারের জন্য মনোনয়ন লাভ করেছিলেন। বর্তমান বছরগুলোতে সিডনি লুমেটের মতো পরিচালকরা স্ট্র্যাসবার্গের তত্ত্বীয় অভিনয়কে অনুসরণ করেন।


title: খনা

text: খনা, বা ক্ষণা ছিলেন জ্যোতির্বিদ্যায় পারদর্শী এক বিদুষী নারী; যিনি বচন রচনার জন্যেই বেশি সমাদৃত। কথিত আছে তার আসল নাম লীলাবতী। মূলতঃ খনার ভবিষ্যতবাণীগুলোই 'খনার বচন' নামে বহুল পরিচিত।


title: খনা

text: মনে করা হয় ৮০০ থেকে ১২০০ খ্রিস্টাব্দের মধ্যে তার আবির্ভাব হয়েছিল। কিংবদন্তি অনুসারে তিনি বাস করতেন পশ্চিমবঙ্গের উত্তর চব্বিশ পরগণা জেলার বারাসাত মহকুমার দেউলিয়া গ্রামে (বর্তমান চন্দ্রকেতুগড় প্রত্নস্থল, যেটি "খনামিহিরের ঢিবি" নামে পরিচিত)। তার পিতার নাম ছিল অনাচার্য। অন্য একটি কিংবদন্তি অনুসারে, তিনি ছিলেন সিংহলরাজের কন্যা।


title: খনা

text: বিক্রমপুরের রাজা বিক্রমাদিত্যের রাজ সভার প্রখ্যাত জোতির্বিদ বরাহপুত্র মিহিরকে খনার স্বামীরূপে পাওয়া যায়। কথিত আছে বরাহ তার পুত্রের জন্ম কোষ্ঠি গণনা করে পুত্রের আয়ূ এক বছর দেখতে পেয়ে শিশু পুত্র মিহিরকে একটি পাত্রে করে সমুদ্র জলে ভাসিয়ে দেন। পাত্রটি ভাসতে ভাসতে সিংহল দ্বীপে পৌছলে সিংহলরাজ শিশুটিকে লালন পালন করেন এবং পরে কন্যা খনার সাথে বিয়ে দেন।


title: খনা

text: খনা এবং মিহির দু'জনেই জ্যোতিষশাস্ত্রে দক্ষতা অর্জন করেন। মিহির একসময় বিক্রমাদিত্যের সভাসদ হন। একদিন পিতা বরাহ এবং পুত্র মিহির আকাশের তারা গণনায় সমস্যায় পড়লে, খনা এ সমস্যার সমাধান দিয়ে রাজা বিক্রমাদিত্যের দৃষ্টি আকর্ষণ করেন। গণনা করে খনার দেওয়া পূর্বাভাস রাজ্যের কৃষকরা উপকৃত হতো বলে রাজা বিক্রমাদিত্য খনাকে "দশম রত্ন" হিসেবে আখ্যা দেন।


title: খনা

text: রাজসভায় প্রতিপত্তি হারানোর ভয়ে প্রতিহিংসায় বরাহের আদেশে মিহির খনার জিহ্বা কেটে দেন। এর কিছুকাল পরে খনার মৃত্যু হয়।


title: ড্রিমওয়ার্কস

text: ড্রিমওয়ার্কস, এলএলসি (), যা ড্রিমওয়ার্কস পিকচার্স (DreamWorks Pictures), ড্রিমওয়ার্কস এসকেজি (DreamWorks SKG), ড্রিমওয়ার্কস স্টুডিওজ (DreamWorks Studios) বা ডিডব্লিউ স্টুডিওজ, এলএলসি (DW Studios, LLC) নামেও পরিচিত। এটি একটি মার্কিন ফিল্ম স্টুডিও যারা চলচ্চিত্র তৈরি, প্রযোজনা, ও পরিবেশনা করে থাকে। সেই সাথে তাঁরা ভিডিও গেম, টেলিভিশন অনুষ্ঠানের ওপরেও কাজ করে থাকে। এটি প্রায় প্রযোজনা ও পরিবেশনা করেছে এমন ১০টিরও বেশি চলচ্চিত্র যুক্তরাষ্ট্রের বক্স অফিসে স্থান পেয়েছে এবং চলচ্চিত্রগুলো প্রত্যেকে ১০ কোটি ডলারেরও ওপর ব্যবসা করেছে। এখন পর্যন্ত এটির সবচেয়ে ব্যবসাসফল চলচ্চিত্রটি হচ্ছে "শ্রেক ২"।


title: ড্রিমওয়ার্কস

text: ড্রিমওয়ার্কসের কার্যক্রম শুরু হয় ১৯৯৪ সালে মিডিয়া মুঘল স্টিভেন স্পিলবার্গ, গ্যারি ক্যাটজেনবার্গ, এবং ডেভিড গিফেনের হাত ধরে। ড্রিমওয়ার্কস লোগোর পেছনে এসকেজি (SKG) কথাটা লাগানোর স্বার্থকতা এখানেই, যা যথাক্রমে এর তিন প্রতিষ্ঠাতার নামের শেষাংশের আদ্যাক্ষর। কিন্তু ২০০৫ সালের ডিসেম্বরে এটির প্রতিষ্ঠাতারা স্টুডিওটি ভায়াকমের কাছে বিক্রি করতে সম্মত হয়। এই বিক্রয় প্রক্রিয়া শেষ হয় ফেব্রুয়ারি ২০০৬-এ। ২০০৮ সালে ড্রিমওয়ার্কস, প্যারামাউন্ট পিকচার্সের সাথে তাদের পার্টনারশিপ ছিন্ন করার ইচ্ছা প্রকাশ করে, এবং ভারতীয় চলচ্চিত্রে বিনিয়োগের জন্য ভারতের রিলায়ান্স এডিএ গ্রুপের সাথে ১৫০ কোটি মার্কিন ডলারের চুক্তি স্বাক্ষর করে।


title: ড্রিমওয়ার্কস

text: ড্রিমওয়ার্কসের অ্যানিমেশন বিভাগ চালু হয় ২০০৪ সালে ড্রিমওয়ার্কস অ্যানিমেশন এসকেজি নামে। এটির মাধ্যমে তৈরিকৃত চলচ্চিত্রগুলো বিশ্বব্যাপী পরিবেশন করে প্যারামাউন্ট পিকচার্স, কিন্ত বিভাগটি প্যরামাউন্ট/ভায়াকম থেকে সম্পূর্ণ স্বাধীন।


title: চাপরাশিরহাট ইউনিয়ন

text: চাপরাশিরহাট বাংলাদেশের নোয়াখালী জেলার অন্তর্গত কবিরহাট উপজেলার একটি ইউনিয়ন।


title: চাপরাশিরহাট ইউনিয়ন

text: কবিরহাট উপজেলার দক্ষিণ-পূর্বাংশে চাপরাশিরহাট ইউনিয়নের অবস্থান। এ ইউনিয়নের উত্তরে ধানশালিক ইউনিয়ন, পশ্চিমে ঘোষবাগ ইউনিয়ন, দক্ষিণে কোম্পানীগঞ্জ উপজেলার চর এলাহী ইউনিয়ন এবং পূর্বে কোম্পানীগঞ্জ উপজেলার চর ফকিরা ইউনিয়ন অবস্থিত।


title: চাপরাশিরহাট ইউনিয়ন

text: নোয়াখালীর ইতিহাস লেখকদের মতে, নোয়াখালীর কোতোয়ালি থানার পূর্ব প্রান্তের কোন এক গ্রামেই সুলতান ফখরুদ্দীন মুবারক শাহ'র জন্ম হয় বলে ধারণা করা হয়।। সেই অনুসারে চাপরাশিরহাট ইউনিয়নেই এই সুলতানের জন্ম হওয়ার সম্ভাবনা সবচেয়ে বেশী। ফখরুদ্দীন প্রথম জীবনে নোয়াখালীর সমুদ্র উপকূলে লবণ শ্রমিক হিসেবে কাজ করতেন।


title: চাপরাশিরহাট ইউনিয়ন

text: চাপরাশিরহাট নোয়াখালীর ঘোষবাগ ইউনিয়নের অংশ ছিল। পাকিস্তানি শাসনামলে তত্‍কালীন সুধারাম থানা তথা নোয়াখালী সদর উপজেলার অন্তর্গত এটি ইউনিয়নের মর্যাদা পায়। ২০০৬ সালে কবিরহাট উপজেলা গঠিত হলে চাপরাশিরহাট তাতে অন্তর্ভুক্ত হয়। সম্প্রতি ইউনিয়নের দক্ষিণাংশ বিভক্ত হয়ে ধানশালিক ইউনিয়ন গঠিত হয়।


title: চাপরাশিরহাট ইউনিয়ন

text: চাপরাশিরহাট ইউনিয়ন কবিরহাট উপজেলার আওতাধীন ৫নং ইউনিয়ন পরিষদ। এ ইউনিয়নের প্রশাসনিক কার্যক্রম কবিরহাট থানার আওতাধীন। এটি জাতীয় সংসদের ২৭২নং নির্বাচনী এলাকা নোয়াখালী-৫ এর অংশ। এ ইউনিয়নের গ্রামগুলো হল:


title: নিকোলাস কেজ

text: নিকোলাস কেজ () (জন্ম: ৭ জানুয়ারি, ১৯৬৪) হচ্ছে একজন মার্কিন অভিনেতা। তিনি অভিনয়কে তাঁর পেশা হিসেবে নিতেই আগ্রহী ছিলেন, এবং অভিনয়ে তাঁর টেলিভিশন অভিষেক হয় ১৯৮১ সালে। খারাপ বা বখাটে ছেলে ধরনের বিভিন্ন চরিত্রে অভিনয় করে কেজ অনেক পুরস্কার লাভ করেছেন। এরমধ্যে আছে ১৯৮৯ সালে "লিভিং লাস ভেগাস" চলচ্চিত্রে অভিনয়ের জন্য সেরা অভিনেতা বিভাগে ইন্ডিপেন্ডেন্ট স্পিরিট পুরস্কার ও একাডেমি পুরস্কার জয়। এছাড়াও সাম্প্রতিককালে "অ্যাডাপশন." চলচ্চিত্রে অভিনয়ের জন্য তিনি সেরা অভিনেতা বিভাগে টরেন্টো ফিল্ম ক্রিটিক্‌স পুরস্কার লাভ করেছেন।


title: নিকোলাস কেজ

text: এখন পর্যন্ত কেজ ৬০টিরও বেশি চলচ্চিত্রে অভিনয় করেছেন। তাঁর উল্লেখযোগ্য চলচ্চিত্রগুলোর মধ্যে আছে "ফেইস/অফ" (১৯৯৭), "ঘোস্ট রাইডার" (২০০৭), এবং "ন্যাশনাল ট্রেজার" (২০০৪)। ব্যক্তিগত জীবনে কেজ বিয়ে করেছেন তিনবার। যথাক্রমে প্যাট্রিসিয়া আরকেট, লিসা মারি প্রেসলি, এবং অ্যালিস কিমকে। প্রথম দুজনের সাথে বিচ্ছেদ হয়ে গেলেও বর্তমানে তিনি অ্যালিস কিম কেজের সাথে বিবাহিত।


title: নিকোলাস কেজ

text: তিনি পড়াশোনা করেছেন যুক্তরাষ্ট্রের লস অ্যাঞ্জেলসের বেভারলি হিল্‌স হাই স্কুলে।


title: রোমিও অ্যান্ড জুলিয়েট

text: রোমিও অ্যান্ড জুলিয়েট () হচ্ছে প্রখ্যাত সাহিত্যিক উইলিয়াম শেকসপিয়র রচিত একটি বিয়োগান্তক নাটক, যা গড়ে উঠেছে দুজন প্রেমিক-প্রেমিকাকে কেন্দ্র করে। পরবর্তীতে তাঁদের মৃত্যু বিবাদমান দুই পরিবারকে একত্রিত করে। এটি শেকসপিয়রের জীবদ্দশায় সবচেয়ে জনপ্রিয় ও পাঠকনন্দিত নাটক। একই সাথে "হ্যামলেট", এবং "ম্যাকবেথ"ও ছিলো পাঠক নন্দিত ও সমান জনপ্রিয়।


title: দ্য রোলিং স্টোন্‌স

text: দ্য রোলিং স্টোন্‌স () হচ্ছে যুক্তরাজ্যের একটি রকসঙ্গীত ব্যান্ড। ১৯৬২ সালে এটি প্রতিষ্ঠিত হয়। এর প্রতিষ্ঠাকালীন সদস্য ছিলেন যন্ত্রবাদক ব্রায়ান জোন্স, পিয়ানিস্ট ইয়ান স্টুয়ার্ট, মাইক জ্যাগার (ভোকাল), এবং কিথ রিচার্ডস (গিটার)। পরবর্তীকালে একেবারে প্রথম থেকেই যোগ দেন বেজবাদক বিল ওয়াইম্যান, এবং ড্রামবাদক চালি ওয়াটস। ইয়ান স্টুয়ার্ট টিন আইডল হিসেবে মূল দলে অনিয়মিত হওয়ায় পরবর্তীকালে মূল দল থেকে ছিটকে পড়েন, কিন্তু ১৯৮৫ সালে তাঁর মৃত্যুর আগ পর্যন্ত তিনি ব্যান্ডে কিবোর্ডিস্ট হিসেবে কাজ করে গেছেন।


title: দ্য রোলিং স্টোন্‌স

text: ব্যন্ডের ইতিহাসের শুরুর দিকে জ্যাগার ও রিচার্ডস একত্রে গান লিখতেন। প্রথম দিকের গানগুলো ছিলো আমেরিকান ব্লুজ এবং রিদম এ্যান্ড ব্লুজ বা আরঅ্যান্ডবি কেন্দ্রিক, কিন্তু পরবর্তীকালে ১৯৬৬ সালের "আফটারম্যাথ" অ্যালবাম থেকে তাঁদের গানগুলো মূলত জ্যাগার ও রিচার্ডসই উপস্থাপন করতো। ১৯৫৯ সালে জোন্সের মৃত্যুর পর তাঁর খালি স্থান পূরণ করেন মাইক টেইলর। ১৯৭৪ সালে টেইলর এই ব্যান্ড ছেড়ে দেন এবং তাঁর স্থানে আসেন ফেইসেস ব্যান্ডের গিটারিস্ট রনি উড, এবং সেখান থেকে আজ পর্যন্ত তিনি ব্যান্ডটির সাথে আছেন। ১৯৯২ সালে ব্যান্ডটিতে আবার ভাঙ্গন আসে। ওয়াইম্যান চলে যান, এবং তাঁর স্থানে আসেন ড্যারিল জোন্স। তাঁকে অফিসায়ালি ব্যান্ডটির সদস্য হিসেবে ঘোষণা দেওয়া না হলেও ১৯৯৪ সাল থেকে তিনি ব্যান্ডটির সাথে কাজ করছেন।


title: মোশন ক্যাপচার

text: মোশন ক্যাপচার (), যা মোশন ট্র্যাকিং (motion tracking) বা মোক্যাপ (mocap) নামেও পরিচিত, চলচ্চিত্রের চিত্রধারণের একটি কৌশল বিশেষ। এই পদ্ধতিতে চিত্রধারণের সময় নড়াচড়াগুলোকে ধারণ করা হয়, এবং একই সাথে সেগুলোকে ডিজিটাল মডেলে রূপান্তর করা হয়। যুক্তরাষ্ট্রের ম্যাসাচুসেটস অঙ্গরাজ্যের লরেন্স শহরে এই পদ্ধতিটি আবিষ্কৃত হয়। বিভিন্ন ক্ষেত্রে এটির ব্যবহার বিদ্যমান। যেমন: সামরিক, বিনোদন শিল্প, খেলাধূরা, এবং চিকিৎসা যন্ত্রপাতিতে। চলচ্চিত্রে এটির ব্যবহার মূলত অ্যাকশন দৃশ্যে অভিনেতা অ্যাকশন ধারণের ক্ষেত্রে, এবং সেটিকে থ্রিডি অ্যানিমেশনে অ্যানিমেডেটভাবে উপস্থাপনার ক্ষেত্রে। যখন এই প্রক্রিয়ায় মুখমণ্ডল, আঙ্গুল, এবং অভিব্যক্তিও যোগ তখন এটিকে পারফরমেন্স ক্যাপচার নামেও অভিহিত করা হয়।


title: মন্ট্রিঅল

text: মোঁরেয়াল () বা মন্ট্রিঅল () হচ্ছে কানাডার দ্বিতীয় বৃহত্তম, কুইবেক প্রদেশের বৃহত্তম এবং উত্তর আমেরিকার নবম বৃহত্তম শহর। এটির মূল নাম ছিলো "ভিলা মারি" বা "মেরির শহর"। শহরটির বর্তমান নামটি এসেছে শহরের কেন্দ্রস্থলে অবস্থিত পর্বতচূড়া মন্ট-রয়াল থেকে। এবং এই নামটি দেওয়া হয়েছে শহরের কাছে অবস্থিত আইল্যান্ড অফ মন্ট্রিঅল থেকে।


title: মন্ট্রিঅল

text: ২০১১ সালে আদমশুমারী অনুযায়ী এই শহরে বসবাসরত মানুষের সংখ্যা ১,৬৪৯,৫১৯ জন। মন্ট্রিঅলের মহানগর এলাকার (জমির পরিমান ) জনসংখ্যা ছিলো ৩,৮২৪,২২১ এবং বর্তমানে ২০১৪ এ ধারণা করা হয় যে, কেন্দ্রীয় মহানগর এলাকায় ৪.১ মিলিয়ন লোক বাস করে।


title: মন্ট্রিঅল

text: শহরের দাপ্তরিক ভাষা ফরাসি এবং ২০০৬ সালের পরিসংখ্যান অনুসারে এখানকার বাসিন্দাদের ৫৬.৯% বাড়িতে ফরাসি ভাষা, ১৮.৬% ইংরেজি ভাষা এবং বাকীরা অন্যান্য ভাষায় কথা বলে। এছাড়া বৃহত্তর মন্ট্রিঅলে ৬৭.৯% লোক বাড়িতে ফরাসি ভাষা এবং ১৬.৫% লোক ইংরেজি ভাষায় কথা বলে। মন্ট্রিঅল কুইবেক এবং কানাডার শহরগুলোর মধ্যে অন্যতম দ্বিভাষিক শহর যেখানে ৫৬% লোক ইংরেজি এবং ফরাসি উভয় ভাষাতেই কথা বলতে পারে। মন্ট্রিঅল প্যারিসের পরে দ্বিতীয় বৃহত্তম শহর যেখানে ফরাসি প্রাথমিক ভাষা হিসেবে ব্যবহৃত হয়।


title: জেনি শিমিজু

text: জেনি শিমিজু () (জন্ম: ১৬ জুন, ১৯৬৭) একজন জাপানী-আমেরিকান অভিনেত্রী ও মডেল।


title: জেনি শিমিজু

text: ২০০৫ সালে তিনি ব্রিটিশ স্কাই টিভি চ্যানেলের "পাওয়ার লেসবিয়ান ইউকে" চ্যানেলের জন্য অভিনেত্রী রেবেকা লুজকে বিয়ে করেন। অনুষ্ঠানটি লোগো টিভিতে "পাওয়ার লেসবিয়ান" নামে প্রচারিত হয় (লস অ্যাঞ্জেলসের সবচেয়ে প্রভাবশালী নারী সমকামিতামূলক অনুষ্ঠান)। এরপর তিনি অভিনেত্রী টাইরা ব্যাংকস-এর সাথে রিয়ালিটি অনুষ্ঠান "অ্যামেরিকা'স নেক্সট টপ মডেল"-এ উপস্থিত হয়েছেলিন। ২০০৫ সালে তিনি সমকামিতামূলক ম্যাগাজিন "দ্য পিংক পেপার" কর্তৃক সবচেয়ে আবেদনময়ী সমকামী সুন্দরী নির্বাচিত হন। শিমিজু ১৯৯৬ সালে "ফক্সফায়ার" চলচ্চিত্রে অভিনয় করেন। সেখানে তাঁর সহঅভিনেত্রী ছিলেন অ্যাঞ্জেলিনা জোলি। বর্তমানে তিনি আমেরিকার ব্রাভো টিভি চ্যানেলে "মেইক মি আ সুপারমডেল" অনুষ্ঠানে বিচারক প্যানেলে একজন সদস্য।


title: জেমস ম্যাকঅ্যাভয়

text: জেমস অ্যান্ড্রু ম্যাকআভয় ( (); জন্ম: ২১শে এপ্রিল ১৯৭৯) হলেন একজন স্কটিশ অভিনেতা। তিনি কিশোর অভিনেতা হিসেবে "দ্য নিয়ার রুম" (১৯৯৫) চলচ্চিত্রের মধ্য দিয়ে বড় পর্দায় কাজ শুরু করেন এবং ২০০৩ সাল পর্যন্ত টেলিভিশনে অভিনয় করেন। পরবর্তীতে তিনি টেলিভিশন ও চলচ্চিত্র দুই মাধ্যমেই কাজ করেন। তার উল্লেখযোগ্য টেলিভিশন নাটক হল নাট্যধর্মী "স্টেট অব প্লে" এবং বিজ্ঞান কল্পকাহিনীধর্মী "চিলড্রেন অব ডান"। তিনি তাঁর অভিনীত "অ্যাটোনমেন্ট", "দ্য লাস্ট কিং অব স্কটল্যান্ড", "ওয়ান্টেড", এবং ব্রিটিশ টেলিভিশন ধারাবাহিক "শেইমলেস", এবং "আর্লি ডোরস" চলচ্চিত্রের জন্য সবচেয়ে বেশি পরিচিত। তিনি উদীয়মান তারকা হিসেবে বাফটা পুরস্কার ও একবার বাফটা স্কটল্যান্ড পুরস্কার পেয়েছেন। এছাড়াও তিনি একবার করে ইউরোপিয়ান ফিল্ম পুরস্কার ও গোল্ডেন গ্লোব পুরস্কার জয় করেছেন।


title: জেমস ম্যাকঅ্যাভয়

text: ২০১১ সাল থেকে তিনি সুপারহিরো চলচ্চিত্র "" (২০১১), "" (২০১৪), "" (২০১৬) এবং "" (২০১৮) এ প্রফেসর চার্লস জাভিয়ের চরিত্রে অভিনয় করেন। এছাড়া তিনি অপরাধধর্মী হাস্যরসাত্মক নাট্য চলচ্চিত্র "ফিলথ" (২০১৩) এ অভিনয় করে শ্রেষ্ঠ অভিনেতা বিভাগে ব্রিটিশ ইন্ডিপেন্ডেন্ট ফিল্ম পুরস্কার লাভ করেন। তিনি এম নাইট শ্যামালান পরিচালিত "স্প্লিট" চলচ্চিত্রে কেভিন নামে একজন ২৩ ধরনের ব্যক্তিত্ব সম্পন্ন চরিত্রে অভিনয় করে সমাদৃত হন।


title: জেমস ম্যাকঅ্যাভয়

text: পর্দায় অভিনয়ের পাশাপাশি তিনি ওয়েস্ট এন্ডের কয়েকটি মঞ্চনাটকে অভিনয় করেছেন এবং শ্রেষ্ঠ অভিনেতা বিভাগে তিনটি লরন্স অলিভিয়ে পুরস্কারের মনোনয়ন লাভ করেন। তিনি "নোমিও অ্যান্ড জুলিয়েট", "শার্লক নোমস" এবং "আর্থার ক্রিসমাস" অ্যানিমেটেড চলচ্চিত্রে কণ্ঠও প্রদান করেছেন। ব্যক্তিগত জীবনে তিনি অভিনেত্রী অ্যান-মারি ডাফ-এর স্বামী।


title: গ্যারি সিনিস

text: গ্যারি অ্যালান সিনিস () (জন্ম: ১৭ মার্চ, ১৯৫৫) একজন মার্কিন অভিনেতা ও চলচ্চিত্র পরিচালক। তিনি একবার করে এমি পুরস্কার ও গোল্ডেন গ্লোব পুরস্কার জয় করেছেন। সেই সাথে তিনি একবার করে পাম ডি’ওর ও একাডেমি পুরস্কারের জন্যও মনোনীত হয়েছেন। ১৯৯২ সালে সিনিস "অফ মাইস অ্যান্ড মেন" (১৯৯২) চলচ্চিত্রটি পরিচালনা ও অভিনয় করেন। "ফরেস্ট গাম্প" চলচ্চিত্রে লেফটেন্যান্ট ড্যান টেইলর চরিত্রে অভিনয়ের জন্য তিনি ১৯৯৪ সালে সেরা পার্শ্ব অভিনেতা বিভাগে একাডেমি পুরস্কারের জন্য মনোনীত হয়েছিলেন। টেলিচলচ্চিত্র "ট্রুম্যান"-এ অভিনয়ের জন্য তিনি একবার গোল্ডেন গ্লোব পুরস্কারও জয় করেছিলেন। "র‌্যানসম" (১৯৯৬) চলচ্চিত্রে তিনি একজন দুর্নীতিগ্রস্থ পুলিশ কর্মকর্তা রন হাওয়ার্ড চরিত্রে অভিনয় করে তিনি বিশেষ খ্যাতি অর্জন করেছিলেন। এছাড়া তিনি টিভি চলচ্চিত্র "জর্জ ওয়ালেস"-এও অভিনয় করেছিলেন, যেখানে তাঁর চরিত্রটি ছিলো আলাবামার সাবেক গভর্নর জর্জ ওয়ালেস-এর।


title: অঁদ্রে জিদ

text: অঁদ্রে পোল গিইয়োম জিদ (, ) (২২ নভেম্বর, ১৮৬৯ – ১৯ ফেব্রুয়ারি, ১৯৫১) ছিলেন একজন ফরাসি সাহিত্যিক। ১৯৪৭ সালে তিনি সাহিত্যে নোবেল পুরস্কার লাভ করেন। লেখক জীবনের শুরুতে জিদ্ প্রতীকবাদী আন্দোলনের সঙ্গে যুক্ত ছিলেন। দুই বিশ্বযুদ্ধের মধ্যবর্তী সময়ে তিনি সাম্রাজ্যবাদবিরোধী মতবাদের প্রবক্তা হয়ে ওঠেন।


title: অঁদ্রে জিদ

text: জিদ্ তাঁর কথাসাহিত্য ও আত্মজীবনীমূলক রচনাগুলির জন্য সুপ্রসিদ্ধ। তিনি তাঁর মুক্তচিন্তা ও সংকীর্ণ সামাজিক নৈতিকতার পক্ষপাতী তাঁর দুটি বিপরীতমুখী চরিত্রকে জনসমক্ষে তুলে ধরেন। জিদের রচনার মধ্যে দেখা যায় স্বাধীনতার অন্তর্তদন্ত এবং নৈতিকতা ও শুদ্ধতাবাদীদের ক্ষমতায়ণ। এভাবেই তিনি এগিয়ে গেছেন তাঁর বৌদ্ধিক সততা লাভের উদ্দেশ্যে। তাঁর আত্ম-উন্মোচনকারী রচনাগুলি তাঁর আত্মানুসন্ধান, নিজের যৌন প্রকৃতির স্বরূপ অনুসন্ধান করে কারো মূল্যবোধকে আঘাত না করেই। তাঁর রাজনৈতিক ক্রিয়াকলাপও একই প্রকৃতির। কারণ, ১৯৯৩ সালে সোভিয়েত রাশিয়া ভ্রমণের পর তিনি কমিউনিজমকে অস্বীকার করেছিলেন।


title: ইয়াসুনারি কাওয়াবাতা

text: ইয়াসুনারি কাওয়াবাতা (জাপানি: 川端 康成) (১৪ জুন, ১৮৯৯ – ১৬ এপ্রিল, ১৯৭২) ছিলেন একজন জাপানি ছোটোগল্পকার ও ঔপন্যাসিক। তাঁর সরল, কাব্যময় ও সূক্ষ্মবর্ণযুক্ত গদ্যের জন্য ১৯৬৪ সালে তাঁকে সাহিত্যে নোবেল পুরস্কারে ভূষিত করা হয়। তিনিই প্রথম জাপানি যিনি নোবেল পুরস্কারে ভূষিত হন। তাঁর রচনা আন্তর্জাতিক খ্যাতিসম্পন্ন এবং অদ্যাবধি জনপ্রিয়। রবীন্দ্রনাথ ঠাকুর ছিলেন কাওয়াবাতার অন্যতম সাহিত্যিক অণুপ্রেরণা।


title: কুভেম্পু

text: কুপ্পালি ভেঙ্কটাপ্পাগৌড়া পুট্টাপ্পা (কন্নড়: ಕುಪ್ಪಳ್ಳಿ ವೆಂಕಟಪ್ಪಗೌಡ ಪುಟ್ಟಪ್ಪ) (২৯ ডিসেম্বর, ১৯০৪ – ১১ নভেম্বর, ১৯৯৪) ছিলেন একজন কন্নড় কবি ও লেখক। তাঁকে বিংশ শতাব্দীর কন্নড় সাহিত্যের অন্যতম শ্রেষ্ঠ কবি মনে করা হয়। তিনি কন্নড় ভাষায় সাহিত্য রচনার জন্য জ্ঞানপীঠ পুরস্কার প্রাপ্ত প্রথম সাত সাহিত্যিকের মধ্যে অন্যতম। পুট্টাপ্পা কুভেম্পু ছদ্মনামে সাহিত্য রচনা করতেন। তিনি দ্বিতীয় কন্নড় কবি যাঁকে "রাষ্ট্রকবি" সম্মানে ভূষিত করা হয় (এম গোবিন্দ পাইয়ের পর)। তাঁর "শ্রী রামায়ণ দর্শনম" গ্রন্থটি আধুনিক কন্নড়ে ভারতীয় মহাকাব্য রামায়ণের একটি বিশিষ্ট অনুবাদ। তাঁর কিছু শব্দবন্ধ কন্নড় ভাষায় প্রবাদপ্রতিম। ভারত সরকার তাঁকে পদ্মভূষণ ও পদ্মবিভূষণ সম্মানে ভূষিত করেন।


title: গ্যাব্রিয়েলা মিস্ত্রাল

text: গ্যাব্রিয়েলা মিস্ত্রাল (৭ এপ্রিল, ১৮৮৯ – ১০ জানুয়ারি, ১৯৫৭) লুসিলা দে মারিয়া দেল পেরপেতুও সোকোরো গোদোয় আলকায়াগা-র ছদ্মনাম। তিনি ছিলেন এক কবি, কূটনীতিবিদ, শিক্ষাবিদ ও নারীবাদী। ১৯৪৫ সালে প্রথম লাতিন আমেরিকান হিসেবে তিনি সাহিত্যে নোবেল পুরস্কার অর্জন করেন। তাঁর কবিতার কেন্দ্রীয় বিষয়বস্তু প্রকৃতি, বিশ্বাসঘাতকতা, প্রেম, মাতৃস্নেহ, দুঃখ ও তার থেকে নিষ্কৃতি, ভ্রমণ ও দেশীয় আমেরিকান ও ইউরোপীয় প্রভাবের মিশ্রণযুক্ত লাতিন আমেরিকান পরিচিতি। উল্লেখ্য গ্যাব্রিয়েলা নিজে ছিলেন বাস্ক ও আমেরিন্ডিয়ান বংশোদ্ভূত। দক্ষিণ আমেরিকার কবিতায় আধুনিকতার সূচনা যাদের হাতে, তাঁদের অন্যতম তিনি। ১৯১৪ সালে "Sonetos de la Muerte" বা "মৃত্যুর সনেট" বই প্রকাশের সংগে সংগে খ্যাতিলাভ করেন। কৈশোরে পাবলো নেরুদা অনুপ্রেরণা পেয়েছিলেন এই নারীর কবিতা থেকে।


title: পাবলো নেরুদা

text: "পাবলো নেরুদা" (১২ জুলাই, ১৯০৪ – ২৩ সেপ্টেম্বর, ১৯৭৩) ছিলেন চিলিয়ান কবি ও রাজনীতিবিদ। তাঁর প্রকৃত নাম ছিল নেফতালি রিকার্দো রেয়েস বাসোয়ালতো। পাবলো নেরুদা প্রথমে তাঁর ছদ্মনাম হলেও পরে নামটি আইনি বৈধতা পায়। কৈশোরে তিনি এই ছদ্মনামটি গ্রহণ করেন। ছদ্মনাম গ্রহণের পশ্চাতে দুটি কারণ ছিল। প্রথমত, ছদ্মনাম গ্রহণ ছিল সে যুগের জনপ্রিয় রীতি; দ্বিতীয়ত, এই নামের আড়ালে তিনি তাঁর কবিতাগুলি নিজের পিতার কাছ থেকে লুকিয়ে রাখতেন। তাঁর পিতা ছিলেন কঠোর মনোভাবাপন্ন ব্যক্তি। তিনি চাইতেন তাঁর পুত্র কোনো "ব্যবহারিক" পেশা গ্রহণ করুক। নেরুদা নামটির উৎস চেক লেখক জান নেরুদা এবং পাবলো নামটির সম্ভাব্য উৎস হলেন পল ভারলেইন। পাবলো নেরুদাকে বিংশ শতাব্দীর অন্যতম শ্রেষ্ঠ ও প্রভাবশালী লেখক মনে করা হয়। তাঁর রচনা অনূদিত হয়েছে একাধিক ভাষায়।


title: পাবলো নেরুদা

text: নেরুদার সাহিত্যকর্মে বিভিন্ন প্রকাশ শৈলী ও ধারার সমাবেশ ঘটেছে। একদিকে তিনি যেমন লিখেছেন "টোয়েন্টি পোয়েমস অফ লাভ অ্যান্ড আ সং অফ ডেসপায়ার"-এর মতো কামোদ্দীপনামূলক কবিতা সংকলন, তেমনই রচনা করেছেন পরাবাস্তববাদী কবিতা, ঐতিহাসিক মহাকাব্য, এমনকি প্রকাশ্য রাজনৈতিক ইস্তাহারও। ১৯৭১ সালে নেরুদাকে সাহিত্যে নোবেল পুরস্কারে ভূষিত করা হয়। তাঁর রাজনৈতিক কর্মকাণ্ডের জন্য তাঁকে এই পুরস্কার প্রদান নিয়ে বিতর্কের সৃষ্টি হয়। কলম্বিয়ান ঔপন্যাসিক গাব্রিয়েল গার্সিয়া মার্কেস একদা নেরুদাকে "বিংশ শতাব্দীর সকল ভাষার শ্রেষ্ঠ কবি" বলে বর্ণনা করেন।


title: পাবলো নেরুদা

text: ১৯৪৫ সালের ১৫ জুলাই, ব্রাজিলের সাও পাওলোর পাকিম্বু স্টেডিয়ামে কমিউনিস্ট বিপ্লবী নেতা লুইস কার্লোস প্রেস্টেসের সম্মানে ১০০,০০০ লোকের সামনে ভাষণ দেন নেরুদা। নোবেল পুরস্কার গ্রহণ করার পর চিলিতে ফিরলে সালভাদর আলেন্দে এস্ত্যাদিও ন্যাশোনালে ৭০,০০০ লোকের সামনে ভাষণ দেওয়ার জন্য আমন্ত্রণ জানান।


title: পাবলো নেরুদা

text: জীবদ্দশায় নেরুদা একাধিক কূটনৈতিক পদে বৃত হয়েছিলেন। একসময় তিনি চিলিয়ান কমিউনিস্ট পার্টির সেনেটর হিসেবেও কার্যভার সামলেছেন। কনজারভেটিভ চিলিয়ান রাষ্ট্রপতি গঞ্জালেস ভিদেলা চিলি থেকে কমিউনিজমকে উচ্ছেদ করার পর নেরুদার বিরুদ্ধে গ্রেফতারি পরোয়ানা জারি করলে তাঁর বন্ধুরা তাঁকে চিলির বন্দর ভালপারাইসোর একটি বাড়ির বেসমেন্টে কয়েক মাসের জন্য লুকিয়ে রাখেন। পরে গ্রেফতারি এড়িয়ে মাইহু হ্রদের পার্বত্য গিরিপথ ধরে তিনি পালিয়ে যান আর্জেন্টিনায়। কয়েক বছর পরে নেরুদা সমাজতন্ত্রী রাষ্ট্রপতি সালভাদর আলেন্দের এক ঘনিষ্ঠ সহকারীতে পরিণত হন।


title: পাবলো নেরুদা

text: চিলিতে অগাস্তো পিনোচেটের নেতৃত্বাধীন সামরিক অভ্যুত্থানের সময়েই ক্যান্সারে আক্রান্ত হয়ে হাসপাতালে ভর্তি হন নেরুদা। তিন দিন পরেই হৃদরোগে আক্রান্ত হয়ে মৃত্যু হয় তাঁর। জীবন্ত কিংবদন্তি নেরুদার মৃত্যুতে স্বাভাবিকভাবেই সারা বিশ্বে ব্যাপক আলোড়ন সৃষ্টি হয়। পিনোচেট নেরুদার অন্ত্যেষ্টিক্রিয়াকে জনসমক্ষে অনুষ্ঠিত করার অনুমতি দেননি। যদিও হাজারে হাজারে শোকাহত চিলিয়ান সেদিন কার্ফ্যু ভেঙে পথে ভিড় জমান। পাবলো নেরুদার অন্ত্যেষ্টি পরিণত হয় চিলির সামরিক একনায়কতন্ত্রের বিরুদ্ধে প্রথম গণপ্রতিবাদে।


title: পাবলো নেরুদা

text: "ইংরেজি"


title: পাবলো নেরুদা

text: "Recent English translations of Neruda's late and posthumous work"


title: পাবলো নেরুদা

text: "স্প্যানিশ"


title: অক্তাবিও পাজ

text:
ওক্তাবিও পাজ লোজানো (৩১ মার্চ, ১৯১৪ – ১৯ এপ্রিল, ১৯৯৮) ছিলেন একজন মেক্সিকান কবি, লেখক, ও কূটনীতিবিদ। তার অসামান্য কাজের জন্য তিনি ১৯৮১ সালে মিগুয়েল ডি সার্ভেন্তেস পুরস্কার, ১৯৮২ সালে নিওয়েসড্যাট ইন্টারন্যাশনাল প্রাইজ ফর লিটারেচার ও ১৯৯০ সালে সাহিত্যে নোবেল পুরস্কার লাভ করেন। বিংশ শতাব্দীর লাতিন আমেরিকান সাহিত্যের তিনি অন্যতম পুরোধা।
পাজের জন্ম হয় ওক্তাবিও পাজ সলোরজানো ও জোসেফিনা লোজানো দম্পতির ঘরে। তার বাবা তৎকালীন ডায়াজ শাসনতন্ত্রের বিরোধী বিপ্লবের সক্রিয় সমর্থক ছিলেন। মিক্সিকোয়াক নামক গ্রামে মা জোসেফিনা, খালা এমেলিয়া পাজ ও দাদা ইরিনিও পাজের তত্ত্বাবধানে ওক্তাবিও পাজ বেড়ে ওঠেন। তার দাদা ছিলেন একজন স্বাধীনচেৎা বুদ্ধিজীবী, ঔপন্যাসিক ও প্রকাশক। তার আরেকটি উল্লেখযোগ্য পরিচয় হল তিনি এককালে প্রেসিডেন্ট পোরফিরিও ডায়াজের সমর্থক ছিলেন। পাজের পরিবার মেক্সিকান বিপ্লবের নেতা এমিলিয়ানো জাপাতার প্রকাশ্য সমর্থক ছিলেন। জাপাতা নিহত হওয়ার পর পাজের পরিবার যুক্তরাষ্ট্রে নির্বাসনে যেতে বাধ্য হয়।
ওক্তাবিও পাজ কলিগিও উইলিয়ামস নামক একটি বেসরকারী স্কুলে পড়াশোনা করেন। পাজ অল্প বয়সেই তার পিতামহের মেক্সিকান ও ইউরোপীয় সাহিত্য সমৃদ্ধ লাইব্রেরির মাধ্যমে সাহিত্য জগতের সাথে পরিচিতি লাভ করেন ।


title: অক্তাবিও পাজ

text: ১৯২০-এর দশকে পাজ ইউরোপীয়ান কবি জেরারদো ডিয়োগো, রোয়ান রেমন জিমেনেজ এবং এন্তোনিও মাচোদা প্রমুখের কবিতার সাথে পরিচিত লাভ করেন। পাজের প্রারম্ভিক সাহিত্যে স্প্যানিশ লেখক আন্তোনিও মাচোদার প্রভাব গভীরভাবে পরিলক্ষিত হয় । ১৯৩১ খ্রিস্টাব্দে ডি এইচ লরেন্স অণুপ্রাণিত কিশোর পাজ ক্যাবেরেল্লা সহ তার প্রথম জীবনের কিছু কবিতা প্রকাশ করেন। দুই বছর পরে, ১৯ বছর বয়সে পাজ তার কবিতা সংগ্রহ লুনা সিল্ভেস্টার (বুনো চাঁদ) প্রকাশ করেন। ১৯৩৯ খ্রিস্টাব্দের পাজ নিজেকে প্রধানত কবি হিসেবে পরিচয় দিতে শুরু করেন।


title: অক্তাবিও পাজ

text: ১৯৩৫ খ্রিস্টাব্দে পাজ তার আইন শিক্ষা ছেড়ে দেন। তিনি মেক্সিকোর অন্যতম প্রদেশ ইউকাতানের রাজধানী মেরিদায় চলে যান এবং সেখানে দরিদ্র কৃষক ও শ্রমিকদের ছেলে মেয়েদের শিক্ষকতার কাজে আত্মনিয়োগ করেন । সেসময় ই তিনি তার দীর্ঘ কবিতাগুলো, যেমন বিটুইন দি স্টোন এন্ড দি ফ্লাওয়ার লিখতে শুরু করেন। বিটুইন দি স্টোন এন্ড দি ফ্লাওয়ার কবিতায় তিনি এক লোভী জোতদারের কবলে নিষ্পেষিত এক কৃষকের চিত্রকল্প এঁকেছেন শব্দে । তার এ সময়ের কবিতাগুলো টি এস এলিয়ট দ্বারা প্রভাবিত।


title: অক্তাবিও পাজ

text: ১৯৩৭ খ্রিস্টাব্দে মেক্সিকোতে যখন গৃহযুদ্ধ চলছিল, তখন পাজ স্পেনে অণুষ্ঠেয় দ্বিতীয় সংস্কৃতি রক্ষা আন্তর্জাতিক লেখক সম্মেলনে আমন্ত্রণ পান। সেই সম্মেলনে পাজ রিপাবলিকানদের সাথে সংহতি প্রকাশ করেন এবং ফ্যাসীবাদের বিরোধিতা করেন। স্পেন থেকে মেক্সিকোতে ফেরার পর ১৯৩৮ সালে পাজ টলার ("প্রশিক্ষণশালা") নামে একটি সাহিত্য সাময়িকী প্রকাশ করেন। ১৯৪১ সাল পর্যন্ত তিনি এই সাময়িকীতে লিখেছিলেন। ১৯৩৮ সালেই পাজ, এলোনা গ্যারো নাম্নী এক তরুণীর সঙ্গে পরিচিত হোন এবং সে বছরই তারা বিয়ে করেন। বর্তমানে এলিনা গ্যারো মেক্সিকোর প্রথমসারির একজন লেখিকা। হেলেনা নামে তাদের একটি কন্যা সন্তান ছিল। পরবর্তিতে, ১৯৫৯ সালে তাদের মধ্যে বিবাহ বিচ্ছেদ ঘটে।


title: অক্তাবিও পাজ

text: ১৯৪৩ খ্রিস্টাব্দে পাজ গাগেনহেইম নামক একটি ফেলোশিপ পান এবং যুক্তরাষ্ট্রের ইউনিভার্সিটি অফ ক্যালিফোর্নিয়ার বার্কলে তে পড়াশোনা শুরু করেন। দুই বছর পর তিনি মেক্সিকোর কূটনৈতিক সংস্থায় চাকুরি গ্রহণ করেন এবং কিছুদিনের জন্য নিউইউর্কে কর্মরত থাকেন। ১৯৪৫ খ্রিস্টাব্দে পাজ ফ্রান্সে বদলি হোন। সেখানেই তিনি রচনা করেন মেক্সিকান আত্মপরিচয় ও চিন্তা নিয়ে এল ল্যাবিরিন্তো দে লা সোলেদাদ (একাকীত্বের গোলকধাঁধা)নামক অনুসন্ধানমূলক নয়টি বৈপ্লবিক প্রবন্ধ। ১৯৫২ খ্রিস্টাব্দে পাজ প্রথম বারের মত ভারত ভ্রমণে আসেন। একই বছর তিনি দাপ্তরিক কাজে টোকিওতে এবং পরে জেনেভায় গমন করেন। ১৯৫৪ খ্রিস্টাব্দে তিনি মেক্সিকো সিটিতে ফিরে আসেন। মেক্সিকো সিটিতেই ১৯৫৭ খ্রিস্টাব্দে তিনি তার মহান কবিতা পিয়েরদা দি সল (সূর্যপাথর) রচনা করেন। একই বছর বের হয় তার কবিতা সংকলন লিবারতাদ বাজো প্যালাব্রা(মুক্তির শপথ)। ১৯৫৯ সালে দাপ্তরিক কাজে আবার প্যারিসে যান। ১৯৬২ সালে মেক্সিকোর রাষ্ট্রদূত হিসেবে আবার ভারতে আসেন।


title: অক্তাবিও পাজ

text: ভারতে থাকাকালীন সময়ে পাজ বেশ কিছু গুরুত্বপূর্ণ কাজ সমাধা করেন। এর মধ্যে এল মনো গ্রামাতিকো (বাঁদর ব্যাকরণবিদ) এবং লাদেরা এস্তে (পূর্বের ঢাল) অন্যতম। ভারতে থাকাকালে পাজ সেখানকার ক্ষুধার্ত প্রজন্ম নামক লেখকগোষ্ঠীর সাথে পরিচিত হোন এবং তাদের উপর প্রভূত প্রভাব বিস্তার করেন।


title: অক্তাবিও পাজ

text: ১৯৬৩ খ্রিস্টাব্দে তার ফরাসী বান্ধবী বোনার সাথে তার বিচ্ছেদ ঘটে। একই বছর মেরী হোসে ত্রামিনি নাম্নী আরেক ফরাসী রমনীর সাথে বিবাহ বন্ধনে আবদ্ধ হোন। জীবনের বাকী সময়টুকু পাজ মেরীর সাথেই কাটিয়েছেন। ১৯৬৮ খ্রিস্টাব্দে ত্লাতেলোকো এর প্লাজা দি লাস ত্রেস কালতুরাস নামক চত্ত্বরে সরকারী আদেশে প্রতিবাদী ছাত্রজনতা হত্যার ঘটনার প্রতিবাদে পাজ কূটনীতিবিদের চাকরি থেকে ইস্তফা দেন । এরপর কিছুদিনের জন্য প্যারিসে চলে যান এবং পরের বছরই মেক্সিকো ফিরে আসেন। এ সময় পাজ কিছু স্বাধীনচেৎা মেক্সিকান লাতিন আমেরিকান লেখককে সাথে নিয়ে প্লুরাল(১৯৭০-১৯৭৫) নামক ম্যাগাজিন পত্রিকা বের করেন। ১৯৭০ খ্রিস্টাব্দ থেকে ১৯৭৪ খ্রিস্টাব্দ পর্যন্ত পাজ হার্ভার্ড বিশ্ববিদ্যালয়ে চার্লস এলিয়ট নর্টন অধ্যাপক হিসেবে অধ্যাপনা করেন। হার্ভার্ড বিশ্ববিদ্যলয়ে সে সময়ে দেয়া লেকচার থেকেই জন্ম নেয় তার আরেকটি কীর্তি লস ইহোস দেল লিমো (কর্দমার শিশু)। ১৯৭৫ খ্রিস্টাব্দে মেক্সিকান সরকার বন্ধ করে দেয়। সেবছরই পাজ, বুলেতা নামক আরেকটি প্রকাশনা বের করেন। বুলেতা এর ভাবাদর্শ প্লুরাল এর অনুগামী থেকে যায়। মৃত্যুর আগ পর্যন্ত পাজ এই প্রকাশনার সম্পাদকের দায়িত্ব পালন করেন। সাহিত্যে ব্যক্তিস্বাধীনতার আবেদন উপজীব্য হবার কারণে ১৯৭৭ খ্রিস্টাব্দে পাজ সাহিত্যে জেরুজালেম পুরস্কার লাভ করেন। ১৯৮০ খ্রিস্টাব্দে পাজ হার্ভার্ড বিশ্ববিদ্যালয় থেকে সম্মানসূচক ডক্টরেট ডিগ্রি লাভ করেন। ১৯৮২ খ্রিস্টাব্দে তিনি নিউতস্তাদত পুরস্কার পান। ১৯৯০ খ্রিস্টাব্দে ১৯৫৭ থেকে ১৯৮৭ খ্রিস্টাব্দ পর্যন্ত লিখিত কবিতাগুলোর একটি সংকলন বের হয়। ১৯৯০ সালেই পাজ নোবেল পুরস্কারে ভূষিত হন ।


title: অক্তাবিও পাজ

text: ভারতে থাকাকালীন অবস্থায় ক্ষুধার্ত আন্দোলনের কবিগোষ্ঠীদের ৩৫ মাসের দীর্ঘ বিচার চলাকালীন সময়ে প্রভূত সাহায্য করেন।


title: অক্তাবিও পাজ

text: পাজ ১৯৯৮ খ্রিস্টাব্দে ক্যান্সারে আক্রান্ত হয়ে মারা যান।


title: অক্তাবিও পাজ

text:
ওক্তাবিও পাজ ছিলেন বহুপ্রজ লেখক ও কবি। তার সৃষ্টিকর্মগুলোর অধিকাংশই পৃথিবীর অনেক ভাষায় অনূদিত হয়েছে। উদাহরণস্বরূপ, তার কবিতা ইংরেজী ভাষায় অনুবাদ করেছেন স্যামুয়েল ব্যাকেট, চার্লস টমলিসন, এলিজাবেথ বিশপ, মুরিএল রুকেসার এবং মার্ক স্ট্র্যান্ড।
দিককার কবিতা মার্ক্সবাদ, পরাবাস্তবতা ও অস্বিত্ববাদী দর্শন দিয়ে প্রভাবিত ছিল। কিছুকিছু ধর্ম, যেমন হিন্দু ধর্ম ও বৌদ্ধ ধর্মের দর্শনও তার প্রথম দিককার কবিতায় প্রভাব বিস্তার করেছিল। তার লেখা "সূর্যপাথর" কবিতাটিকে পরাবাস্তবতাবাদী কবিতার একটি উল্ল্যেখযোগ্য উদাহরণ হিসেবে তার নোবেল পুরস্কার প্রাপ্তির অনুষ্ঠানে প্রশংসিত হয়। তার পরবর্তী সময়ের কবিতার প্রধান উপজীব্য ছিল ভালবাসা ও কাম, সময়ের প্রকৃতি ও বৌদ্ধিক দর্শন। আধুনিক চিত্রকলার প্রতি পাজের অণুরাগ ছিল, যা নিয়ে তার কিছু কবিতা দেখা যায়। তিনি তার বেশকিছু কবিতা বালথুস, জ়োয়ান মাইরো, মার্সেল ডাচহ্যাম্প, এন্টোনি টাপিএস, রবার্ট রাশ্চেনবার্গ এবং রবার্টো মারিও প্রমুখের সৃষ্টিকর্মের প্রতি উৎসর্গ করেন।


title: অক্তাবিও পাজ

text: একজন প্রবন্ধকার হিসেবে পাজ মেক্সিক্যান রাজনীতি ও অর্থনীতি, আজটেক শিল্প, নৃতত্ত্ববিদ্যা ও যৌনতা বিষয়ে বিভিন্ন প্রবন্ধ লিখেছেন। তার সুদীর্ঘ প্রবন্ধসংগ্রহ "একাকীত্বের গোলকধাঁধা" তে তিনি তার দেশের জনগনের মনের গভীরে অনুসন্ধান চালিয়েছেন এবং সেই সব মনকে একাকীত্বের মুখোশের পেছনে হারিয়া যাওয়া মন বলে বর্ণনা করেছেন। ঐতিহাসিক বাস্তবতায় হয় মেক্সিকানদের আত্মপরিচয় প্রাক কলম্বিয়ান ও স্প্যানিশ সংস্কৃতির মাঝামাঝি জায়গায় হারিয়ে গেছে, না হয় সেটা ক্ষয়িষ্ণু। "একাকীত্বের গোলকধাঁধা", মেক্সিকান সংস্কৃতি অণুধাবনের প্রধান উৎস, যা আরো কিছু মেক্সিকান লেখক যেমন কার্লোস ফুয়েন্তেসকে প্রভাবিত করেছে। ইলান স্ট্যাভান্স এর মতে পাজ হলেন - " একজন আত্মপ্রতিমূর্তির জরিপকারী, একজন দান্তের ভার্জিল, একজন রেঁনেসা-পুরুষ "।


title: অক্তাবিও পাজ

text: ১৯৫৬ খ্রিস্টাব্দে পাজ "লা ইহা দে রাপ্পাচিনো" নামক একটি নাটক লিখেন। নাটকটির আংগিক গড়ে উঠেছে অধ্যাপক রাপ্পাচিনোর মনোরম বাগানের প্রতি একজন ইতালীয় ছাত্রের ঘোরাঘুরিকে কেন্দ্র করে, যেখানে ছাত্রটি গোপনে আধ্যাপকের অসাধারণ সুন্দরী কন্যা বিট্রেস এর প্রতি গোপনে লক্ষ রাখতো। একসময় ছাত্রটি বাগানের সৌন্দর্যের বিষাক্ত প্রকৃতি জেনে আতঙ্কিত হয়ে পড়ে।


title: অক্তাবিও পাজ

text: তার অন্যান্য সৃষ্টিকর্মগুলো হলো - "এগুলিয়া ও সোল" (১৯৫১), "লা এস্তাসিয়োন বিওলেন্তা" (১৯৫৬), "পিয়েদ্রা দে সল"(১৯৫৭)। ইংরেজী ভাষায় অনূদিত তার কবিতা সংকলনগুলো হলো "আর্লি পোয়েমস (১৯৩৫-১৯৫৫)" (১৯৭৪)এবং "কালক্টেড পোয়েমস (১৯৫৭-১৯৮৭)" (১৯৮৭)।


title: অক্তাবিও পাজ

text:
স্প্যানিশ গৃহযুদ্ধের সময় পাজ রিপাবলিকানদের সাথে তার সংহতি প্রকাশ করেন, কিন্তু রিপাবলিকান কর্তৃক তার এক সহযোদ্ধার খুনের ঘটনা জানার পরে রিপাবলিকানদের প্রতি তার ক্রমশ মোহভঙ্গ হয়। ১৯৫০ দশকের শুরুর দিকে ডেভিড রোসেট, আর্দ্রে ব্রীটন এবং আলবেয়ার কামু প্রমুখের চিন্তা দ্বারা প্রভাবিত হয়ে সামগ্রিক রাষ্ট্রব্যবস্থার প্রতি, বিশেষ করে জোসেফ স্তালিনের বিরুদ্ধে তার সমালোচনামুখর দৃষ্টিভঙ্গি প্রকাশিত হতে থাকে।
"প্লুরাল" ও "বুলেতা" ম্যাগাজিনে সাম্যবাদী ও সমাজতান্ত্রিক রাষ্ট্রব্যবস্থায় মানবাধিকার লঙ্ঘনের চিত্র তুলে ধরেন। এর ফলে লাতিন আমেরিকার বামপন্থী রাজনৈতিক অংশের কাছে শত্রু বলে গণ্য হন। পাজ কমিউনিস্ট মতবাদ পরিত্যাগ করার পরে বহু মেক্সিকান বুদ্ধিজীবী তার সাথে তীব্র ও প্রকাশ্য শত্রুতা শুরু করেন। তবে, পাজ সবসময়ই নিজেকে বামপন্থী চেতনার ধারক বলেই মনে করতেন। তিনি ছিলেন গণতান্ত্রিক বামপন্থী ভাবধারক, গোড়া মতবাদধারী ও আধিপত্যবাদী ভাবধারার বাম নন।
তার "দি বো এন্ড লায়ার" কবিতায় কবিতা ও সমাজের তথা রাজনীতির যৌথবাস ফুটে উঠেছে এভাবেই -


title: অক্তাবিও পাজ

text: "কবিতা ছাড়া কোন সমাজ থাকতে পারে না। কিন্তু সমাজকে কবিতা হিসেবে বোঝা যাবে না। সমাজ কাব্যিক নয়। কখনো কখনো "সমাজ" ও "কবিতা" এ দুটো পদ এক অপরকে ভেঙে দেয়ার চেষ্টা করে। কিন্তু তারা পারে না। "


title: অক্তাবিও পাজ

text:
১৯৯০ খ্রিস্টাব্দে বার্লিন দেয়ালের পতনের পর পাজ ও তার "বুলেতা" ম্যাগাজিনের সহকর্মীরা কমিউনিজমের পতনের উপর আলোচনার জন্য পৃথিবীর বিভিন্ন দেশের বুদ্ধিজীবী ও লেখকদেরকে মেক্সিকো সিটিতে আমন্ত্রণ জানান। সেই সম্মেলন ২৭ আগষ্ট থেকে ২ সেপ্টেমর পর্যন্ত মেক্সিকোর টেলিভিশনে সম্প্রচার করা হয়।
ইংরেজি


title: অক্তাবিও পাজ

text: স্প্যানিশ


title: শন কনারি

text:
স্যার থমাস শন কনারি () (জন্ম: ২৫ আগস্ট, ১৯৩০) যিনি শন কনারি নামেই সমধিক পরিচিত, একজন একাডেমি পুরস্কার, গোল্ডেন গ্লোব, বাফটা পুরস্কার বিজয়ী স্কটল্যান্ডীয় অভিনেতা ও চলচ্চিত্র প্রযোজক।
তিনি সবচেয়ে বেশি পরিচিত লাভ করেছেন ইয়ান ফ্লেমিংয়ের সৃষ্ট জেমস বন্ডের নাম ভূমিকায় বন্ড চলচ্চিত্রগুলোতে অভিনয়ের জন্য। ১৯৬২ থেকে ১৯৮৩ সাল পর্যন্ত তিনি মোট ৭টি বন্ড ছবিতে অভিনয় করেছেন। ১৯৮৮ সালে তিনি "দ্য আনটাচেবল" চলচ্চিত্রে অভিনয়ের জন্য সেরা পার্শ্ব অভিনেতা বিভাগে একাডেমি পুরস্কার লাভ করেন। এছাড়াও "মেরিন", "ইন্ডিয়ানা জোন্স অ্যান্ড দ্য লাস্ট ক্রুসেড", "দ্য হান্ট ফর রেড অক্টোবর", "ড্রাগনহার্ট", "দ্য রক" প্রভৃতি উল্লেখযোগ্য চলচ্চিত্রে অভিনয় করেছেন।


title: শন কনারি

text: গুপ্তচর হিসেবে জেমস বণ্ডের নাম ভূমিকায় অভিনয়ের মাধ্যমে সকলের নজরে আসেন শন কনারি। বণ্ড চলচ্চিত্রের প্রথম পাঁচটি ছবির মূল চরিত্রে অভিনয় করেন। ছবিগুলো হলো - "ড. নো" (১৯৬২), "ফ্রম রাশিয়া উইদ লাভ" (১৯৬৩), "গোল্ডফিঙ্গার" (১৯৬৪), "থাণ্ডারবল" (১৯৬৫) এবং "ইউ অনলি লাইভ টুয়াইস" (১৯৬৭)। তারপর পুণরায় তিনি "ডায়মণ্ডস আর ফরএভার" (১৯৭১) এবং "নেভার সে নেভার এগেইন" (১৯৮৩) ছবিতে বণ্ড হিসেবে পুণরায় অংশগ্রহণ করেন। বণ্ড সিরিজের সাতটি চলচ্চিত্রই বাণিজ্যিকভাবে ব্যাপক সাফল্য লাভ করেছিল।